Story: #Furaanadhandhen - EP10 - One Online\nފުރާނަދަންދެން - 10\n"އިރުކޮޅަކުން މެންދުރު ކާން ހަދާނަން. އަޒްކާ ރެސްޓްކޮށްލާ އިނގޭ... މިއަންނަނީ ފިހާރައަކަށް ގޮސްފަ. އެގަޑީގަވެސް ފިހާރައަށް އެއްޗެއް ގަންނަން ނިކުތް ގަޑީގައޭ އަޒްކާއާއި ދިމާވީ" ހިތްހެޔޮކަމާއެކު ފަޒާ ވާހަކަދެއްކިއެވެ. ފަޒާ ނިކުމެގެން ދިޔުމުން އަޒްކާ ދޮރުލައްޕާ ލޮކްކުރިއެވެ. މާހިލް ވައްދަން ބޭނުންނުވާތީއެވެ. ނަމަވެސް އެގޮތަށް ކަންތައް ކޮށްގެން އޭނާގެ މަގްސަދް ހާސިލެއް ނުވާނެއެވެ. އޭނާ އަލުން ދޮރުހުޅުވާ ކައިރިކޮށްލި އެވެ. އެނދުގައި އިށީންއިރު އޭނާގެ ހިތުގައި ސުވާލެއް އުފެދިފައިވި އެވެ. މާހިލް އޭނާ ބަނޑުބޮޑޭ އެބުނީ ކީއްވެގެން ހެއްޔެވެ...؟ މާހިލަށް އެކަން އިނގުނީ ކިހިނެއް ހެއްޔެވެ...؟ ކައިރީގައި އޮތް ފޯނު އޭނާ ނެގިއެވެ. ނާހިދުގެ ނަންބަރާއި ހުރިހާ އެއްޗެއް އޭނާ ބްލޮކް ކުރިއެވެ. އޭނާގެ ހަޑިމުޑުދާރު ދިރިއުޅުމުން ނާހިދު މިންޖުކުރެވުނީތީ އޭނާ ހުރީ އުފަލުންނެވެ. އޭނާ ތެދުވެގެން ގޮސް ލޯގަނޑު ކުރިމަތީގައި ހުއްޓުނެވެ. ފަހަތަށް ދޫކޮށްލާފައިވާ އިސްތަށިގަނޑު އެއްކޮށް މައްޗަށް ނަގާ ހުޅިއެއް ޖަހާލި ވަގުތު ކޮޓަރި ތެރެއިން ދޮރުލައްޕާ ލޮކްކޮށްލި އަޑު އިވުނެވެ. އޭނާ އެނބުރި ބަލައިލިއެވެ. ނުލަފާ ޒާތަކަށް ހިނިއައިއްސަ ހުރި މާހިލް ފެނުމުން އޭނާގެ ހަށިގަނޑުން ހީބިހި ނަގައިގަތެވެ. މާހިލްގެ އަމަލުތައް ހުންނާނެގޮތް އޭނާއަށް އޮޅިފައެއްނެތެވެ. އޭނާއާއި ދިމާލަށް މާހިލް ފިޔަވަޅު އަޅަމުންދާ ވަރަކަށް އޭނާގެ ހިތުގެ ތެޅުން ދިޔައީ ގަދަވަމުންނެވެ. އެއް އަތުން ލައިގެން ހުރި ގަމީހުގެ ގޮށްތައް ނައްޓުވަން ފެށުމުން އޭނާ މާހިލް ހުއްޓުވަން ބޭނުންވިއެވެ. މާހިލްގެ ވިސްނުން އޭނާއަށް ބަދަލުކުރެވޭނީ މާހިލް އެދޭގޮތަށް ކަންތައްކޮށްދީގެން ލޯތްބާއެކު ކަމަށްވާތީ އޭނާ ހާސްކަމާއި ކަންބޮޑުވުމުގެ ތެރެއިން ހިނިތުންވެލިއެވެ.\nއިމްރާނާއިއެކު ނާހިދު މަޑުކޮށްލައިގެން ހުރީ ހޮސްޕިޓަލް ބޭރު ގޭޓު ކައިރީގައެވެ. އޭނާ އިރުކޮޅަކާ ފޯނުން ނަންބަރަކަށް ގުޅާލުމަށްފަހު ކަންފަތުގައި ޖަހާލައެވެ.\n"އައި ތިންކް ޝީ ބޮލޮކްޑް މީ...." އިރުކޮޅަކުން ނާހިދު ބުނެލިއެވެ.\n"އަދިވެސް އޭނައަށްތަ ތިގުޅަނީ. އަހަރެން މި ހީކުރީ މިހުރިހާއިރު ނަތާޝާއަށް ކަމަށް ތިގުޅަނީ... ދެންވެސް އެ ނަތާޝާގެ ނަންބަރަށް ގުޅާބަލަ. މިތަނުން ނަތާޝާގެ ނަންބަރު މިހޯދުނީ ހާދަވަރަކުންނޭ" އިމްރާން ހިތްހަމަނުޖެހިފައި ބުނެލިއެވެ. ނާހިދު އޭނާގެ ފޯނުން ސޭވްކޮށްފައި އިން ނަތާޝާގެ ނަންބަރު ހޯދާލުމަށްފަހު ގުޅާލިއެވެ. ތިން ފަހަރު ގުޅިއިރުވެސް ޖަވާބެއް ނައެވެ. ވައިބަރުގަ ނަތާޝާ ބޭނުންކުރާ ނަންބަރަކީވެސް އެއީއެވެ. ވައިބަރު މެދުވެރިކޮށްވެސް ނަތާޝާއާއި ކޮންޓެކްޓް ކުރުމަށް ނާހިދު އެތައް މަސައްކަތެއް ކޮށްފިއެވެ. ކާމިޔާބެއް ނުވިއެވެ.\n"ދެން ކިހިނެއް ހަދާނީ...؟" އިމްރާންގެ މޫނަށް ނަޒަރެއްދެމުން ނާހިދު ބުނެލިއެވެ.\n"އައި ޑޯންޓް ނޯ... " ދެކޮނޑު އަރުވާލަމުން ފަރުވާކުޑަ ގޮތަކަށް އިމްރާން ބުނެލިއެވެ.\n"އިމޫ ތިއީ މަގޭ ބެސްޓްފްރެންޑްތަ....؟ މިވަރުގެ ކަމެއް އަހަރެންނަށްޓަކައި ކޮށްދެން ޖެހުނީމަވެސް ތިހުންނަނި ރުޅިއައިއްސަ... ނޯ. އިޓްސް އޯކޭ.... ޔޫ ކޭން ލީވް. އައި ވިލް މެނޭޖް..." އިމްރާނަށް ފުރަގަސްދެމުން ނާހިދު ބުނެލިއެވެ. އިމްރާން ހިތުގައި ޖެހުނެވެ. ނަމަވެސް އޭނާ އެކަން މޫނުމަތިން ނުދައްކައެވެ.\n"އަދިވެސް ނާޑު ދޯ ރުޅިއަންނަންވީ...؟ އަހަރެންގެ ބެސްޓްފްރެންޑާއި މެދު އޭނަ އެގޮތަށް ކަންތައް ކުރީމަ ޙަޤީޤަތުގަވެސް އަހަރެން މިހުރީ ހިތްހަމަނުޖެހިފަ" ނާހިދު އާއި އަރާ ހަމަކުރަމުން އިމްރާން ބުނެލިއެވެ.\n"އަހަރެންގެ ބެސްޓްފްރެންޑް ވެއްޖިއްޔާ އަހަރެންނަށް ހެލްޕްވާނެ ދޯ... އަޒްކާ ނޫޅޭވަރަކުން އަހަރެން އޭނަ ގެންނަން ނޫޅެމޭ. ކުރިންވެސް އަހަރެން ބުނީމެއްނު އެލޯބި ގަދަކަމުން ފޭރިގަންނަން އަހަރެން ނޫޅެމޭ.. އަހަރެން މިހާރު އަޒްކާ މިހޯދަނީ އަހަރެންގެ ބަލި މަންމައަށްޓަކައި. ބައްޕަގެ ސުވާލުތަކުން އަހަރެން ސަލާމަތްވުމަށްޓަކައި" ނާހިދު ބުނެލިއެވެ.\n"އޯކޭ.. އޯކޭ.... ސޮރީ..... އަހަރެން ކީއްކޮށްދެންވީ...؟" ނާހިދުގެ ކޮނޑުގައި ހިފައިގަންނަމުން އިމްރާން ބުނެލިއެވެ. ނާހިދު ވަކި ޖަވާބެއް ނުދިނެވެ.\n"ދެން ފޮނިނުވެ ބުނެބަލަ...؟ މިހާރުވެސް ކިހާ ވަގުތެއް މިދަނީ" އިމްރާން ވާހަކަދެއްކިއެވެ.\n"ހިނގާބަލަ ނަތާޝާ އުޅޭ އެޑްރެސް ހޯދަން. އަހަރެން ބޭނުން އެގެއަށް ދާން. އަހަރެންނަށް ހީވަނީ ނަތާޝާ ގަސްދުގައި ފޯނު ނުނަގަން އުޅޭހެން..." ނާހިދުގެ ބޭނުން އިއްވާލިއެވެ.\n"އޯކޭ... ހިނގާ ތިކަމާ އުޅެން.." އަވަސް އަވަހަށް އިމްރާން ބުނެލިއެވެ.\nކައިރިވަމުން އަންނަ މާހިލް ހުއްޓުވަން އަޒްކާ އެއްވެސް މަސައްކަތެއް ނުކުރިއެވެ. މާހިލް ދާދި ގާތުގައި ހުއްޓުމުން އަޒްކާ ދެއަތް މުށްކަވާލިއެވެ. އިރެއްގައި އެ ބެލުންތަކުންނާއި އެ އަމަލުތަކުން އޭނާގެ ހިތުގައި ތަފާތު ވިންދެއް އުފެދުނަސް މިހާރު އެކަހަލަ އެއްވެސް އިހުސާސެއް ނެތެވެ.\n"ހަމައެހާ ލޯބިވޭތަ...؟" އަޒްކާގެ މޫނާއި މޫނު ގާތްކޮށްލަމުން މާހިލް ބުނެލިއެވެ. އަޒްކާގެ ތުންފަތަށް ހިނިތުންވުމެއް ވެރިކުރުވިއެވެ.\n"އަހަ....އަހަރެން....." އަޒްކާ އެއްޗެއް ބުނަން އުޅުނެވެ.\n"ޝްޝްޝް.......މިދުވަހަށް އަހަރެން ހާދަ އިންތިޒާރެއް ކޮށްފިމޭ. އަހަރެންނަށް އޭރުވެސް އިނގުނު އަޒް އަންނާނެކަން" އަނެއްކާވެސް މާހިލް ވާހަކަދެއްކިއެވެ. އަޒްކާގެ އެއް އަތް އުފުލާލުމަށްފަހު އޭނާ ބޮސްދޭން ފެށިއެވެ. މާހިލްގެ ބޮސްދިނުންތައް އަތުން ފެށިގެން މައްޗަށް އައިސް ތުންފަތާއި ހަމައަށް ދިޔުމުން އަޒްކާ މާހިލްގެ މޫނު ދުރަށް ޖައްސާލިއެވެ.\n"އަހަރެން މިއައީ މާހިލް ކައިރީގައި ވަރަށް ބޮޑު ވާހަކައެއް ދައްކަންވެގެން" އަޒްކާ ބުނެލިއެވެ.\n"ކޮންވާހަކައެއް...؟ ވަރަށް މުހިންމުތަ...؟ ދިހަވަރަކަށް މިނިޓަށް ލަސްނުކުރެވޭނެތަ...؟" އަޒްކާގެ ކަރުދަށުގައި މޫނު ފޮރުވާލަމުން މާހިލް ބުނެލިއެވެ. މާހިލްގެ އަޑާއި ވާހަކަދެއްކުމުގައި ވަނީ މަސްތުކަމެވެ. އަޒްކާ ދެރަވެ ހިތުގައި ޖެހުނެވެ. މާހިލް އޭނާގެ ފަރާތުން ބޭނުންވަނީ ހަމައެކަނި ވަގުތީ އުފާކަން މިކުޑަ ވަގުތުކޮޅުގައިވެސް އޭނާއަށް އިހުސާސް ވެއްޖެއެވެ.\n"މާހިލް ޕްލީޒް.... ސްޓޮޕް އިޓް..." އަޒްކާ ދުރަށް ޖެހުނެވެ. މާހިލް ވިސްނާލިއެވެ. އަޒްކާގެ ފަރާތުން އުފަލެއް ބޭނުންނަމަ އޭނާ ޖެހޭނީ އިހަށް މަޑުކުރާށެވެ.\n"އޯކޭ... އަވަހަށް ބުނޭ. އެކަމަކު އޭގެކުރިން އާދޭ މިތަނުގައި އިށީންނަން" އަޒްކާގެ އަތުގައި ހިފައިގެން އައިސް އެނދުގައި އިށީންނަމުން މާހިލް ބުނެލިއެވެ.\n"މާހިލްގެ ބައްޕަ ކައިރީގައި އަހަރެން ބަނޑުބޮޑޭ ކީއްވެ ބުނީ...؟" އަޒްކާ ދުރުދުރުން ސުވާލުކޮށްލިއެވެ.\n"އެހެންނޫނީ މިގޭގައި އަންހެނަކު ބަހައްޓާކަށް ބައްޕަ އެއްބަހެއްނުވާނެ" މާހިލް ބުނެލިއެވެ. އަޒްކާ އިސްޖަހާލިއެވެ. މާހިލް އެހެން ބުނީ ކޮންމެހެން އޭނާ ބަލިވެއިންކަން އެނގިގެން ނޫންކަން އޭނާއަށް އިނގުނެވެ.\n"އެހެންތަ...؟ އެހެންވިއްޔާ މާހިލް އިހަށް މިތަނުންދޭ.. މިހަރު ފަޒާ ފިހާރައިން އަތުވެދާނެ. އަހަރެން ބޭނުމެއްނޫން މަށާ ހެދި ތިދެމީހުން މެދުގައި މައްސަލަ ޖެހޭކަށް" އަޒްކާ ބުނެލިއެވެ.\n"ފަޒާއަށް އިނގޭނެ މެރީކުރި އިރުވެސް އަހަރެން ހިތް ފަޒާއަށް ނުދޭކަން" މާހިލް ބުނެލިއެވެ.\n"މާހިލް ބުނެބަލަ މާހިލްގެ ހިތް ދިން މީހެއް. ހުރިހާ އަންހެންކުދިން ޔޫސް ކުރަމުން ތިދުވަނީ. ތިއީ ހަމަ ފައްކާ ޕްލޭބޯއީއެއް..." ހިތާހިތުން އަޒްކާ މާހިލްއަށް އަޑުލަމުން ދިޔައެވެ.\n"ޕްލީޒް. އިހަށް މިތަނުންދޭ. އަހަރެން ރެސްޓްބޭނުން. ފަހުން އާދޭ..." މާހިލްގެ އަތުގައި ހިފާ ނަގަމުން އަޒްކާ ބުނެލިއެވެ. މާހިލް ނުރުހުނަސް ކޮޓަރިން ނެރެފައި ދޮރުލެއްޕިއެވެ. އެގޮތަށް ގަދަވެގެން ނޫނީ އޭނާއަށް އެއްވެސް ކަމެއް ކާމިޔާބުވާކަށް ނެތެވެ.\nނަތާޝާ ގޯތި ތެރެއަށް ނިކުތީ މީހަކު އޭނާ ހޯދަން އައިސް ހުރި ވާހަކަ ނުޝައިބާ ބުނުމުންނެވެ. މައި ދޮރުން ނިކުންނަ އިރު ހެދިފައި އޮތް ހިމަ ގޯޅީގެ ކޮޅުގައި ހުރި ޖޯއްޔެއްގައި ދެފިރިހެނުން ތިބިކަން ބޭރަށް ނިކުތް ނަތާޝާއަށް އިނގުނެވެ. އެތަނުގައި ނާހިދު ހުރިކަން ނަތާޝާއަށް އިނގުނީ ކައިރިއަށް ދިޔަ ފަހުންނެވެ.\n"ނާހިދު...!" ނަތާޝާ ފެނުމުން ކޮޅަށް ތެދުވި ނާހިދު އެއްޗެއް ބުނުމުގެ ކުރިން ނަތާޝާ ގޮވާލިއެވެ.\n"ނަތާޝާއަށް އިނގޭނެ އަހަރެން މިއައީ ކީއްކުރަންކަން. ޕްލީޒް... މިގޭގައި އަޒްކީ ހުރިކަން އިނގޭ. އެހެންވެ އަހަރެން ގުޅީމަ ނަތާޝާ ފޯނަށް ޖަވާބުނުދެނީ" ނާހިދު ބުނެލިއެވެ. ނާހިދަށް ހިތްވަރު ދިނުމުގެ ގޮތުން އިމްރާން ނާހިދުގެ ކޮނޑުގައި ހިފަހައްޓާލިއެވެ.\n"ކާކު ބުނީ އަޒްކީ މިގޭގަ އެބަހުއްޓޭ. ނެތް މިގެއަކު..." ނަތާޝާ ބުނެލިއެވެ. ހާސްވެގެން އޭނާ ހުރީ ދެއަތް ދެއަތާއި މޮޑޭށެވެ.\n"ލުކް ނަތާޝާ... ޑޯންޓް ލައި... އައި ނޯ ޝީ ޑަޒަންޓް ލައިކް މީ.... އަހަރެން މިއައީ އަޒްކާގެ ލޯބި ގަދަކަމުން ހޯދާކަށްނޫން. މަންމައާއި ބައްޕައަށްޓަކައި އޭނާ ގެއަށް ގެންދަން ބަލާ. އަޒްކާ ބޭނުންނަމަ އަހަރެން އޭނާ ކުރިމައްޗަށް ނާރާވެސް އުޅެފާނަން" ނާހިދު ވާހަކަދެއްކިއެވެ. ނާހިދުގެ ވާހަތަކުން އޭނާގެ ހިތަށް ކޮށްފައިވާ އަސަރު ނަތާޝާ ދެނެގަތެވެ. އޭނާގެ ހިތުގައި ރިއްސާލިއެވެ. ދިރިއުޅުމުގައި އުފަލެއް ލިބިފައިނުވާ އެ ނިކަމެތި އަންހެންކުއްޖާއަށް ޙަޤީޤީ ލޯބި ލިބެން އޮތް ދުވަހު ނަސީބު އެކަން ބަލައިނުގަތެވެ. އެކި ދުވަހު އެކި މީހުންނަށް ދުނިޔެ ދައްކާނީ އެކި ކުލަވަރޭ މީހުން ބުނަނީ މިހެންވެއެވެ. މާދާމާ ވާނެ ގޮތެއް އެއްވެސް މީހަކަށް ނޭނގެއެވެ. ކޮންމެ މީހަކުވެސް ކުރަނީ އުންމީދެވެ.\n"އަޒްކީ މިގެއަކު ނެތް.... ހަމަ ތެދެއް މިބުނީ.. އަޒްކީ އައި މިގެއަށް. ވަރަށް ދެރަވެފަ ހުރީ. އޭނާ މިގެއިން ދިޔައީ ގެއަށޭ ކިޔާފަ. އޭގެފަހުން އަދި ނަތާއަށް ހަބަރެއްނުވޭ..." އަޒްކާ ބުނި ގޮތަށް ނަތާޝާ ބުނެލިއެވެ.\n"ޓްރަސްޓް މީ... ނާހިދު ބޭނުމިއްޔާ އެތެރެއަށް ވަދެ ބެލިޔަސް މައްސަލައެއްނެތް..." ބަހެއް ނުބުނެ ނާހިދު ބަލަން ހުރުމުން އަނެއްކާވެސް ނަތާޝާ ބުނެލިއެވެ. ނާހިދު ކަރު އެލުވާލިއެވެ. ނާހިދުގެ ކޮނޑަށް އަތް އެއްލައިގެން އިމްރާން އެގެއިން ނިކުންނަން ހިނގައިގަތެވެ. ނާހިދުގެ މޫނަށް ވެރިވެފައިވާ ކުލަވަރު ފެނި ނަތާޝާ ހުރީ އިންތިހާއަށް ދެރަވެފައެވެ. އޭނާ ގޭތެރެއަށް ވަދެގެން ދިޔައިރު ހުރީ އަޒްކާއަށްޓަކައި ހިތުގައި ހަމްދަރުދީ އުފެދިފައެވެ. އެގެއަށް ނާހިދު ހޯދަން އައި ހަބަރު އަޒްކާއަށް ދިނުމަށް އޭނާ އަވަސްވެގަތެވެ.\nފާހާނާއިން ނިކުތް ފަޒާ ބަލައިލިއިރު މާހިލް އޮތީ ނިދާފައެވެ. ދެފަރާތަށް ބޯހޫރާލުމަށްފަހު ހަރުގައި ތުވާލި އަޅުވާލާފައި ފަޒާ އިށީނީ ލޯގަނޑު ކުރިމަތީގައެވެ. ދެފަޔާއި އަތުގައި ލޯޝަން ހާކަމުން އޭނާ މާހިލްއަށް ބަލައިލިއެވެ. މާހިލް ލޯ ހުޅުވާލިއިރު ފަޒާ އިނީ ބަލަހައްޓައިގެންނެވެ.\n"ނުނިދާ ދޯ ދެލޯ މަރާ ތަގުޅިކޮށްގެން ތިއޮންނަނީ..." ސަމާސާ އެކުލެވޭ ރާގެއްގައި ފަޒާ ބުނެލިއެވެ. ފަޅާއަރާފިކަން އެނގުމުން މާހިލްއަށް މަޖުބޫރުވީ ދެލޯ ހުޅުވައިގެން އޮންނާށެވެ.\n"ފަޒާއާއި ހެދި މީހަކަށް ނިދިދާނެތަ...؟" ހަށިގަނޑު ސީދާކޮށްލަމުން މާހިލް ބުނެލިއެވެ.\n"މަ ކީއްތަކުރީ....." އެނދަށް އަރަމުން ފަޒާ ބުނެލިއެވެ.\n"ވާހަކަދައްކާވަރުން. އަހަރެން ނުލާހިކު ނިދިއައިއްސަ މިއޮތީ" މާހިލް ބުނެލިއެވެ. އޭނާގެ އަތްދަނޑި މައްޗަށް ފަޒާ އެރުމުގެ ކުރިން ދެމެދަށް ބާލީސް ލުމަށްފަހު ދެމީހުންގެ ދޭތެރޭގައި ހެދިފައި އޮތް ޖާގަ ކުޑަކޮށްލިއެވެ.\n"އަހަރެން ބަހެއް ކިއީ މާލް ދެލޯ ހުޅުވައިގެން އޮށްވަ ފެނުނީމައެއްނު..." ދެރަވެފައި ފަޒާ ބުނެލިއެވެ.\n"ދެން އުޅޭ ނިދަން. މާދަމާ ހެނދުނު އޮފީހަށް ނިކުންނަންޖެހޭ" ފަރުވާކުޑަ ރާގަކަށް މާހިލް ބުނެލިއެވެ. ފަޒާއާއި އެކުގައި ވަގުތު ހޭދަކޮށް ބޭކާރު ވާހަކަތަކެއް ދައްކަން އޭނާ ބޭނުމެއްނުވެއެވެ.\n"އަހަރެން ކިތައް ދުވަހު މާލް ކައިރީގައި ބުނެފިން ތިގޮތަށް ޠާހިރުނުވެ ނިދަން ނުވާނޭ... ދޭބަލަ ގޮސް ފެންވަރައިގެން އަންނަން" ފަޒާ ވާހަކަދެއްކިއެވެ. ފިރިމީހާއަށް ރަނގަޅު މަގު ދެއްކުމަކީ އޭނާ ދެކޭގޮތުގައި އަނބިމީހާގެ މައްޗަށް ވާޖިބެކެވެ.\n"އެއްކަލަ ފަޒާ...! އަހަރެން ނިދަން ބޭނުންވާ ވާހަކަ ބުނުމުންތަ ތިފެށީ...." ހިތްހަމަނުޖެހިފައި މާހިލް ބުނެލިއެވެ.\n"އެހެންވެއެއްނޫން. މާލް ތިހެން އުޅެންޏާ ކިހިނެއްތަ ދުވަހަކުވެސް އަހަރެމެންގެ ދިރިއުޅުމަށް ރަނގަޅު ގޮތެއް ވާނީ... ކިހާ ދުވަހެއް އަހަރެން ދަރިއަކު ބޭނުންވެގެން އުޅޭތާ... މާލް ބުނޭ ކޮންމެ ފަހަރަކުވެސް ދަރިއަކަށް ޓްރައި ކުރަމޭ.. ނުލިބޭނީ ކޮންމެސް ކަމެއް ވީމައެއްނު. އެހެންވެ މިބުނީ ތި އުޅުމަށް ބަދަލު ގެންނާށޭ..." ފަޒާ ވާހަކަދެއްކިއެވެ.\n"ދެން ތިބުނީ ދަރިއަކު ނުލިބެނީ އަހަރެން ފެންނުވަރާތީއޭ ދޯ... ހެހެހެ...ވަޓް އަ ޖޯކް.... އެހެންނޫނަސް އަހަރެން އަދި އެހާ އަވަހަށް ދަރިއަކު ބޭނުމެއްނޫން. އަދި މިއުޅެނީ ކައިވެންޏަށް އަހަރެއް ނުވެގެން. އަދި ނުވެއެއްނު ތެޅިގަންނާކަށް" މާހިލް ވާހަކަދެއްކީ ހިތްހަމަނުޖެހިފައެވެ. އޭނަގެ އަޑާއި ރާގުންވެސް ފަޒާ އެކަން ދެނެގަތެވެ. އޭނާ އިތުރަށް ބަހެއް ނުބުނީ ހިތުގައި ޖެހުނުވަރުންނެވެ. ކައިވެނީގެ ފަހުން އޭނާއަށް އުފާވެރިކަމެއް އިހުސާސެއް ނުކުރެވެއެވެ. މާހިލްއަށް އޭނާ ފެންނަނީ ހަމައެކަނި މާހިލް ކަރުހިއްކުން ފިލުވާލަންވީމައެވެ. މާހިލް ހީކުރަނީ އިނދެގެން ގެނެސް މުއްސަނދި ދިރިއުޅުމުގެ ތެރެއަށް އަނބިމީހާ ދޫކޮށްލެވުމުން ފިރިއެއްގެ ވާޖިބު އަދާކުރެވުނީ ކަމަށެވެ. ފަޒާގެ ދެލޮލުން ކަރުނަ ނީރާލިއެވެ. މިހުރިހާ ދުވަހު އޭނާ ޝަކުވާނުކޮށް ހުންނަނީ އޭނާގެ ހިތުގައި މާހިލްގެ މައްޗަށް އޮތް ލޯތްބެއްގެ ބޮޑުކަމުންނެވެ. އެއި އޭނާއަށް އެންމެ ފުރަތަމަ ލޯތްބެއްވެވުނު އިންސާނާއެވެ. އަދި ފިރިމީހާ ކައިރީގައި ޝަކުވާ ގިނަކުރަން ބޭނުންނުވާތީއެވެ.\nމެންދުރުކާން ފަޒާ އަޒްކާއަށް ގޮވީ ބުރުހާނުއްދީން ކައިނިމިގެން އަލުން އޮފީހަށް ދިޔުމުންނެވެ. އަޒްކާ އައިސް އިށިން އިރު މޭޒު ކައިރީގައި އިނީ ފަޒާ އެކަންނެވެ. އަޒްކާ ފެނުމާއެކު އަވަހަށް އިށީންނަން ބުނެލިއެވެ. ފަޒާ ތެދުވެގެން ގޮސް އަޒްކާއަށް ތައްޓެއް ގެނެސްދިނެވެ. އަޒްކާ ހިނިތުންވެލިއެވެ.\n"އަހަރެންވެސް މަސައްކަތްކުރަން ބޭނުން. އަހަރެން ބޭނުމެއްނޫން އަހަރެން ބާއްވާފައި ފަޒާ އަހަރެންނަށް ކައްކާފައި ކާންދޭކަށް" އަޒްކާ ބުނެލިއެވެ.\n"މިއީ އެވަރުކަމެއްނޫން. އަޒްކާ ތިއީ އަހަރެމެންގެ ގެސްޓެއް. މާލްގެ އެކުވެރިއެއްގެ އަންހެނުން. ކުޑަދުވަސްކޮޅަކަށް މިގެއަށް އައިސް ތިހެން ހުންނަ ހުރުމުގަ މަސައްކަތްތަކެއް ކުރުވާކަށް އަހަރެން ބޭނުމެއްނޫން" ފަޒާ ހިނިތުންވުމަކާއެކު ބުނެލިއެވެ. ފަޒާގެ ވާހަކަތައް ނިމުމުން އަޒްކާ ވިސްނާލިއެވެ. އޭނާ އެގޭގައި ހުންނާނީ ކުޑަ ދުވަސްކޮޅަކު ހެއްޔެވެ...؟ އޭނާ ބަނޑުގައި އޮތީ މާހިލްގެ ދަރިއެއްކަން އެނގުމުން ފަޒާއަށް ވާނީ ކިހިނެއް ހެއްޔެވެ...؟ ނޫނެކެވެ. އޭނާ އެގެއަށް އައީ ފަހަރެއްގައިވެސް ފަޒާގެ ދިރިއުޅުން ވެއްޔާއި މޮޑެލާކަށް ނޫނެވެ. މާހިލްގެ އަތްނބަކަށް ފަޒާ ވީ އޭނާގެ ބަނޑުގައި އެދަރިފުޅު ގަރުބަގަތް ފަހުންނެވެ. މާހިލްގެ ސިފައަކަށް މާހިލްގެ މުއްސަނދި ކަމަކަށް އޭނާއެއް ނޭދެއެވެ. ބޭނުންވީ ހަމައެކަނި އެދަރިފުޅުގެ މުސްތަގުބަލު އުޖާލާކުރާށެވެ. އެކަން ކޮށްދެވޭނީ ހަމައެކަނި ދަރިފުޅުގެ ބައްޕަގެ ލޯބި ލިބިގެން ނޫން ހެއްޔެވެ...؟\n"އަޒްކާގެ ބަނޑަށް މިހާރު ކިތައް މަސްތަ...؟" ވިސްނުންތަކަށް ގެއްލިފައި އިން އަޒްކާއަށް ސިހުމެއް ލިބުނީ ފަޒާގެ އަޑުންނެވެ.\n"ހެހެހެ... ސިހުނީ ދޯ... ސޮރީ އިނގޭ.... އަހަރެން ބުނީ އަޒްކާގެ ބަނޑަށް ކިތައް މަސްހޭ މިހާރު؟" ފަޒާ އޭނާގެ ސުވާލު އަލުން ތަކުރާރު ކޮށްލިއެވެ.\n"ހީވަނީ ހަތަރުމަސްހެން. ސްކޭން ކުރީމަ ޔަޤީންވާނީ. އެޕޮއިންޓްމަންޓް ލިބިފަ އިނީ މިހާރު" އަޒްކާ ބުނެލިއެވެ.\n"އެހެންތަ...؟ އަހަރެންގެ ހެލްޕެއް ބޭނުންތަ؟ އައި މީން އަޒްކާއާއި އެކުގަ ހޮސްޕިޓަލަށްދާން" ފަޒާ އަހާލި އެވެ.\n"ނޯ ތެންކްސް... ބެސްޓްފްރެންޑާއެކު ދާން ކަމަށް" ހީލަމުން އަޒްކާ ބުނެލިއެވެ.\nމަޑުމަޑުން އިނދެ ކާން އިން ފަޒާއަށް އަޒްކާ ވަރަށް ފުން ނަޒަރަކުން ބަލައިލިއެވެ. ކޮންމެސް ސަބަބަކާ ހުރެ ފަޒާގެ މޫނުމަތި މިލާފައިވާކަން އަޒްކާ ދެނެގަތެވެ.\n"ކޮބާ މިއަދު މާހިލް ކާން ނާންނަނީތަ...؟' އަޒްކާ އަހާލިއެވެ.\n"އާނ.. މިއަދު ތަންކޮޅެއް ބިޒީ ދުވަހެއްވީމަ ނާދެވުނު" ފަޒާ ބުނެލިއެވެ.\n"ފަޒާއާއި ދެކުދިންގެ ލައިފް ރަނގަޅުތަ...؟ މިބުނީ ދެކުދިން ހެޕީތަ...؟" އަޒްކާ އަހާލިއެވެ. ވަގުތުން ފަޒާގެ ހިނިތުންވުން ގެއްލުނެވެ. ހިތުގައި އުފެދުނު އުދާސްވެރިކަން އެއްފަރާތް ކޮށްލުމަށްފަހު އޭނާ އަޒްކާއަށް ބަލައިލިއެވެ.\n"ފަސްޓް ކްލާސް... މާލް ވަރަށް ރަނގަޅު. އެކަހަލަ ފިރިއެއް ހިއެއްނުވޭ ދެން ލިބިދާނެހެނެއް. ވަރަށް ލޯބިވޭ އަހަރެންދެކެ. ދުވަހަކުވެސް މި ދިރިއުޅުމުގައި ނިމުމުގެ ސިއްކަ ޖެހޭކަށް ބޭނުމެއްނޫން" ފަޒާ ވާހަކަދެއްކިއެވެ. އަޒްކާ ހީލިއެވެ. ފަޒާ އޭނާގެ އަމިއްލަ ނަފްސަށް ހިނިތުންވެލީ ކާން އިން ތައްޓަށް ބަލަން އިނދެއެވެ. އެއްވެސް މީހެއްގެ ކުރިމަތީގައި ފިރިމީހާގެ ގޯސްކަމުގެ ވާހަކަދައްކަން އޭނާ ބޭނުމެއްނުވެއެވެ. އަޒްކާ އިނީ ފަޒާއަށް ބަލަހައްޓައިގެންނެވެ. ފަޒާގެ ވާހަތަކުގައި ދޮގެއްވާކަން އޭނާއަށް އިނގެއެވެ. ސަބަބަކީ މާހިލްގެ ގޮތް އޭނާއަށް ވުރެ ބޮޑަށް ވަކި އިނގޭނީ ކާކަށް ހެއްޔެވެ؟ މާހިލްގެ ފަރާތުން ތެދުވެރި ލޯތްބެއް ލިބޭނެ އެއްވެސް އިންސާނެއް މިދުނިޔޭގައި ނެތެވެ.\nއެނދުގައި ދެފަރާތަށް ފުރޮޅި ފުރޮޅި އޮތް އަޒްކާގެ ދެލޮލުން ފައިބަމުންދާ ކަރުނަ އޭނާ ނާހިދު ދެކެ ވާ ތެދުވެރި ލޯބި ހާމަވެއެވެ. އޭނާގެ އަތުގައި އޮތް ފޯނުގެ ޑިސްޕްލޭއިން ފެންނަން ހުރި ނާހިދުގެ ފޮޓޯގައި އެތައް ފަހަރަކު ބޮސްދިނެވެ.\n"ނާހިދު...! އަބަދުވެސް ލޯބިވާނަން. ދުވަހަކުވެސް މިހިތަކުން ތިލޯތްބެއް ތިހަނދާންތަކެއް ނުފިލާނެ. ވެގެންވަންޏާ އަހަރެންނަށް މަޢާފްކުރައްޗޭ. އަހަރެން ގެއްލުމުން މިހާރު ނާހިދު ދެރަވިޔަސް އަހަރެންގެ ޙަޤީޤަތް އެނގުމުން ނަފްރަތުކުރާނެ..." ރޮމުން ގިސްލަމުން އަޒްކާ ވާހަކަދެއްކިއެވެ. ކުއްލިއަކަށް އޭނާ އެނދުމައްޗަށް ކޮޅަށް ޖެހުނީ ދޮރު ހުޅުވާލާފައި އެތެރެއަށް ވަތް މާހިލް ފެނިފައެވެ. އަޒްކާ ގަންފައިވާ ބިރެއްގެ ސަބަބުން މޭގައި އަތް އަޅައިލިއެވެ. ދޮރު ލައްޕާ ތަޅުލެވުނުކަމާމެދު މިހާރު އޭނާއަށް ޝައްކެވެ. ނިދާ ހެދުމަށް ބަދަލުނުކޮށް އޮވެވުނުކަން ނަސިބޭ ހިތަށް އެރިއެވެ. އެހެންނޫނީ އޭނާގެ ހާމަކަން ބޮޑު ހަށިގަނޑު ފެނި ކުށެއް ކުރެވިއްޖެ ކަމުގެ އިހުސާސް ކުރެވުނީހެވެ.\n"މާހިލް...! އަޒްކާ ގޮވާލިއެވެ.\n"އިނގޭ އަޒް އޮންނާނީ ނުނިދިފަކަން. ވަރަށް މިސްވޭތަ ހަމަ. އަހަރެންވެސް އަވަހަށް ފަޒާ ނިދީމަ މިއައީ. މިގެއަށް އައި ފަހުން ދެދުވަސްވިއިރު އަދި އަހަރެންނަށް ހަމަޖެހިލައިގެން އަޒްއާއި ވާހަކަވެސް ދައްކާނުލެވޭ..." އަޒްކާގެ ގާތުގައި އެނދުގައި އިށީންނަމުން މާހިލް ވާހަކަދެއްކިއެވެ. މާހިލްއަށް ހުރިހާ ޙަޤީޤަތެއް ކިޔާދޭންވީ ވަގުތު ޖެހިއްޖޭ އަޒްކާގެ ހިތް ބުނެލިއެވެ.\n"މާހިލް....! އަހަރެން މިގެއަށް މާހިލް ކައިރިއަށް އެނބުރި މިއައީ ވަރަށް ބޮޑު ކަމަކު... މާހިލްއަށް ދޭންޖެހޭ ވަރަށް މުހިންމު ހަބަރެއް ދޭންވެގެން." އަޒްކާ ބުނެލިއެވެ.\n"އިނގޭ. އައި އަންޑަރސްޓޭންޑް ޔުއަރ ފީލިންގްސް.... އަހަރެމެން ކިތަންމެ ވަރަކަށް ލޯބި ކުރިޔަސް ފަޒާއަށް ނޭނގޭނެ. ޓްރަސްޓް މީ ބޭބީ..." އަޒްކާގެ ކޯތާފަތުގައި ބޮސްދެމުން މާހިލް ބުނެލިއެވެ. ދިއްލާފައިވާ ފެހިކުލައިގެ ބޮކީގެ ފަނޑު އަލިކަމުގެ ތެރެއިން އަޒްކާ މާހިލްގެ މޫނަށް ބަލައިލިއެވެ. އެ ފަނޑު އަލިކަމުގެ ތެރޭގައިވެސް މާހިލްގެ ދެލޮލުގައިވާ އަސަރު އަޒްކާ ދެނެގަތެވެ.\n"މާހިލް....! އަހަރެން ކައިރީ އަހާބަލަ އަހަރެން ބުނަން މިއުޅެނީ ކީކޭތޯ..." މާހިލްއާއި ކުޑަކޮށް ދުރަށް ޖެހިލަމުން އަޒްކާ ބުނެލިއެވެ.\n"އަހާނަމޭ.. އެކަމަކު އޭގެކުރިން ޕްލީޒް އެންމެފަހަރަކު..." މާހިލް ބުނެލިއެވެ. އަޒްކާ ދެލޯމަރާ ބާރުކޮށްލިއެވެ. އެވަރަށް ހިތުގައިވެސް ޖެހުނެވެ. އޭނާ ދެން ހަދާނެ ގޮތަކާއި މެދު އަމިއްލަ ހިތާއި ސުވާލުކޮށްލިއެވެ.\n"ފައިން....." އަޒްކާ ދެލޯމަރާލި އެވެ. މާހިލް އަޒްކާ ގެނެސް އޭނާގެ އުނގަށްލިއެވެ. އަދި ދެއަތުން އަޒްކާގެ މޫނުގައި ހިފާ އުފުލާލުމަށްފަހު އަޒްކާގެ ތުންފަތުން އުފާ ހޯދަން ފެށިއެވެ. އިރުކޮޅެއްވީތަނާ އަޒްކާ މާހިލްގެ މޭގައި އަތްއަޅާފައި ދުރަށް ލިއެވެ.\n"މާހިލް...!!! މިއީ ރަނގަޅު ގޮތެއްނޫން. މާހިލް އަހަރެން ބޭނުންކަމަށްވަންޏާ ލެޓްސް ގެޓް މެރީޑް..." އަޒްކާ ބުނެލިއެވެ.\n"މިހާރު ހާދަ ތަފާތޭ... ކުރިން ކައިވެނީގެ ވާހަކަ ނުދައްކާ. މިހާރު ކިހިނެއްވީ...؟ ކޮންމެހެން މެރީކުރަންޖެހޭތަ...؟" މާހިލް އަހާލިއެވެ.\n"އާނ.. ވަރަށް މުހިންމު. މާހިލް....! އަހާބަލަ އަހަރެން މިހާރު މިގޮތަށް ފަލަކޮށް މިހުންނަނީ ކީއްވެގެންތޯ...." އަޒްކާ އަހާލިއެވެ.\n"އަޒް ތިގޮތަށް ފަލަކޮށް ލޯބިކޮށް ހުރީމައެއްނު އަހަރެންނަށް ދުރަށް ނުދެވިގެން މިއުޅެނީ. މިހާރު ހުންނަގޮތް ވަރަށް ސެކްސީ..." އަޒްކާއާއި ގާތަށް ޖެހިލަމުން މާހިލް ބުނެލިއެވެ. އަޒްކާ ދުރަށް ޖެހިލިއެވެ. ދުރުދުރުން ވާހަކަދައްކައިގެން މާހިލްގެ ވިސްނުން ބަދަލުނުކުރެވޭނެކަން އިނގުމުން އަޒްކާ ފަހުގެ ހަތިޔާރު ބެހެއްޓުމަށް ނިންމިއެވެ.\n"އަހަރެން ބަނޑުބޮޑު..." ދެލޯމަރާލަމުން އަޒްކާ ބުނެލިއެވެ.\n"އިނގޭ.. އަހަރެން ބުނީމެއްނު..... ވަޓް....؟؟؟؟" އަޒްކާ ބުނި އެއްޗެއް މާހިލްއަށް ނަގައިގަނެވުނީ އިރުކޮޅެއް ފަހުންނެވެ. އޭނާ ފުންމައިގެން އެނދުން ތެދުވެގެން ގޮސް ފާރުގައި ހުރި ލައިޓް ޖައްސާލި އެވެ. މާހިލް އެނބުރުނުއިރު އަޒްކާ ހުރީ އެނދު ކައިރީގައި ކޮޅަށެވެ. އިތުރު ސުވާލެއް އަޒްކާއާއި ކުރުމުގެ ކުރިން އޭނާއަށް ހުރިހާ އެއްޗެއް އެނގި ހާމަވިއެވެ. ހަތަރުކަޅި ހަމަކޮށް އޭނާއަށް ބަލަން ހުރި އަޒްކާގެ ދެލޮލުން ހުރިހާ އެއްޗެއް އޭނާއަށް އަންގައިދީފިއެވެ.\n"ދެން ކީއްވެތަ އަޒްކާ މިގެއަށް ތިއައީ...؟" މާހިލް އަހާލިއެވެ. މީގެ އިރުކޮޅެއްކުރިން އޭނާގެ ދެލޮލުން ފާޅުވާންހުރި މަސްތުކަން ކެނޑިއްޖެއެވެ.\n"އަހަރެން މިއައީ ދަރިފުޅުގެ ބައްޕަ ކައިރިއަށް. އަހަރެން ވެއްޓެން މިއުޅޭ އަނދަވަޅުން އަހަރެން ސަލާމަތްކުރޭތޯ... އަހަރެމެންގެ މި ދަރިފުޅަށް އުފާވެރި މުސްތަޤުބަލެއް ހޯދަދިނުމަށްޓަކައި. މާހިލް އަހަރެންނަށް އެހީވެދީ...." މާހިލްއާއި ދިމާލަށް އަތް ދިއްކޮށްލަމުން އަޒްކާ ބުނެލިއެވެ.\n"އަހަރެން ކިހިނެއް ޤަބޫލުކުރާނީ ތިއީ އަހަރެންގެ ދަރިއެއް ކަމަށް. މިހުރިހާ ދުވަހު އަޒްކާ ތިއައީ ހިލޭ ފިރިހެންކާއެކު އުޅެފަ އެއްގެއެއްގަ ކައިބޮއެ ނިދާ ހަދާފަ..." އަޒްކާއަށް ފުރަގަސްދެމުން މާހިލް ބުނެލިއެވެ.\n"އަހަރެންނަށް އިތުބާރުކުރޭ... އަހަރެންނާއި ނާހިދު ތިބުނާ ކަހަލަ އެއްވެސް ގުޅުމެއްނެތް. ގުޅުމެއް އުފެދެން ތައްޔާރުވި ވަގުތު އެލޯބީގައި ކޮޅުފައިން ޖަހާފައި އަހަރެން މިއައީ މާހިލް ކައިރިއަށް. އަހަރެމެންގެ މި ދަރިފުޅަށް އުފާވެރި މުސްތަގުބަލެއް ހޯދަދޭންވެގެން" އަޒްކާ ވާހަކަދެއްކިއެވެ.\n"އަހަރެން ޤަބޫލެއްނުކުރާނަން. އަހަރެންނަށް މިހާރު ވިސްނިއްޖެ. ބަނޑުގައި ތިއޮތް ދަރި ތިބުނާ ނާހިދުވެސް ޤަބޫލުނުކުރީމަ ތިއައީ އަހަރެންގެ ބޮލުގައި އަޅުވަން. ވަރަށް ރީތި ކުޅިވަރެއް ކުޅެން ތިވިސްނީ. އަހަރެން ތިމަޅީގައި ޖެހޭކަށް ނެތިން. އަޒްކާ މިގެއިން އަވަހަށްދާން އަހަރެންނަށް ފެންނަނީ" މާހިލް ހަރުކަށިކަމާއެކު ވާހަކަދެއްކިއެވެ. އަޒްކާ ދުވެފައި ގޮސް އިށިނީ މާހިލްގެ ފައި ބުޑުގައެވެ.\n"ﷲ ށް ޓަކައި. އަހަރެންނަށް ތިހެން ނަހަދާ. އަހަރެންގެ ބަނޑުގައި މިވަނީ މާހިލްގެ ލޭ. މިއީ މީގެ ހަތަރުމަސް ކުރިން އަހަރެމެން ދެމީހުން ދޭތެރޭގައި އޮތް ލޯބީގެ ނިޝާން. ވިސްނާލަބަލަ. އަހަރެން ނާހިދާއި ދިމާވިތާ ހަތަރުމަސްނުވޭ. އަހަރެންގެ ބަނޑަށް މިހާރު ހަތަރުމަސް..." މާހިލްގެ ދެފައިގައި ހިފަހައްޓާލައިގެން އިނދެ އަޒްކާ ރޮމުން ވާހަކަދައްކަމުން ދިޔައެވެ.\n"ދުރަށްދޭ... އަހަރެންނަކީ ތިހީކުރާ ކަހަލަ މާތް މީހެއް ނޫން..." ފައިންޖަހާ އަޒްކާ ދުރުކޮށްލަމުން މާހިލް ބުނެލިއެވެ.\n"މާހިލް ބުނި ކޮންމެކަމެއް ބުނި ކޮންމެ ގޮތަކަށްވެސް އަހަރެން ކޮށްފާނަން. އަހަރެންނާ ކައިވެނިކުރޭ. އަނެއްދުވަހު ވަރިކޮށްލިޔަސް މައްސަލައެއްނެތް..." އަޒްކާ ރޮމުން ވާހަކަދައްކަމުން ދިޔައެވެ.\n"ނުވާނެ ތިކަމެއް. އަހަރެން އަޒްކާ ބޭނުމީ ކައިވެނި ކުރާކަށްނޫން. ތިހަށިގަނޑު އުފަލެއް ބޭނުމީ. އެކަމަކު މިހާރު ފޫހިވެއްޖެ. މާދަމާ އިރުއެރުމުގެ ކުރިން އަޒްކާ މިގެއިންދޭ. މަށަށް ހެޔޮ ކޮންމެ ތަނަކަށް ދިޔަސް" މާހިލް ކޮޓަރިން ނިކުންނަން ހިނގައިގަތެވެ. އަޒްކާ ފުންމައިގެން ތެދުވިއެވެ. ދެލޮލުން ފައިބަމުން ދިޔަ ކަރުނަތައް ފޮހެލުމަށްފަހު އޭނާ މާހިލްގެ ހަރުކަށިކަމާއި ދެކޮޅަށް ތެދުވުމަށް ތައްޔާރުވިއެވެ.\n"އޯލްރައިޓް. އަހަރެން މިގެއިން ހިނގައިދާނަން. އެކަމަކު މާދަމާ މާހިލްގެ ބައްޕަގެ ކުރިމަތީގައި މާހިލް ބޭޒާރުކޮށްލުމަށްފަހު. އަހަރެން މިގެއަށް އައި ދުވަހު މާހިލް ހެދި ދޮގު މާހިލްގެ ބައްޕައަށް ހާމަކުރާނަން. މާހިލް ހީނުކުރާތި އެހާ ފަސޭހައިން މިކަމުން މާހިލްއަށް ބޯދަމައިގަނެވިދާނެކަމަށް. ހަމަހިލާ އެހެންވިޔަކަ ނުދޭނަން..." އަޒްކާ އަޑަށް ބާރުލާފައި ބުނެލިއެވެ. ކޮޓަރީ ތަޅުގައި ހިފާލި މާހިލްއަށް ހީވީ އޭނާގެ ކަންފަތްމަތީގައި ބާރު އެތިފަހަރެއް އަޅުވާލި ހެންނެވެ.\n"ހަބަރުދާރު. މަށާ ބެހޭގޮތުން ބައްޕަ ކައިރީގައި އެންމެ ލަފްޒެއް ބުންޏަސް އަހަރެން ދުރަށްދާނީ އަޒްކާގެ މުޅި ދިރިއުޅުން ބަރުބާދު ކޮށްލާފައި. އެކަން ހަނދާނުގައި ބަހައްޓާތީ..." ފުންމައިގެން އައިސް މާހިލް ހިފީ އަޒްކާގެ ދެކޮލުގައެވެ. މާހިލްގެ ބާރުގަދަ އަތުގެ ތެރޭގައި އަޒްކާގެ ދެ ކޯތާފަތް ފިތެމުން ދިޔައިރު އަޅަމުންދާ ވޭނަށް ކެތްނުކުރެވި އަޒްކާގެ ދެލޮލުގެ ކަރުނަވަޅަށް ކަރުނަތައް ޖަމާވަމުން ދިޔައެވެ. ދެއަތުގެ ހުރި ބާރެއްލާފައި މާހިލްގެ މޭގައި އަތް އަޅާފައި ދުރަށް ކޮށްޕާލިއެވެ.\n"ބުނަން. ފިނޑިންގެ ކަމެއް އަމަލެއް ތިއީ... އަހަރެން މިބުނި ބަހުގަ އަހަރެން ހިފަހައްޓާނަން.... އަހަރެން ހުންނާނީ މިގޭގަ. އަހަރެންގެ ދަރިފުޅުގެ ގެއަކީ މިއީ. މާހިލް ޤަބޫލުކުރިޔަސް ނުކުރިޔަސް މިދަރިފުޅު އުފަންވާނީ މިގެއަށް... މިއަދު ނޫނީ މާދަމާ މާހިލް ޖެހޭނީ މިދަރިފުޅު އަމިއްލަ ދަރިއެއްގެ ގޮތުގައި ޤަބޫލުކުރަން" އަޒްކާ ދަގަވިއެވެ. މިފަހަރު މާހިލްއަށް އެކަމުން ރެކެން ލާހިކެއްނޫނޭ އޭނާގެ ހިތް ބުނަމުން ދިޔައެވެ.\n"ހުރޭ މިގޭގަ. އެކަމަކު އަހަރެން ޤަބޫލެއްނުކުރަން ތިއީ މަގޭ ދަރިއެއް ކަމަކަށް" ދޮރު ހުޅުވާލާފައި މާހިލް ނިކުމެގެން ދިޔައެވެ. ލެއްޕިގެން ދިޔަ ދޮރާއެކު ހުރި ދިމާލުން ތިރީގައި އަޒްކާއަށް އިށީނދެވުނެވެ. އޭނާގެ ދެލޮލުން ހުއްޓުމެއްނެތި ކަރުނަ ފައިބަމުން ދިޔައިރު އިނީ ދެންހަދާނެ ގޮތެއް ނޭނގިފައެވެ. މާހިލް މިހާރުވެސް އެދިޔައީ ބޮލުން ކަޓުވާލާފައެވެ. މާދަމާ އޭނާ އެގެއިން ނެރެފިނަމަ ދާނީ ކޮންތާކަށް ހެއްޔެވެ؟ އޭނާއާއި އޭނާގެ ދަރިފުޅަށް އެހީތެރިވާނީ ކާކު ހެއްޔެވެ؟\nވަޒީފާ އިން އައި ގޮތަށް ނާހިދު ވަނީ ކޮޓަރިއަށެވެ. ހަވީރު ސައި ތައްޔާރުކޮށްފައި މީކާ އެންގުމުން އޭނާ އިންކާރު ކުރިއެވެ. އަޒްކާ ފިލައިގެން އެދިޔައީ އޭނާގެ އުފާވެރިކަމާއި މުޅި ރޫހު ހިފައިގެންނެވެ. ލޯތްބަކީ މިކަހަލަ އެއްޗެއް ހެއްޔެވެ؟ ފުރަތަމަ ލޯބި ލިބެންވީ ވަކި ބަޔަކަށް ހެއްޔެވެ؟ އެއީ ނަސީބުވެރިން ހެއްޔެވެ؟ އެހެންކަމަށްވާނަމަ އެނަސީބުވެރިންގެ ތެރޭގައި އޭނާ ނުހިމެނުނީ ކީއްވެގެން ހެއްޔެވެ؟\nއޮފީސް ހެދުމާއެކު އެނދުގައި ހުރަހަށް އޮތް ނާހިދުގެ ނަޒަރު ގުޅިފައިވަނީ މަތިން ހާމައަށް ފެންނަން އޮތް ސީލިންގު އަށެވެ. އެއްވެސް ހަރަކާތެއްނެތި އޭނާ އެހެން އޮތް އިރު އޭނާގެ ވިސްނުން ގުޅިފައިވަނީ އަޒްކާގެ އެކިއެކި ހަނދާންތަކާއެވެ. އަޒްކާދެކެ އޭނާއަށް ވެވުނު ތެދުވެރި ލޯބީގެ ސަބަބުން މިއަދު މައިންބަފައިން ކުރިމަތީގައި އޭނާ ފެއިލްވެއްޖެއެވެ. އަޒްކާ ހޯދަން ކުރި ހުރިހާ މަސައްކަތެއް ނާކާމިޔާބުވުމުން ނާހިދު އޭނާގެ މައިންބަފައިންނަށް ގުޅާފައި އެހަބަރު ދީފިއެވެ. މޯހަންދާސް އެތައް ސުވާލެއް އެއްފަހަރާ ކުރިއިރު އެއިން އެއްވެސް ސުވާލަކަށް ދޭނެ ޖަވާބެއް އޭނާގެ ދުލަކަށް ނައެވެ. އޭނާ ފުންމައިގެން ތެދުވީ ކުއްލިއަކަށް އޭނާގެ ހިތަށް އައިސް ވަތް އެއްޗަކުންނެވެ.


Moosun goasve, Hoarafushi Airport hulhuvun anekaaves faskohfi | Jazeera\tމޫސުން ގޯސްވެ، ހޯރަފުށީ އެއާޕޯޓު ހުޅުވުން އަނެއްކާވެސް ފަސްކޮށްފި - Jazeera\nމޫސުން ގޯސްވެ، ހޯރަފުށީ އެއާޕޯޓު ހުޅުވުން އަނެއްކާވެސް ފަސްކޮށްފި\nމުޙައްމަދު އަފްޒަލް November 18, 2020 177 views0\nއުތުރުގެ އަތޮޅުތަކަށް ކުރަމުންދާ ވިއްސާރައިގެ ސަބަބުން ހޯރަފުށީ އެއާޕޯޓު ހުޅުވުން އަނެއްކާވެސް ފަސްކޮށްފިއެވެ.\nހއ.ހޯރަފުށީ އެއާޕޯޓު ހުޅުވުމަށްޓަކައި ރައީސް އިބްރާހިމް މުހައްމަދު ޞާލިހު ބައިވެރިވެވަޑައިގަންނަވާ ރަސްމިއްޔާތެއް ބޭއްވުމަށް އޮތީ ހަމަޖެހިފައެވެ. މިއީ ކޮވިޑްއާއެކު މާލެ ލޮކްޑައުން ކުރި ފަހުން ރައީސް ސޯލިހު، މާލެއިން ބޭރު ރަށަކަށް ވަޑައިގަންނަވާ ފުރަތަމަ ފަހަރެވެ. އެހެންނަމަވެސް، މޫސުން ގޯސްވުމުގެ ސަބަބުން ދަތުރުކުރެވޭނެ ފަދަ މާހައުލެއް ނެތި، ރަސްމިއްޔާތު ވަނީ އަނެއްކާވެސް ފަސްކޮށްފައެވެ.\nރަސްމިއްޔާތު ފުރަތަމަ ތާވަލު ކުރެވުނީ އިއްޔެގެ ހަވީރަށެވެ. އެހެންނަމަވެސް އުތުރުގެ ރަށްތަކަށް ޔެލޯ އެލާޓް ނެރެފައިވުމާ ގުޅިގެން މިއަދަށް ރަސްމިއްޔާތު ފަސްކުރީއެވެ. ޓްރާންސްޕޯޓް މިނިސްޓްރީއިން މައުލޫމާތު ދީފައިވާ ގޮތުގައި، މިއަދު ރަސްމިއްޔާތު ބާއްވާނެ ފަދަ މާހައުލެއް ނެތުމުން މާދަމާއަށް ރަސްމިއްޔާތުވަނީ ފަސްކޮށްފައެވެ. އެހެންނަމަވެސް، މާދަމާ މޫސުން ގޯސް ކަމުގައި ވާނަމަ އަނެއްކާވެސް ރަސްމިއްޔާތު ބޭއްވުން ފަސްކުރުމަށް ވަނީ ނިންމާފައެވެ.\nއެމްޓީސީސީއިން ކުރިއަށް ގެންދިޔަ ހޯރަފުށީ އެއާޕޯޓްގެ މަޝްރޫއުގެ މަސައްކަތް މިހާރު ވަނީ އެއްކޮށް ނިންމާލާފައެވެ. އެ އެއާޕޯޓް ސިފަ ވަނީ ވަރަށް ރީތި އެއާޕޯޓެއްގެ ގޮތުގައެވެ. ހޯމަ ދުވަހުގެ ހެނދުނު ހޯރަފުށީ އެއާޕޯޓަށް މޯލްޑިވިއަންގެ ފްލައިޓެއް ޓެސްޓް ފްލައިޓެއްގެ ގޮތުގައި ވަނީ ޖައްސާފައެވެ.\nހޯރަފުށީ ކައިރީ ފަޅު ރަށެއްގައި އެއާޕޯޓް އެޅުމަށް އެންމެ ފުރަތަމަ ވައުދުވީ ރައީސް އަބްދުﷲ ޔާމީންގެ ސަރުކާރުންނެވެ. ނަމަވެސް އެ ސަރުކާރަށް މަޝްރޫއު ފެށޭ ވަރެއް ނުވިއެވެ. ރައީސް އިބްރާހިމް މުހައްމަދު ސޯލިހުގެ ސަރުކާރުން ނިންމީ ހޯރަފުށީ ފަޅު ހިއްކައިގެން އެއާޕޯޓް އެޅުމަށެވެ. އަދި ސަރުކާރަށް ކުޑަ ދުވަސްކޮޅެއްގެ ތެރޭގައި މަޝްރޫއުގެ އަމަލީ މަސައްކަތް ފެށިއެވެ.


Pizza Ge Sababun Muvahzafun Ge Masahkathu Ge Speed Avas Vey - Vaguthu\nޕިއްޒާގެ ސަބަބުން މުވައްޒަފުންގެ މަސައްކަތުގެ ސްޕީޑް އަވަސްވޭ\nމިއީ ޕިއްޒާ ކެއުމަށް ލޯބި ކުރާ ފަރާތްތަކަށް އުފާވެރި ޚަބަރެކެވެ. ޕިއްޒާގެ ސަބަބުން މުވައްޒަފުންގެ މަސައްކަތުގެ ސްޕީޑް އަވަސްވާކަމަށް ދިރާސާ އަކުން ދައްކައިފިއެވެ.\nސައިކޮލޮޖިސްޓެއް ކަމަށްވާ ޑަން އަރިއެލީ ލިޔުއްވާފައިވާ ފޮތެއް ކަމަށްވާ "ޕޭއޮފް : ދަ ހިޑެން ލޮޖިކް ދެޓް ޝޭޕްސް އަވާ މޯޓިވޭޝަންސް" ކިޔާ ފޮތުގައި ހިމަނާފައިވާ ދިރާސާއެއްގެ ނަތީޖާ ދައްކާ ގޮތުން މަސައްކަތެއް ފުރިހަމަ ކުރުމުން ޕިއްޒާއެއް ލިބޭނެ ކަމަށް ބުނުމުން މުވައްޒަފުން ވަނީ މަސައްކަތައްދޭ ސަމާލުކަން އިތުރު ކޮށްފައެވެ.\nމިދިރާސާ ކޮށްފައި ވަނީ ކޮމްޕިއުޓަރ ޗިޕްސް އެސެމްބަލް ކުރާ ކާރުހާނާއެއްގެ މުވައްޒަފުންގެ މެދުގައެވެ. މިހުރިހާ މުވައްޒަފުން ހަތަރު ގުރޫޕަކަށް ބަހާލުމަށް ފަހު އެއްގޫޕަށް ކަނޑައެޅި ޓާގެޓަށް ހަފްތާއެއް ތެރޭ ވާސިލް ވެއްޖެ ނަމަ ކޮންމެ ދުވަހަކު އެމީހުންނަށް ޕިއްޒާ ދޭނެ ކަމަށް އެގުރޫޕަށް އެންގުނެވެ.\nދެވަނަ ގޫރުޕްގެ ޓާގެޓް ފުރިހަމަ ކޮށްފިނަމަ ފައިސާގެ ބޯނަސްއެއްގެ ގޮތުގައި ކޮންމެ މުވައްޒަފަކަށް ވެސް 20 ޕައުންޑް ދޭނެ ކަން އެންގުނެވެ. ތިން ވަނަ ގުރޫޕަށް އެންގުނީ އެމީހުންގެ މަސައްކަތް ފުރިހަމަކޮށްފި ނަމަ އެކަން ބޮސް އަށް އެންގޭނެ ކަމަށެވެ. ހަތަރު ވަނަ ގުރޫޕަށް މަސައްކަތް ފުރިހަމަ ކުރިޔަސް އެއްވެސް އެއްޗެއް ދޭނެ ކަމަކަށް ނުބުނެއެވެ.\nދިރާސާގެ ނަތީޖާ ދެއްކީ ކުރިން ކުރާ މަސައްކަތައް ވުރެ 6.7 ގުނަ އިތުރަށް ޕިއްޒާ ލިބޭނެ ކަން އެންގުނު މުވައްޒަފުން މަސައްކަތް ކުރި ކަމަށެވެ. ބޮސްގެ ރަނގަޅު ބަސް ހޯދުމަށްޓަކައި ތިން ވަނަ ގްރޫޕްގެ މަސައްކަތް ވަނީ 6.6 އިންސައްތަ އިތުރު ކޮށްފައެވެ. ފައިސާގެ ބޯނަސް ލިބޭނެ ކަން އެންގުނު ގުރޫޕްގެ މަސައްކަތް އިތުރުވީ 4.9 އިންސައްތައެވެ.\nދިރާސާގެ ނަތީޖާ ދައްކާ ގޮތުން ޕިއްޒާ އަކީ މުވައްޒަފުން މަސައްކަތައްދޭ ސަމާލުކަން އިތުރު ކުރުވާ އެއްޗެކެވެ. މީގެ އިތުރުން ފައިސާގެ ސަބަބުން މުވައްޒަފުންގެ މޯޓިވޭޝަން މާބޮޑަށް އިތުރު ނުވާކަމަށް ވެސް ދިރާސާ އިން ވަނީ ދައްކާފައެވެ.\nމާބަނޑު އިރު ވޭޕް ކުރުމުން ދަރިންގެ މޫނުގައި އައިބު އުފެދުމުގެ ފުރުސަތު ބޮޑު\nކޮފީގެ ސަބަބުން ހާޓް އެޓޭކާއި ސްޓްރޯކް ޖެހުމުގެ ފުރުސަތު ކުޑަކޮށްދޭ\nކޮޅަށް ހުރެ ފެން ބޯކަށް ނުވާނެ\n1 ހަފްތާ ކުރިން 11\nއެންމެ ތުއްތު ކުދިން އަހަރެމެން ހީކުރާ ވަރަށްވުރެ މާބޮޑަށް ސްމާޓް


Miadhu Vaccine jehi meehunge adhadhu 6,000 vure matheegai\nކޮވިޝީލްޑް ވެކްސިން ---\nމިއަދު ވެކްސިން ޖެހި މީހުންގެ އަދަދު 6000 ވުރެ މަތީގައި\n06 މާރޗް 2021 - 23:15:16\nކޮވިޑް-19އިން ރައްކާތެރިވުމަށް ފާއިތުވި 24 ގަނޑިއިރުތެރޭގައި 6،941 މީހަކު ވެކްސިންގެ ފުރަތަމަ ޑޯޒް ޖަހައިފި އެވެ.\nއެޗްޕީއޭއިން އާއްމުކޮށްފައިވާ ވެކްސިންގެ އެންމެ ފަހުގެ މައުލޫމާތުތަކުން ދައްކާގޮތުގައި ފާއިތުވި 24 ގަނޑިއިރުތެރޭ ޖުމުލަ 6،941 މީހަކަށް ކޮވިޑްގެ ފުރަތަމަ ޑޯޒް ދީފައިވާއިރު މާލޭ ސަރަހައްދުން 2،154 މީހަކަށާއި އަތޮޅުތަކުގެ ހޮސްޕިޓަލުތަކުން 4،787 މީހަކަށް ވަނީ ވެކްސިން ދީފައެވެ.\nއެ ތަފާސް ހިސާބަށް ބަލާއިރު މާލެ ސަރަހައްދުން މިހާތަނަށް ޖުމުލަ 87،045 މީހަކު ވަނީ ކޮވިޑް ވެކްސިންގެ ފުރަތަމަ ޑޯޒު ޖަހާފައެވެ. އަދި އަތޮޅު ތެރެއިން މިހާތަނަށް ވެކްސިންގެ ފުރަތަމަ ޑޯޒު ޖަހާފައިވަނީ ޖުމުލަ 58،723 މީހެކެވެ.\nރާއްޖޭގައި ޖުމުލަ 145،768 މީހަކު ވަނީ މިހާތަނަށް ކޮވިޑް ވެކްސިންގެ ފުރަތަމަ ޑޯޒު ޖަހާފައެވެ. ކޮވިޑް 19އިން ރައްކާތެރިވުމަށާއި ބަލިޖެހޭ މީހުންގެ އަދަަދުތައް ދަށްކުރުމަށް ވެކްސިން ޖެހުމަށް އެެޗްޕީއޭއިން އަންނަނީ އިލްތިމާސް ކުރަމުންނެވެ.\nސީއެންއެމް ބަދިގެ: ކިޓްކެޓް ކޯލްޑް ކޮފީ


Sarukaaru javaabudhaaree kuruvumah minority ge adu muhinmu:Afeef\nމައިނޯރިޓީގެ އަޑު ކެނޑިގެން ނުދާނެ ކަމަށް ވިދާޅުވި\nކ. މާލެ 20 މެއި 2019 | ހޯމަ 09:43 2,520\nސަރުކާރު ހިންގުމަށް މައިނޯރިޓީގެ އަޑު އިއްވުމަކީ ވަރަށް މުހިއްމު ކަމެއް ކަމަށް، އަލަށް އިންތިޚާބުކުރި ރައްޔިތުންގެ މަޖިލީހުގެ ރައީސް ކަމަށް ވާދަކުރައްވާނެ ކަމަށް ވިދާޅުވެފައިވާ ވިލިފުށީ ދާއިރާގެ އިންތިހާބީ މެމްބަރު ހަސަން އަފީފް ވިދާޅުވެއްޖެއެވެ.\nއާދިއްތަ ދުވަހުގެ ރޭ ރާއްޖެ ޓީވީގެ "ފަލަ ސުރުޚީ" ޕްރޮގްރާމުގައި އަފީފް ވިދާޅުވީ 19 ވަނަ މަޖިލީހުގައި ސަރުކާރު ކޯލިޝަނުގައި ހިމެނޭ މައި ޕާޓީއަށް 65 ގޮނޑިއާއެކު ސުޕަ މެޖޯރިޓީ ލިބިފައިވާއިރު، އެންމެ އެކަށީގެންވާ ގޮތަށް ސަރުކާރު ޖަވާބުދާރީ ކުރުވަން މައިނޯރިޓީގެ އަޑު ވަރަށް މުހިއްމު ކަމަށެވެ.\nސަރުކާރުން ހުށަހަޅާ ބިލެއްގައި އިސްލާހު ކުރުމެއް ނުވަތަ ފާޑު ކިއުމެއް ގެނެވޭތޯ އިދިކޮޅު ފަރާތްތަކުން މަސައްކަތް ކުރައްވާނެ ކަމަށް، މީގެ ކުރިން މެދުކެނޑުމެން ނެތި ރައްޔިތުންގެ މަޖިލީހުގެ މެމްބަރުކަން 20 އަހަރު ވަންދެން ކުރައްވާފައިވާ އަފީފް ވިދާޅުވިއެވެ.\nއެއްކޮޅަށް ތިބޭ މީހުންގެ އަޑު އަބަދު އިވޭ ކަމަށްވަންޏާ އެ ގެންނަން ޖެހޭ އިސްލާހު އަންނާނީ ކޮން ފަރާތަކުންތޯ؟ ސަރުކަރުގެ ފަރާތުން ހުށަހަޅާ ބިލެއްގައި އިސްލާހު ކުރަން ހުރި ކަމެއް އެންމެ ބޮޑަށް ފާހަގަ ކުރާނީ އޮޕޮޒިޝަންގައި ތިއްބަވާ ބޭފުޅުން\nރައީސް ނަޝީދުގެ ވެރިކަމުގައި ހޯމް މިނިސްޓަރުކަން ވެސް ކުރައްވާފައިވާ އަފީފް ވިދާޅުވީ މައިނޯރިޓީގެ އަޑު ކެނޑިގެން ނުދާނެ ކަމަށާއި އެ އަޑު އަބަދުވެސް ރައްޔިތުންނަށް އިވޭނެ ކަމަށެވެ.\nނަވާރަ ވަނަ މަޖިލީހުގެ އިންތިޚާބުގައި އެމްޑީޕީ އަށް 65 ގޮނޑި ލިބިފައިވާއިރު، ޖުމްހޫރީ ޕާޓީ، ޕީޕީއެމްއަށް ލިބިފައިވަނީ ފަސް ގޮނޑި އެވެ. ޕީއެންސީއަށް ތިން ގޮނޑި އެވެ. މިނިވަން ހަތް ކެންޑިޑޭޓަކު ގޮނޑި ކާމިޔާބުކުރައްވާފައިވެ އެވެ.\nއަފީފް ވިދާޅުވީ މަޖިލީހުގެ ހިންގާ ގަވާއިދު އިސްލާހުކޮށްގެން ނަމަވެސް އިދިކޮޅު މެމްބަރުންނަށާއި މިނިވަން މެމްބަރުންނަށް ބަހުސް މަރުހަލާގައި ލިބޭ ވަގުތު އިތުރުކުރަންޖެހޭ ކަމަށެވެ.\nމަޖިލީހުގެ ރައީސްކަމަށް އަފީފް އިންތިހާބުވެއްޖެނަމަ މަޖިލީހުގެ ބައެއް ކޮމިޓީތަކުން އިދިކޮޅު ފަރާތްތަކަށް ވީހާވެސް ބޮޑަށް ފުރުސަތު ދެއްވަން މަސައްކަތް ކުރައްވާނެކަމަށް ވެސް ވިދާޅުވި އެވެ. ނަމަވެސް، މާޒީގައި ކަންކަން ހިނގާފައިވާ ގޮތަށް ބަލާއިރު އިދިކޮޅު ފަރާތްތަކުން ގެންގުޅުނީ ސަރުކާރަށް ޖެއްސުން ކުރުމުގެ އުސޫލް ކަމަށާއި އިދިކޮޅު ފަރާތްތަކުން މިހާރަށްވުރެ ބޮޑަށް ޒިންމާދާރުވާންޖެހޭ ކަމަށް އަފީފް ވިދާޅުވިއެވެ.\nއަޅުގަނޑުމެން މެމްބަރުން ކުރަނީ ވަކި ސަރުކާރެއް ނޫނީ ޕާޓީއެއްގެ މަސައްކަތެއް ނޫން. އަޅުގަނޑުމެން ކުރަނީ ރައްޔިތުންގެ މަސައްކަތް. އެހެންވީމަ ހުރިހާ މެމްބަރުންވެސް އެބަޖެހޭ ޒިންމާދާރުކަމާއެކު އެ މީހުންގެ މަސްއޫލިއްޔަތުތައް އަދާކުރަން،\nކޮންމެ ކޮޅެއްގައި ތިއްބެވިޔަސް ބަލަން ޖެހޭނީ އެކުރައްވަނީ ރައްޔިތުނަށް ކޮށްދޭ މަސައްކަތެއް ކަމަށެވެ. އެހެން ކަމުން ޒިންމާދާރު ކަންކަން ނުކުރެވޭނަމަ މަޖިލީހުގެ މަސައްކަތްތައް ކުރިއަށް ނުދާނެ ކަމަށް އަފީފް ވިދާޅުވިއެވެ.


Covid-19:2Vana Dose Las Koffi Nama, Aa Vahtharu Jehumuge Furusathu Bodu! - Vaguthu\nކޮވިޑް-19: ދެވަނަ ޑޯޒު ލަސްކޮށްފިނަމަ އާ ވައްތަރު ޖެހުމުގެ ފުރުސަތު ބޮޑު\n3 ހަފްތާ ކުރިން ( ފެބުރުއަރީ 2, 2021 )\nކޮވިޑް-19 އިން ރައްކާތެރިވުމަށް ބޭނުން ކުރާ ފައިޒާ ވެކްސިންގެ ދެވަނަ ޑޯޒު ދިނުން ލަސްކޮށްފިނަމަ، އުމުރުން ދުވަސްވީ މީހުންނަށް، ދެކުނު އެފްރިކާއިން ފެނިފައިވާ ބަލީގެ އިތުރު ވޭރިއެންޓް ޖެހުމުގެ ފުރުސަތު ބޮޑު ކަމަށް ދިރާސާއަކުން ދައްކައިފިއެވެ.\nކެމްބްރިޖް ޔުނިވާސިޓީގެ ސައިންސްވެރިން ހެދި މި ދިރާސާއިން ދައްކާގޮތުގައި ވެކްސިންގެ އެންމެ ޑޯޒަކުން ވައިރަސް ނައްތާލެވޭނެ އަދަދުގެ އެންޓިބޮޑީސް އެއް ހަށިގަނޑުގެ ތެރޭގައި އުފައްދައެއް ނުދެއެވެ.\nމި ވެކްސިންގެ އަސަރު ކުރަން ފަށަނީ ދެވަނަ ޑޯޒު ޖަހާ ހިސާބުން ކަމަށްވެސް ފަހުގެ ދިރާސާތަކުން ވަނީ ދައްކާފައެވެ. އެހެން ނަަމަވެސް އެކަމަށް ބައެއް ސައިންސްވެރިންގެ ތެރޭގައި ބާރު ދީފައެއް ނުވެއެވެ.\nސައިންސްވެރިންގެ ހެދި ދިރާސާއިން މިގޮތަށް ދައްކާފައިވާއިރު، ދެކުނު އެފްރިކާއިން ފެނިފައިވާ ކޮވިޑް-19 ވޭރިއެންޓްގެ އިތުރު ވައިރަސްއެއް ވަނީ ފެނިފައެވެ. އެއީ އިންސާނާގެ ދިފާއީ ނިޒާމު އެއްކޮށް ހިސާރުކޮށް ދެރަ ކޮށްލާ ވައްތަރެކެވެ. މިއަށް ސައިންސްވެރިން ދީފައިވަނީ E484K މިނަމެވެ.\nކެމްބްރިޖްގެ ސައިސްންވެރިން ވަނީ 26 މީހެއްގެ ސުންކު ނަގައި ޓެސްޓް ކޮށްފައެވެ. އޭގެ ތެރެއިން 15 މީހުންނަކީ އުމުރުން 80 އަހަރުން މަތީ، މީގެ ކުރިން ފައިޒާ ވެކްސިންގެ ފުރަތަމަ ޑޯޒް ދީފައިވާ މީހުންނެވެ. މި އެންމެންގެ ހަށިގަނޑުގައި ހުރި އެންޓިބޮޑީސްއަށް ކެންޓް ވޭރިއަންޓް ނައްތާނުލެވެއެވެ.\nއޭގެ ފަހުން E484K ވައިރަސް ނައްތާލުމަށް 10 ގުނަ އިތުރު އެންޓިބޮޑީސް ވަނީ ބޭނުން ވެފައެވެ.\nކެންޓް ވޭރިއަންޓްގެ އިތުރު ވައްތަރެއް ހޯދިފައިވާއިރު، ކަމުގެ މާހިރުން ބުނީ، މިއީ ނުރައްކާތެރި ހޯދުމެއް ކަމަށާއި މީގެ ސަބަބުން ކުރިން ބަލި ޖެހިފައިވާ މީހާއަށް އަލުން ބަލި ޖެހޭނެ ކަމަށާއި ބަލިން ރައްކާތެރިވުމަށް ބޭނުން ކުރާ ވެކްސިންގެ އަސަރުވެސް ދަށްވެދާނެ ކަމަށެވެ.\nމީގެ އިތުރުން އޭނާ ބުނީ، މި ފެތުރުނަސް، މަރުވާ މީހުންގެ އިންސައްތަ ދަށް ކުރެވިދާނެ ކަމަށާއި އެހެން ނަމަވެސް މި ބަލި ފެތުރުން ކޮންޓްރޯލް ކުރަން އުނދަގޫވާނެ ކަމަށެވެ.


Raees Nasheed ge baha Coalition uvaalaane tha?\nރައީސް ސޯލިހް، ރައީސް ނަޝީދު އަދި ގާސިމް އިބްރާހިމް: އެމްޑީޕީން އެކަނި ވެރިކަން ކުރަންޖެހޭ ކަމަށް ރައީސް ނަޝީދު ގެންދަވަނީ ވިދާޅުވަމުން\nކޮންމެ ފަހަރަކުވެސް ރިޔާސީ އިންތިހާބު ކާމިޔާބު ކުރަން ބޮޑު ދެ ސިޔާސީ ޕާޓީއަށް ޖެހެނީ އެހެން ޕާޓީތަކާއެކު ކޯލިޝަން ހަދާށެވެ. ދެހާސް އަށް ވަނަ އަހަރުން ފެށިގެން މިހާތަނަށް ތިން އިންތިހާބު ބާއްވާފައިވާއިރު އެކަން ހިނގާފައި ވަނީ އެ މަގަށެވެ. އެއްވެސް ސިޔާސީ ޕާޓީއަކަށް އެކަނި ސަރުކާރެއް އެކުލަވާލެވޭނެ މިންވަރަށް ރައްޔިތުންގެ ތާއީދެެއް ނުލިބެ އެވެ. އެހެން ކަމުން ވެރިކަމަށް އައުމަށްޓަކައި އެހެން ޕާޓީތަކާއެކު އެއްބަސްވުންތައް ހަދާ، ކޯލިޝަން ސަރުކާރެއް ހިންގާނެ ކަމުގެ ވައުދާއެކު އިންތިހާބަށް ނުކުމެ ކާމިޔާބު ހޯދަނީ އެވެ. ތިން އިންތިހާބުގައި ވެސް ކުރި ލިބުނީ ބޮޑު ދެ ފިކުރުގެ ތެރެއިން ކުދި ޕާޓީތައް ޖަމާވި ކޮޅެވެ.\nކޯލިޝަން ސަރުކާރު ހިންގުމުގައި ފުރަތަމަ ދެ ރައީސުން ފޭލި އެވެ. ރައީސް މުހައްމަދު ނަޝީދަށް އެކަން ކުރެއްވުނީ މަސް ދުވަހަށެވެ. ގާސިމް އިބްރާހިމް ކޯލިޝަނުން ވަކިވެއްޖެ އެވެ. ރައީސް އަބްދުﷲ ޔާމީނަށް ވެސް ކޯލިޝަން ސަރުކާރެއް އަހަރެއްހާ ދުވަހުވެސް ހިފަހައްޓައެއް ނުލެވުނެވެ. ރައީސް ސޯލިހު އެއަށްވުރެ ތަންކޮޅެއް ކުރިއަށް ޖެހިވަޑައިގެންފި އެވެ. ކޯލިޝަން ސަރުކާރެއް އަހަރު ދުވަސް ވަންދެން ކާމިޔާބު ކަމާއެކު ދަމަހައްޓަވައިފި އެވެ. އަދި އެއީ ބޮޑު ކާމިޔާބީއެއްގެ ގޮތުގައި ބަލައި އެކަން ފާހަގަވެސް ކޮށްފި އެވެ.\nނަމަވެސް ކޯލިޝަން ސަރުކާރަށް އަހަރެއްވެ ގިނަ ދުވަސްތައް ނުވަނީސް ފަސް އަހަރަށް މި ކޯލިޝަން ދެމެހެއްޓޭނެތޯ މިއޮތީ ސުވާލުތައް އުފެދިފަ އެވެ. އެ ސުވާލު ފެންމަތި ކުރުވަނީ ރައީސް ނަޝީދެވެ. އެ މަނިކުފާނު ވަނީ ދެ ފަހަރެއްގެ މަތިން ވެރިކަން ހިންގަން ބޭނުންވަނީ އެމްޑީޕީން އެކަނި ކަަމަށް ވިދާޅުވެފަ އެވެ. އިއްތިހާދެއްގެ ބޭނުމެއް ނެތް ކަމަށް ސާފު ބަހުން އިއުލާނު ކުރައްވާފަ އެވެ. ވައުދުތައް "ރަނުން ރަނަށް، އަކުރުން އަކުރަށް" ފުއްދަން އޮތް ހުރަހަކީވެސް ކޯލިޝަން ކަމަށް އެ މަނިކުފާނު އެބަ ވިދާޅުވެ އެވެ.\nއެހެންވުނުން ސިޔާސީ މައިދާނުގައި މިހާރު އޮތީ ރާގު ބަދަލުވެފަ އެވެ. ނޫނީ ސިޔާސީ ގޮތުން އޮއިވަރާއި މޫސުން މި ވަނީ ބަދަލުވާން ފަށާފަ އެވެ. އަދި ސަރުކާރަށް ބާކީ އޮތް ހަތަރު އަހަރުގައި ކޯލިޝަން އެ އޮތް ގޮތަށް ބޭއްވިދާނެތޯ ސުވާލުތައް އުފެދެ އެވެ.\nސަރުކާރު ހިންގަން ބޭނުން ވަނީ އެމްޑީޕީ މެންބަރުން އެދޭ ގޮތަށް އެމްޑީޕީން އެކަނި ކޯލިޝަނަކާ ނުލައި ކަމަށް ރައީސް ނަޝީދު ފުރަތަމަ ވިދާޅުވީ އޮކްޓޫބަރު 17، 2019 ގައި އެމްޑީޕީގެ މެންބަރުންނާއި ބައްދަލްކުރެއްވުމަށް ދަރުބާރުގޭގަ އެވެ.\nއެ ބަދަލުވުމަކީ އެމްޑީޕީގެ ރައީސްކަމުގެ އާ ދައުރަކަށް ކުރިމަތިލައްވާ ޕާޓީގެ މެންބަރުންގެ ތާއީދަށް އެދިވަޑައިގެން ބޭއްވެވި ބައްދަލު ވުމެކެވެ. އެމްޑީޕީއާއި ރައީސް ނަޝީދަށް ނުހަނު ވަފާތެރިން ބައިވެރިވި އެ ޖަލްސާގައި "ހިނގަމުންދާ ވެރިކަމަކީ އެމްޑީޕީގެ މެންބަރުން ހިތުއެޅި ކަމެކޭ" ވިދާޅުވެ އެވެ. އެމްޑީޕީން ކުރެހި މަންޒަރެއް ހަގީގަތަކަށް ހަދަން އެހެން ބަޔަކަށް މަސައްކަތް ނުކުރެވޭނެއޭ ވިދާޅުވެ އެވެ. އެމްޑީޕީއަށް ނިސްބަތްވާ ވަޒީރުން ނޫން އެހެން ބައެއް ވަޒީރުން ވަރަށް ނުފަރިތަ ކަމަށް ވިދާޅުވެ އެވެ.\n"އެއީ މި ސަރުކާރު އަޅުގަނޑުމެންގެ ވިސްނުމުގައި، އަޅުގަނޑުމެން ހިންގުން... އަޅުގަނޑުމެންގެ ސަރުކާރަކަށް، އަޅުގަނޑުމެން މި ބޭނުންވާ، އަޅުގަނޑުމެން މި އުންމީދުކުރާ ކަންކަން، އަޅުގަނޑުމެން ހިތުއެޅި ގޮތެއް، އަޅުގަނޑުމެއް ހިތުއެޅި ކަމެއް، އަޅުގަނޑުމެން ކުރެހި މަންޒަރެއް، އެހެން މީހަކު ގޮސް އެހެން ބަޔަކަށް އެކަން، އެ މަސައްކަތް ކުރެވޭނެ ގޮތެއް ހޯދަން އަޅުގަނޑުމެންނަށް ދަތި... އަޅުގަނޑު މި ދަންނަވާ ވާހަކައަކީ ތިޔަ ބޭފުޅުން އެބަ އެދެޔޭ ތި ބޭފުޅުން މި ސަރުކާރު ހިންގަން. ތިޔަ ބޭފުޅުން ބޭނުންވާ މިސްރާބަށް މި ސަރުކާރު ދިއުމަށް." ނަޝީދު ވިދާޅު ވެއެވެ.\nއެމްޑީޕީ އިސްވެ އޮތް ވެރިކަމުގެ ކޯލިޝަނަކަށް ރައީސް މައުމޫނާއި ގާސިމް އިބްރާހިމާއި އިމްރާން އަބްދުﷲ ގެ ފިކުރު ބޭނުން ނުވާކަމަށް ރައީސް ނަޝީދު އެ ވަނީ ސާފު ބަހުން ވިދާޅުވެފަ އެވެ.\nރައީސް ސޯލިހު، ނާއިބް ރައީސް ފައިސަލް އަދި ކޯލިޝަންގެ ލީޑަރުން މަޝްވަރާ ބައްދަލްވުމެއްގައި\nއޭގެ ފަހަށް ތިންމަސްވީ އެވެ. އަނެއްކާވެސް ކޯލިޝަނެއް އޮތުމުގެ ބޭނުމެއް ނެތް ކަމަށް އެމަނިކުފާނު މިވަނީ ވިދާޅުވާން ފަށާފަ އެވެ. އުތުރަށް މިހާރު ކުރައްވަމުން ގެންދަވާ ދަތުރުފުޅުގެ ތެރެއިން ހއ. އިހަވަންދޫއަށް ވަޑައިގެން އެމްޑީޕީގެ ސަރުކާރެއް އުފެދިގެން އައުމާ އެކުގައި ރައްޔިތުންގެ އިތުރުން އެމްޑީޕީގެ އާންމު މެންބަރުންނަށް ވެސް އޭގެ ފުރިހަމަ ހިތްހަމަޖެހުމެއް ލިބިގެން ނުދާކަން ފެނިއްޖެ ކަމަށް ވިދާޅުވެއްޖެ އެވެ. އޭގެ ސަބަބަކީ ކޯލިޝަން ކަމަށް ވެސް ވިދާޅުވެއްޖެ އެވެ.\nކޮންމެ ގޮތަކަށް ސަރުކާރު އުފެދުނު ނަމަވެސް ކޮންމެ ވައުދެއް އަދި އެގްރީމެންޓެއް އޮތަސް ކުރިއަށް ދެވެން އޮތީ އަދި ރައްޔިތުންނަށް ފުރިހަމަ ހިތްހަމަޖެހުމެއް ލިބެން އޮތީ އެމްޑީޕީން އެކަނި ސަރުކާރު ހިންގައިގެން ކަމަށް ދައްކަން ނުވަތަ އެ ބަދަލު ގެންނަން ރައީސް ނަޝީދު އެބަ ބޭނުންފުޅުވެ އެވެ. މިވަގުތުގެ ސިޔާސީ ހަގީގަތަކީ ވެސް އެ މަނިކުފާނު ބޭނުންފުޅުވެ ވަޑައިގަންނަވަ ކަމެއް އެގޮތަކަށް ވަމުން ދިއުމެވެ.\nމީގެކުރިން ކޯލިޝަން ލީޑަރުން ބޭއްވި ބައްދަލު ކުރެއްވުމުގެ ތެރެއިން\nކޯލިޝަން އުވާލުމާއި ގުޅޭ ގޮތުން ރައީސް ނަޝީދު ފާޅު ކުރައްވަމުން ގެންދަވާ ޝުއޫރުތަކާމެދު ސަރުކާރުން އެއްޗެއް ނުބުނެ އެވެ. ރައީސް ސޯލިހު ވެސް ސީދާ އެކަމާ ގުޅޭ ވާހަކަފުޅެއް ނުދައްކަވަ އެވެ.\nއެހެން އެކަން އޮތް ނަމަވެސް ރައީސް ހުންނެވީ ކޯލިޝަނާއެކު ފަސް އަހަރު ކުރިއަށް ވަޑައިގަތުމަށް ކަމަށް މީގެ ކުރިން ސަރުކާރުން ބުނެފައި ވެއެވެ. އަދި ވެރިކަމަށް ވަޑައިގެންނެވުނު ގޮތް ހަނދުމަފުޅުގައި އަބަދުވެސް ހުންނާނެ ކަމަށް ރައީސް ސޯލިހު ވެސް ވަނީ ވިދާޅުވެފަ އެވެ. އެއާ ހިލާފަށް އެމްޑީޕީގެ ރައީސް ދެކެވަޑައިގަންނަވާ ގޮތުގައި ކޯލިޝަނެއް ބޭނުމެއް މިހާރަކު ނެތެވެ.\nމިއީ ހައިރާންވާވަރުގެ ކަމެއް ނޫނެވެ. މިއީ ރާއްޖެގެ ޕޮލިޓިކްސް ބައްޓަން ވެފައި އޮތް ގޮތުން މިކަން ހިނގާނެ ވެސް ގޮތެވެ.\nސަރުކާރުގެ ވާހަކައަކީ މިއީ އެވެ؛ ވަޒީރުންގެ މަޖިލީހުގައި ހިމެނި ވަޑައިގަންނަވާ ހުރިހާ ވަޒީރުންގެ މަސައްކަތްޕުޅާމެދު ރައީސް ހިތްޕުޅު ހަމަޖެހިވަޑައިގަންނަވަ އެވެ. އަދި ހުރިހާ ޕާޓީތަކުން ވެސް ވަޒީރުންވެސް ސަރުކާރު ދެމެހެއްޓުމާއި، ކުރިއަށް ގެންގޮސްދެއްވުމުގައި އެއްބާރުލުމާއި އެހީތެރިކަން ދެއްވަ އެވެ.\nއެމްޑީޕީއާއެކު ގިނަ ސިޔާސީ ޕާޓީތަކެއް އެކުގައި ސަރުކާރެއް އެކުލަވާލި މިއީ ދެވަނަ ފަހަރެވެ. ދެހާސް އަށެއްގައި އެމްޑީޕީއާއެކު ޖޭޕީ އާއި އަދާލަތަށް ކުރެވުނީ ހިތި ތަޖުރިބާއެކެވެ. ހިތި ނަމަވެސް އަލުން 2018 ގައި އެކުގައި މަސައްކަތް ފެށީ ރައީސް ސޯލިހަށް އޮތް އިތުބާރު ބޮޑު ވެގެނެވެ ކުރީގެ ރައީސް މައުމޫން އަބްދުލްގައްޔޫމް ވެސް އެގޮތަށް ނުކުންނެވީ ގައުމަށް ބަދަލުތަކެއް ގެންނަން ޖެހޭ ކަމަށް ދެކެ ވަޑައިގެނެވެ. އެމްޑީޕީއާ އެހާ ފަސޭހައިން ރައީސް މައުމޫނާއި އެމަނިކުފާނު ބައިވެރިންނަށްވެސް ކައިރިވެވުނު ސަބަބަކީ ވެސް ރައީސް ސޯލިހެވެ. އެވަގުތު ރައީސް ނަޝީދު ނުވަތަ އެހެން ބޭފުޅަކު ކުރިޔަށް ނެރުއްވި ނަމަ އެ ތިން ލީޑަރުންނަށް އެފަދަ ނިންމުމެއް ނިންމަން އެހާ ފަސޭހައެއް ނުވާނެ އެވެ.\nކޯލިޝަން އުވާލުމުގެ އަޑު ރައީސް ނަޝީދު ގަދަ ކުރެއްވި ނަމަވެސް ކޯލިޝަންގެ ލީޑަރުން ތިއްބެވީ އަދި އަޒުމުގަ އެވެ. އަހަރު ދުވަހު ކޯލިޝަން ދެމެހެއްޓުމުން ރައީސް މައުމޫނާއި، ގާސިމާއި އަދި އިމްރާނަށް ރައީސް ސޯލިހަށް ތައުރީފު ކުރެ އެވެ. ރައީސް މައުމޫން ހުންނެވީ އެހެން ލީޑަރުންނަށްވުރެ ވެސް ކުރީގައެވެ. ރިޔާސީ ދެވަނަ ދައުރަކަށް ރައީސް ސޯލިހް ކުރިމަތިލައްވާނަމަ ތާއީދު ދެއްވަން ތައްޔާރަށް ހުންނެވި ކަމަށް ވެސް މައުމޫން ވަނީ ވިދާޅުވެފައެވެ.\nދެން އަންނަ ރިޔާސީ އިންތިހާބެއްގައި ކެންޑިޑޭޓަކު ނެރުއްވާނެ ކަމަށް ގާސިމް ވިދާޅުވެ އެވެ. އެކަމަކު އެއީ ރައީސް ސޯލިހަށް ފަސް އަަހަރު ދެއްވާފަ އެވެ. އެ ޔަގީންކަން ގާސިމްވެސް ދެއްވައެވެ. މީގެ އިތުރުން އިމްރާން ވަނީ ކޯލިޝަން ނުދަމަހައްޓައިފިނަމަ ރައްޔިތުން ދެން ދުވަހަކުވެސް ސިޔާސީ ވެރިންނަށް މައާފު ނުކުރާނެ ކަމަށް ވިދާޅުވެފަ އެވެ. އެހެން ކަމުން ކޯލިޝަން ދެމެހެއްޓުމަށް އެ ލީޑަރުން ތިއްބެވީ އަޒުމުގައިކަން އެނގެއެވެ. މިހެން އޮތް ނަމަވެސް ލީޑަރުން އެކުގައި މަހަކު އެއް ފަހަރު ބޭއްވުވުމަށް ނިންމަވާފައިވާ މަޝްވަރާތައް އެގޮތަކު ނުހިނގަ އެވެ. އެހެންވީމަ އެއީ ޕާޓީތަކުގެ ގުޅުންތައް އޮތީ ހީނަރުވެފަ އެވެ.\nކޯލިޝަން އުވާލުމަށް ރައީސް ނަޝީދު ދައްކަވަމުން ގެންދަވާ ވާހަކަފުޅަށް ސީދާ ރައްދެއް ދޭނެ ޕާޓީއެއް މިވަގުތު ކޯލިޝަންގައި ނެތެވެ.\nވެރިކަން ދެމި އޮތީ ކޯލިޝަންގެ ސަބަބުން\nރައީސް ނަޝީދުގެ އެ ވާހަކަފުޅަށް މިފަހަރު ރައްދު އައީ އިދިކޮޅުންނެވެ. އިދިކޮޅުން އޮތީ މި ސަރުކާރު ބަލިކަށި ކުރަން ކުރަންޖެހޭ ކޮންމެ މަސައްކަތެއްގައި ފޫގަޅައިގެންނެވެ. އެކަމަށްޓަކައި ސަރުކާރު ކޯލިޝަންގެ ޕާޓީތަކުގެ ތާއީދު ހޯދުމަށް ވެސް އިދިކޮޅުން މަސައްކަތް ކުރި އެވެ. ކުޑަ ދުވަސްކޮޅަކު އިންތިހާބުގެ ކާމިޔާބަށް ޕީޕީއެމް / ޖޭޕީ އެކުގައި މަސައްކަތްވެސް ކުރިއެވެ. މިފަހަރު އިންތިހާބު ބޯމަތިވުމުން އިދިކޮޅުން ވަނީ ޖޭޕީއަށް ދެން ކަތި ނަޒަރުން ވެސް ބަލާލާނީ ކޯލިޝަނުން މުޅިން ވަކިވެގެން އައުމުން ކަމަށް ބުނެފަ އެވެ. އެހެންވީމަ ކޯލިޝަން ރޫޅާލުމަކީ އިދިކޮޅަށް ދެވޭނެ ބޮޑު ހަދިޔާއެކެވެ.\nއިދިކޮޅުގެ ނަޒަރުގައި އެމްޑީޕީއަށް އެކަނި ވެރިކަމެއް ނުކުރެވޭނެ އެވެ. މިހާރުވެސް ވެރިކަން ދެމި އޮތީ ކޯލިޝަންގެ އެހެން ބައިވެރިންގެ ސަބަބުންނެވެ. ކޯލިޝަން ރޫޅިއްޖެނަމަ 2008 ގެ ވެރިކަމަށް ވީފަދައިން މި ވެރިކަން ވެސް ނިމިދާނެ އެވެ.\nކޯލިޝަންގެ ހަތަރު ލީޑަރުން ރައީސް ސޯލިހާއެކު\nވެރިކަމަށް އައުމަށް ސިޔާސީ ޕާޓީތަކުން އެއްބަސްވީ އެއްބަސްވުމުގައި 2018 ވަނަ އަހަރުގެ ރިޔާސީ އިންތިހާބުގައި ގުޅިގެން ވާދަކުރުމާއި، 2019 ގައި މަޖިލީސް އިންތިހާބަށް އެކުއެކީގައި ނިކުތުމާއި 2020 ގައި ކައުންސިލްތަކުގެ ގޮނޑިތައް ހޯދަން އެކީގައި ތިބުމަށް ވެސް ވައުދުވި އެވެ. ނަމަވެސް އެ ވައުދު ފުއްދުމުގައި ޕާޓީތައް ފޭލިބެ ސިޔާސީ ޕާޓީތައް އެއް ގަލަކަށް އެރުވުމުގައި ރައީސް ސޯލިހު ވެސް ފޭލިވީ އެވެ. އެހެން ކަމުން ވެރިކަމުގެ ފުރަތަމަ އަހަރު ނިމުމާއެކު އެމްޑީޕީން ވަކިން ސަރުކާރު ހިންގަން ޖެހޭ ކަމަށް ރައީސް ނަޝީދު ތަކުރާރުކޮށް ވިދާޅުވުމަކީ ކޯލިޝަން ދެމެހެއްޓުމަށް އޮތް ގޮންޖެހުންތަކެއް ކުރިމަތިވާނެ ކަމުގެ ވަރުގަދަ ހެއްކެވެ.\n"ހަމަ ތަކުރާރުކޮށް ދަންނަވާނަން. އަޅުގަނޑު ބޭނުންވެ ހުރި ކަމެއް، އަޅުގަނޑުމެން އެންމެވެސް ބޭނުންވެ ތިބި ކަމެއް އެއީ ތި ބޭފުޅުން މި ސަރުކާރު ހިންގަން ތިބުން. އަޅުގަނޑަށް ފެންނަ ގޮތުގައި އެ މަގަށް އަޅުގަނޑުމެންނަށް ދެވޭނެ. އެ މިސްރާބު އަޅުގަނޑުމެންނަށް ހިފޭނެ."\nއެމްޑީޕީ ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް އަދާލަތު ޕާޓީ އިމްރާން އަބްދުﷲ ޖުމްހޫރީ ޕާޓީ އެމްއާރުއެމް ޕޮލިޓިކްސް


Candidatunah vaguthu dhinumuge shakuvaa eh neh\nކެނޑިޑޭޓުންނަށް ވަގުތު ދިނުމުގެ ޝަކުވާއެއް ނެތް\nކެމްޕޭން ޖަލްސާއެއް: ކެންޑިޑޭޓުންނަށް ވަގުތު ހާއްސަ ކުރުމާއި ގުޅިގެން ޝަކުވާއެއް ހުށަހަޅާފައި ނުވޭ\nކެންޑިޑޭޓުންނަށް ބްރޯޑްކާސްޓާރުންނާއި މީޑިޔާއިން ވަގުތު ހާއްސަ ކުރުމުގެ އުސޫލުތަކާ ހިލާފުވެގެން މިހާތަނަށް އެއްވެސް ޝަކުވާއެއް ހުށަހަޅާފައި ނުވާ ކަމަށް މޯލްޑިވްސް މީޑިޔާ ކައުންސިލް (އެމްއެމްސީ) އާއި މޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) އިން ބުނެފި އެވެ.\nކުރިއަށް އޮތް ލޯކަލް ކައުންސިލް އިންތިހާބާއި އަންހެނުންގެ ތަރައްގީ އަށް މަސައްކަތް ކުރާ ކޮމެޓީތަކުގެ އިންތިހާބަށް ވާދަކުރާ ކެންޑިޑޭޓުންނަށް މީޑިއާއިން ވަގުތު ހާއްސަ ކުރުމުގެ އުސޫލެއް އޮވެ އެވެ. އަދި އެކަމާއި ގުޅިގެން މައްސަލަ ހުށަހެޅުމަށް އެމްއެމްސީ އާއި ބްރޯޑްކޮމް އިން ވަނީ ފުރުސަތު ހުޅުވާލާފަ އެވެ.\nއެމްއެމްސީ ގެ ރައީސް ޝަހުބާން ފަހުމީ ވިދާޅުވީ، އިންތިހާބުތަކުގައި ވާދަކުރާ ކެނޑިޑޭޓުންނަށް މީޑިޔާތަކުން ވަގުތު ހާއްސަ ކުރުމާއި ގުޅިގެން އަދި މިހާތަނަށް އެ ކައުންސިލަށް އެއްވެސް މައްސަލައެއްގެ ޝަކުވާއެއް ހުށަހަޅާފައި ނުވާ ކަމަށެވެ.\nބްރޯޑްކޮމްގެ ރައީސް މަރިޔަމް ވަހީދާ ވިދާޅުވީ ޓީވީ ޗެނަލްތަކުން އެކަމާއި ގުޅިގެން އަމަލު ކުރަމުން ދާގޮތް މޮނިޓާކުރުމަށް ހާއްސަ ޓީމެއް އޮންނަ ކަމަށާއި އެ ޓީމުން އަބަދު ވެސް އެފަދަ ކަންކަން މޮނީޓާ ކުރަމުން ގެންދާ ކަމަށެވެ.\nބްރޯޑްކޮމްގެ މޮނީޓަރިން ޓީމުން ބުނީ އިންތިހާބުތަކުގައި ވާދަކުރާ ކެނޑިޑޭޓުންނަށް ބްރޮޑްކާސްޓަރުން ވަގުތު ހާއްސަ ކުރުމާއި ގުޅިގެން އަދި މިހާތަނަށް އެ ކައުންސިލަށް އެއްވެސް މައްސަލައެއްގެ ޝަކުވާއެއް ހުށަހަޅާފައި ނުވާ ކަމަށެވެ.\nދިވެހި މީޑިއާ އިލެކްޝަންސް ކޮމިޝަން މޯލްޑިވސް ބްރޯޑްކާސްޓިން ކޮމިޝަން + ލޯކަލް ކައުންސިލްތަކުގެ އިންތިހާބު


Terrorist listun Sudan uni kuranee\nޓެރަރިސްޓު ލިސްޓުން ސޫދާން އުނިކުރަނީ\nސަލްމާން ރަސްގެފާނު ސޫދާންގެ ބޮޑުވަޒީރު އަބްދުއްލާ ހަމްދޫކް އާ ބައްދަލުކުރައްވަނީ\nޓެރަރިސްޓް ޖަމާއަތްތަކަށް އެހީވާ ކަމުގެ ތުހުމަތުގައި ޓެރަރިސްޓް ގައުމުތަކުގެ ލިސްޓުގައި ހިމަނައިގެން އުޅޭ ސޫދާން އެ ލިސްޓުން އުނި ކުރުމުގެ މަސައްކަތް ކުރާނެ ކަމަށް ސައުދީއަރަބިއްޔާގެ ފޮރިން މިނިސްޓްރީން ބުނެފި އެވެ.\nސައުދީ ރަސްގެފާނު ސަލްމާން ބިން އަބްދުއްއަޒީޒް އަލް ސައުދް ވަނީ ސޫދާނުގެ ޓްރާންސިޝިނަލް ސޮވެރިން ކައުންސިލް ޖެނެރަލްގެ މަގާމަށް އައްޔަން ކުރި ޖެނެރަލް އަބްދުލް ފައްތާހު އަލް ބުރުހާން އަދި ސޫދާންގެ ބޮޑުވަޒީރު އަބްދުއްލާ ހަމްދޫކް އާ ބައްދަލު ކުރައްވާފަ އެވެ.\nސޫދާން ޓެރަރިސްޓް ގައުމެއްގެ ގޮތުގައި ކަނޑައެޅީ 1993 ވަނަ އަހަރު މެދު އިރުމަތީ ގައުމުތަކާއި އެފްރިކާގައި ހަރަކާތްތެރިވާ ޓެރަރިސްޓް ޖަމާއަތްތަކަށް ފައިސާ އާއި ހަތިޔާރު ފޯރުކޮށްދޭ ކަމުގެ ތުހުމަތުގައި އެމެރިކާއިންނެވެ. އޭރު ސޫދާނުގެ ރައީސްގެ މަގާމުގައި ހުންނެވީ އޮމަރް އަލް ބަޝީރެވެ. ބަޝީރުގެ ވެރިކަން އަސްކަރީ ބަޣާވާތާކުން ވައްޓާލުމަށްފަހު އޮގަސްޓް މަހު ވަނީ އާ ރައީސަކު އައްޔަންކޮށްފަ އެވެ.\nޓެރަރިސްޓް ގައުމުތަކުގެ ލިސްޓުގައި ހިމެނޭތީ، ބައިނަލްއަގްވާމީ އެހީ ލިބުމުން ސޫދާން ވަނީ މަހުރޫމްވެފަ އެވެ. އެގޮތުން އިންޓަނޭޝަލް މަނިޓަރީ ފަންޑް (އައިއެމްއެފް) އާއި ވޯލްޑް ބޭންކުން ވަނީ ސޫދާނަށް އެހީދުނުން މަޑު ޖައްސާފަ އެވެ. އައިއެމްއެމް އާއި ވޯލްޑް ބޭންކު ވެސް ބުނަނީ، ޓެރަރިސްޓް ޖަމާއަތްތަކުގެ ލިސްޓުން ސޫދާން އުނިކޮށްފިނަމަ، ސޫދާންގެ އިގްތިސޯދު ރަނގަޅު ކުރުމަށް މަސައްކަތް ކޮށްދޭނެ ކަމަށެވެ.\nއަލަށް އިންތިހާބުވި ސޫދާންގެ ސަރުކާރުގެ ފޮރިން މިނިސްޓަރު އަސްމާ އަބްދުﷲ ވިދާޅުވީ، ސޫދާންގެ ސަރުކާރުގެ އެންމެ ބޮޑު އަމާޒަކީ ގައުމުގެ މޫނުމަތި ބައިނަލްއަގްވާމީ މުޖްތަމައުގެ ކުރިމަތީގައި ރީތި ކުރުން ކަމަށެވެ. އަދި އެކަން ކުރުމަށް ސައުދީގެ އެހީެތރިކަން ލިބޭނެ ކަމަށް ވެސް އަސްމާ ވިދާޅުވި އެވެ.\nސައުދީ އަަރަބިއްޔާ ސޫދާން ޓެރަރިޒަމް\nގައުމުތައް އޮތީ ސުދާން މިލިޓަރީ ކައުންސިލާއެކު\nހަމްޒާ ބިން ލާދިންގެ ރައްޔިތުކަން ސައުދީން އަތުލައިފި\nވައިގެ ސަރަހައްދު ގަތަރަށް ބަންދުކުރީ ރައްޔިތުން ހިމާޔަތްކުރަން: ސައުދީ\nސައުދީ، ޔޫއޭއީގައި ކޭސްތައް އިތުރުވެއްޖެ


މަސްމާރުކޭޓްގައި ގަވާއިދާ ހިލާފަށް ހިންގާ ތަންތަން ހުސްކުރަން އަންގައިފި | Sandhaanu\nމަސްމާރުކޭޓްގައި ގަވާއިދާ ހިލާފަށް ހިންގާ ތަންތަން ހުސްކުރަން އަންގައިފި\nމާލޭގެ ރޯމަސް މާރުކޭޓް އިމާރާތުގެ މަތީ ފްލޯތަކުގައި ގަވާއިދާ ހިލާފަށް ހިންގާ ތަންތަން ހުސް ކުރަން މާލޭ ސިޓީ ކައުންސިލުން އަންގައިފިއެވެ.\nސިޓީ ކައުންސިލުން ބުނީ މަސް މާރުކޭޓްގައި ހުރި މީހުން ނިންދަވާތަންތަނާއި ފިހާރަ، ގުދަން ފަދަ ހުރިހާ ތަނެއްގައި ވެސް މުދަލާއި ތަކެތި ހުރިކަން ސިޓީ ކައުންސިލަށް ފާހަގަ ކުރެވިފައިވާ ކަމަށެވެ.\nއަދި މާލޭ ރޯމަސް މާރުކޭޓުގެ ފުރަތަމަ އަދި ދެވަނަ ފަންގިފިލާގައި މީހުން ނިންދަވާ ތަންތަނާއި ފިހާރަތަކާއި ގުދަން ފަދަ ތަންތަން، މިހާރު ބޭނުން ކުރަމުން ގެންދާ ފަރާތްތައް ދެނެގަތުމަށް އިއުލާނެއް ކުރި ކަމަށާއި އެއާ ގުޅިގެން ރަސްމީ ލިޔުމެއް ހުށަހަޅާފައި ވަނީ އެންމެ ފަރާތަކުން ކަމަށް ވެސް ސިޓީ ކައުންސިލުން ބުނެއެވެ.\nކައުންސިލުން ބުނީ އެ އިމާރާތުގައި ހުރި “ލިސްޓޯ” ފިހާރަ ފިޔަވައި އެހެނިހެން ހުރިހާ ތަނަކަށް މުދަލާއި ތަކެތި ވައްދާފައިވާ ފަރާތްތަކުން، ވައްދާފައިވާ މުދަލާއި ތަކެތި، މިމަހުގެ 28 ގެ ކުރިން، ނެރެ ތަކެތި ގެންގޮސް، ތަން ހުސްކުރުމަށް އަންގާފައިވާނެ ކަމަށެވެ.\nއަދި ދީފައިވާ މުއްދަތުގެ ތެރޭގައި ނުގެންގޮސް ހުންނަ ތަކެއްޗާއި މެދު ކައުންސިލުން ނިންމާ ގޮތެއްގެ މަތިން އަމަލު ކުރާނެ ކަމަށާއި ލިބޭ އެއްވެސް ގެއްލުމަކަށް ޒިންމާ ވެސް ކައުންސިލުން ނުނަގާނެ ކަމަށް ވެސް މާލޭ ސިޓީކައުންސިލުން ވަނީ އަންގާފައެވެ.\nމާރުކޭޓް އިމާރާތުގެ ހިދުމަތަށް ބަދަލުތަކެއް ގެނައުމަށް ކައުންސިލުން ނިންމާފައިވާއިރު އެކައުންސިލުގެ އަމާޒަކީ ޒަމާނީ އާ މާރުކޭޓުތަކެއް ތަރައްގީ ކުރުމެވެ.


Tunisia ge raees akah Saied inthihaabu ve vadaiganna vaifi\nތޫނިސްގެ ރައީސަކަށް ސައީދު އިންތިހާބުވެ ވަޑައިގެންފި\nތޫނިސްގެ އިންތިހާބާއި ބެހޭ ކޮމެޓީއިން ނެރުނު ވަގުތީ ނަތީޖާ ދައްކާ ގޮތުން ވޯޓުގެ 69 އިންސައްތް ސައީދަށް ލިބިވަޑައިގެންފައިވާއިރު ގުރަވީ އަށް ލިބިވަޑައިގަތީ ވޯޓުގެ އެންމެ 29 އިންސައްތަ\nސައީދުގެ ކެމްޕެއިންގައި މައިގަނޑު ގޮތެއްގައި ހަރަކާތްތެރިވީ އެ ގައުމުގެ ޒުވާނުން\nކ. މާލެ | 16 އޮކްޓޯބަރ 2019 | ބުދަ 07:49 | 3,563\nގައިސް ސައީދު އަދި އޭނާގެ އަނބިކަނބަލުން - ރޮއިޓަރސް\nތޫނިސްގައި ބޭއްވި ރިޔާސީ އިންތިހާބުގެ ދެވަނަ ބުރު ބޮޑު ތަފާތަކުން ގައިސް ސައީދު ކާމިޔާބުކުރައްވައިފި ކަމަށް އެ ގައުމުގެ އިންތިހާބާބެހޭ ކޮމެޓީއިން ބުނެފިއެވެ.\nއެކޮމެޓީއިން ބުނީ ބުނީ ސައީދު އިންތިހާބު ކާމިޔާބު ކުރެއްވިކަމުގެ ދާއިމީ ނަތީޖާ އިންތިހާބާ ގުޅޭ މައްސަލަތައް ބެލުމަށްފަހު އިއުލާން ކުރާނެކަމަށެވެ.\nސައީދާއި އެންމެ ކައިރިން އިންތިހާބުގައި ވާދަކުރެއްވި ކެންޑިޑޭޓު ނަބީލް އަލްގުރަވީ ވަނީ ބަލި ގަބޫލް ކުރައްވާ ސައީދަށް މަރުހަބާ ދަންނަވާފައެވެ.\nތޫނިސްގެ އިންތިހާބާއި ބެހޭ ކޮމެޓީއިން ނެރުނު ވަގުތީ ނަތީޖާ ދައްކާ ގޮތުން ވޯޓުގެ 69 އިންސައްތް ސައީދަށް ލިބިވަޑައިގެންފައިވާއިރު ގުރަވީ އަށް ލިބިވަޑައިގަތީ ވޯޓުގެ އެންމެ 29 އިންސައްތައެވެ.\nރިޔާސީ އިންތިހާބު ކާމިޔާބުކުރެއްވުމަށްފަހު ސައީދުވަނީ އޭނާ އަށް ވޯޓު ދެއްވި ރައްޔިތުންނަށް ޝުކުރު އަދާ ކުރައްވާ އޭނާގެ ވެރިކަމުގައި ތޫނިސް އިން ކޮރަޕްޝަނާއި ދެކޮޅަށް ފިޔަވަޅު އަޅާނެ ކަމުގެ ޔަގީންކަން ދެއްވައިފައެވެ.\nމީގެ އިތުރުން ސައީދު ވިދާޅުވީ މި އިންތިހާބުގައި އޭނާގެ ކެމްޕެއިންގައި މައިގަނޑު ގޮތެއްގައި ހަރަކާތްތެރިވެ ދިނީ އެގައުމުގެ ޒުވާނުން ކަމަށާއި އެޒުވާނުންގެ ހުވަފެން ހަގީގަތަކަށް ހަދައިދީ މުޅިން އާ ތޫނިސްއެއް ބިނާ ކުރައްވާނެކަމަށެވެ.\nޔުނިވަރސިޓީ ތަކުގައި ކިޔަވައިދެއްވަން އުޅުއްވި ސައީދަކީ މީގެ ކުރިން ސިޔާސީ ދާއިރާގައި ހަރަކާތްތެރިވެ އުޅުއްވި ބޭފުޅެއް ނޫނެވެ. ތޫނިސް ރައްޔިތުންގެ މެދުގައި އޭނާ މަޝްހޫރުވެފައިވަނީ ކޮރަޕްޝަނާއި ދެކޮޅަށް އަޑު އުފުލައްވަމުން އައި ނަޒާހާތްތެރި ބޭފުޅެއްގެ ގޮތުގައެވެ.\nތޫނިސްގެ ރިޔާސީ އިންތިހާބު ކާމިޔާބުކުރެއްވި ސައީދަށް ގިނަ ފަރާތްތަކަކުން އަންނަނީ މަރުހަބާ ދަންނަވަމުންނެވެ.


Eydhafushee gai 60 aharun matheege meehunnah ves vaccine jahan fashaifi\n60 އަހަރުން މަތީގެ މީހުންނަށް ވެސް ވެކްސިން ޖަހަން ފަށައިފި\nބ. އަތޮޅު ހޮސްޕިޓަލުގެ ފްރޮންޓް ލައިންގައި މަސައްކަތްކުރާ މުވައްޒަފަކަށް މިއަދު ކޮވިޑް ވެކްސިން ޖަހަނީ\nކޮވިޑް-19 އިން ރައްކާތެރިވުމަށް، އޭދަފުށީގައި ދިރިއުޅޭ އުމުރުން 60 އަހަރުން މަތީގެ މީހުންނަށް މިއަދު ވެކްސިން ޖަހަން ފަށައިފި އެވެ.\nއޭދަފުށީގައި ކޮވިޑުގެ ހައި ރިސްކް ކެޓަގަރީގައި ހިމެނޭ އުމުރުން 60 އަހަރުން މަތީގެ މީހުންނަށް ވެކްސިން ދޭން ހަމަޖައްސާފައި ވަނީ ހެނދުނު 9:00 އިން ހަވީރު 4:00 އަށް ބ. އަތޮޅު ހޮސްޕިޓަލުގެ ކޮވިޑް-19 ވެކްސިން ސެންޓަރުގަ އެވެ.\nވެކްސިން ޖަހަން ދާއިރު، އައިޑީކާޑު ގެންދަން ޖެހެ އެވެ. އަދި ވެކްސިން ޖަހަންދާއިރު ރަނގަޅަށް ކައިގެން، އަމިއްލަ ފެންފުޅިއެއް ގެންދަން އަދި ވެކްސިން ޖަހާ މީހާއާ އެކީގައި އެހީތެރިޔަކު ގެނައުމަށް ވެސް އަތޮޅު ހޮސްޕިޓަލުން އެދިފައި ވެ އެވެ.\nއޭދަފުށީގައި ކޮވިޑް ވެކްސިން ޖަހަން ފަށާފައިވަނީ މިދިޔަ މިމަހުގެ ހަ ވަނަ ދުވަހު އެވެ. އެ ދުވަހު ވެކްސިން ޖަހާފައިވަނީ އަތޮޅު ހޮސްޕިޓަލުގެ ފްރޮންޓްލައިންގައި މަސައްކަތް ކުރާ ސިއްހީ ހިދުމަތްތެރިންނަށެވެ. އޭގެ ފަހުން މިދިޔަ ހަފްތާ ވަނީ ކޮވިޑުގެ އެންމެ ހައި ރިސްކް ކެޓަގަރީގައި ހިމެނޭ އުމުރުން 80 އަހަރުން މަތީގެ މީހުންނަށް ވެސް ވެކްސިން ދީފަ އެވެ.\nބ. އަތޮޅު ހޮސްޕިޓަލުން ބުނީ އޭދަފުށީގައި މިހާތަނަށް 141 މީހަކަށް ކޮވިޑް ވެކްސިން ޖަހާފައިވާ ކަމަށެވެ.


Sheereen maraali kamah dhauvaa ufuli Najah dhookohlaifi\nރާއްޖެ - ހައި ކޯޓު\nޝީރީން މަރާލިކަމަށް ދައުވާ އުފުލި ނަޖާހު ދޫކޮށްލައިފި\nއަންގާރަ ދުވަހު ހައިކޯޓުގައި ބޭއްވި ޝަރީއަތަށް ނަޖާހު ހާޒިރު ވެފައެއް ނުވޭ\nކ. މާލެ 10 ސެޕްޓެންބަރ 2019 | އަންގާރަ 17:15 12,435\nނަޖާހު(ކ) އަދި ޝީރީން - ސޯޝަލް މީޑިއާ\nމާލޭގައި ހަދަމުންދިޔަ އިމާރާތެއްގައި ހުރި ކުނިތަކެއްގެ ތެރޭގައި މަރުވެފައި އޮއްވާ ފެނުނު މަރިޔަމް ޝީރީންގެ މަރުގެ މައްސަލާގައި ދައުވާ އުފުލާފައިވާ އޭނާގެ ލޯބިވެރިޔާ މުހައްމަދު ނަޖާހު ދޫކޮށްލައިފިއެވެ.\nނަޖާހު ދޫވިކަން ހާމަވީ އަންގާރަ ދުވަހު ހައިކޯޓުގައި އޮތް އިސްތިއުނާފު އަޑުއެހުމުގައި އޭނާ ހާޒިރުވެފައި ނުވުމުން އެކަމާއި ގުޅިގެން ނަޖާހު މިނިވަން ވެފައިވާ ކަމަށް ފަނޑިޔާރު މުހައްމަދު ނިޔާޒު ވިދާޅުވުމުންނެވެ.\nޝީރީން މަރާލުމުގެ ތުހުމަތުގައި ނަޖާހުގެ މައްޗަށް ކުރީ ގަސްތުގައި މީހަކު މެރިކަމުގެ ތުހުމަތެވެ. ޝީރީން މަރާލާފައި އޮއްވާ ފެނުނީ 2009 ވަނަ އަހަރުގެ ޑިސެމްބަރު މަހުގެ ތެރޭގައެވެ.\nޝީރީން މަރާލާފައިވާ މައްސަލައިގައި ނަޖާހުގެ މައްޗަށް ދައުވާ އުފުލުނު ނަމަވެސް ކްރިމިނަލް ކޯޓުން ހުކުމް ކުރީ އޭނާގެ މައްޗަށް ދައުވާ ސާބިތު ނުވާކަމަށެވެ. ކްރިމިނަލް ކޯޓުގެ ހުކުމާއެކު ދައުލަތުން އެމައްސަލަ ވަނީ ހައިކޯޓުގައި އިސްތިއުނާފު ކޮށްފައެވެ.\nއަންގާރަ ދުވަހު ހައިކޯޓުގައި ބޭއްވި ޝަރީއަތަށް ނަޖާހު ހާޒިރު ވެފައެއް ނުވެއެވެ.\nއިސްތިއުނާފުގެ ޝަރީއަތަށް ނަޖާހު ހާޒިރުކުރުމަށް ކަރެކްޝަނަށް ޗިޓު ފޮނުވުމުން އާދީއްތަ ދުވަހު އެ ކޯޓަށް ފޮނުވާފައިވާ ސިޓީގައި ބުނެފައިވަނީ އޭނާގެ މައްޗަށް ކުރިން ކޮށްފައިވާ ހުކުމާއެކު މާފު ދިނުމާއި އަދަބު ލުއިކޮށްދިނުމަށް ރައީސަށް ލިބިދޭ ބާރުގެ ދަށުން ނަޖާހު އެޕްރީލް މަހުގެ ތެރޭގައި މިނިވަން ވެފައިވާ ކަމަށެވެ. ނަޖާހު ދޫވީ އޭނާ ތަންފީޒު ކުރަމުން އައި މަސްތުވާތަކެތީގެ މައްސަލައެއްގައި އިއްވާފައިވާ ޖަލު ހުކުމަކަށް ރައީސް މާފު ދެއްވުމުންނެވެ.\nމިސަރުކާރު ވެރިކަމަށް އައިފަހުން ޖަލުގައި ހުކުމް ތަންފީޒު ކުރަމުންދާ 201 ގައިދީއެއްގެ އަދަބު ރައީސް އިބްރާހިމް މުހައްމަދު ސޯލިހު ލުއި ކޮށްދެއްވާފައިވަނީ އެޕްރީލް މަހުގެ ތެރޭގައެވެ. އަދަބު ލުއިކޮށްދީފައިވަނީ ޝަރުތުތަކާއި އެކުއެވެ. އޭގެ ތެރޭގައި ހުކުމުގެ ހަތަރުބައިކުޅަ އެއްބައި ފުރިހަމަވުމާއި އަހްލާގު ރަނގަޅުވާން ޖެހޭނެކަމަށް ވަނީ ޝަރުތު ކޮށްފައެވެ.


50 Ah Vure Gina Hajjverin Mi Aharu Niyaavehje - Vaguthu\n50 އަށް ވުރެ ގިނަ ހައްޖުވެރިން މިއަހަރު ނިޔާވެއްޖެ\nމިއަހަރުގެ ހައްޖު މޫސުން ފެށުނު ފަހުން މިހާތަނަށް 50 އަށް ވުރެ ގިނަ ހައްޖުވެރިން ސައުދީ އަރަބިއްޔާގައި ނިޔާވެފައިވާ ކަމަށް މީޑިއާ ރިޕޯޓްތައް ބުނެފިއެވެ.\nމިއަހަރު ވެސް 2.5 މިލިއަން މީހުން ވަނީ ސައުދީ އަރަބިއްޔާ އަށް ގޮސް ހައްޖުގެ މަތިވެރި އަޅުކަން ފުރިހަމަ ކޮށްފައެވެ. ހައްޖު މޫސުމުގައި ނިޔާވި ހައްޖުވެރިންގެ ރަސްމީ ތަފާސް ހިސާބުތަކެއް ސައުދީ އަރަބިއްޔާގެ ސަރުކާރުން އަދި ހާމައެއް ނުކުރެއެވެ. ނަމަވެސް އެކި ގައުމުތަކުން މިހާތަނަށް ހާމަކޮށްފައިވާ ތަފާސް ހިސާބުތަކަށް ބަލާއިރު ހައްޖު މޫސުމުގައި ނިޔާވި ހައްޖުވެރިންގެ އަދަދު 50 އަށް ވުރެ ގިނައެވެ.\nމިހާތަނަށް ލިބިފައިވާ މައުލޫމާތައް ބަލާއިރު ނިޔާވި ހައްޖުވެރިންގެ ތެރެއިން އެންމެ ގިނަ މީހުން ނިސްބަތްވަނީ ތުރުކީ އަށެވެ. ތުރުކީގެ ރިލިޖަސް އެފެއާޒް އިން މީޑިއާ އަށް މައުލޫމާތު ދީފައިވާ ގޮތުގައި އޮގަސްޓް މަހުގެ 12 ވަނަ ދުވަހާއި ހަމައަށް އެގައުމުގެ 28 ހައްޖުވެރިޔަކު ވަނީ ސަައުދީ އަރަބިއްޔާގައި ނިޔާވެފައެވެ.\nދެން އެންމެ ގިނައިން ނިޔާވެފައި ވަނީ ބަންގްލަދޭޝްގެ ހައްޖުވެރިންނެވެ. އެގައުމުގެ 16 ހައްޖުވެރިޔަކު ނިޔާވެފައިވެއެވެ. ނައިޖީރިއާގެ ނުވަ ހައްޖުވެރިޔަކު ނިޔާވެފައި ވާއިރު ފިލިޕީންސްގެ ފަސް ހައްޖުވެރިޔަކު ވެސް ވަނީ ނިޔާވެފައެވެ.\nހައްޖުވެރިން ނިޔާވި ސަބަބެއް އެގައުމުތަކުގެ ސަރުކާރުތަކުން ހާމަކޮށްފައެއް ނުވެއެވެ. ނަމަވެސް މީޑިއާތަކުން ބުނާ ގޮތުގައި އެކްސިޑެންޓެއްގައި ނުވަތަ ކުއްލި ހާދިސާއެއް ދިމާވެގެން މިއަހަރު އެއްވެސް ހައްޖުވެރިޔަކު ނިޔާވިކަމުގެ ރިޕޯޓެއް ލިބިފައެއް ނުވެއެވެ. ހައްޖުވެރިން ނިޔާވެފައި ވަނީ ސިއްހީ ކޮންމެވެސް މައްސަލައެއް ދިމާވެގެން ކަމަށާއި ގިނައިން ނިޔާވެފައި ވަނީ އުމުރުން ދުވަސްވެފައިވާ ހައްޖުވެރިން ކަމަށް ވެސް މީޑިއާ ރިޕޯޓްތައް ބުނެއެވެ.\nހައްޖުގެ އަޅުކަން ފުރިހަމަ ކުރުމަށް ފަހު މިހާރު ބައެއް ގައުމުތަކުގެ ހައްޖުވެރިން އަންނަނީ އެނބުރި ގައުމަށް ދިއުމަށް ތައްޔާރުވަމުންނެވެ.\nއޮގަސްޓް 14, 2019 00:16\nއޮގަސްޓް 14, 2019 07:03\nއޮގަސްޓް 14, 2019 11:42\nއެ ހައްޖުވެރިންގެ ފާފަ ފުއްސަވާ ސުވަރުގޭގެ ދާއިމީ ނިއުމައް ދެއްވާށި. އާމީން


Beyruge gulhuntakun minivankan gelluna nudheynan: Raees\n"ބޭރުގެ ގުޅުންތަކުން މިނިވަންކަން ގެއްލުނަނުދޭނަން"\nމިއަހަރުގެ ގައުމީ ދުވަހުގެ މުނާސަބަތުގައި ބޭއްވި ދިދަ ނެގުމުގެ ރަސްމިއްޔާތުގައި ރައީސް ސޯލިހު ބައިވެރިވެވަޑައިގަންނަވަނީ. -- އަވަސް ފޮޓޯ: އަހުމަދު އަޝްހާދު (ޖެރީ)\nދުނިޔޭގެ އެހެން ގައުމުތަކާ ގުޅުން ބަދަހި ކުރުމުގެ ތެރެއިން ވެސް ރާއްޖޭގެ އަމިއްލަ މިނިވަންކަމާއި ސިޔާދަތު ފުރިހަމައަށް ރައްކާތެރި ކުރާނެ ކަމުގެ ޔަގީންކަން ރައީސް އިބްރާހިމް މުހައްމަދު ސޯލިހު މިއަދު ދެއްވައިފި އެވެ.\nމި އަހަރުގެ ގައުމީ ދުވަހުގެ މުނާސަބަތުގައި، ގައުމާ މުހާތަބު ކުރައްވައި ރައީސް ސޯލިހު ވިދާޅުވީ ރާއްޖޭގެ ގައުމިއްޔަތުގެ އެންމެ މަތިވެރި ސިފައަކީ، މިނިވަން މުސްތަގިއްލު ގައުމެއްގެ ގޮތުގައި، ބައިނަލްއަގުވާމީ މުޖުތަމައުއަށް ނޭވާލުމުގެ މަތިވެރި ނިއުމަތް ލިބިފައިވުން ކަމަށެވެ.\nރައީސް ވިދާޅުވި ގޮތުގައި ހުރިހާ ގައުމުތަކަކާއެކުވެސް، ހާރިޖީ ގުޅުންތައް ސަރުކާރުން ހަރުދަނާކުރަމުން އަންނަނީ، ވަރަށް މުހިންމު ދެ ކަމެއް ކަށަވަރުކުރަމުން ކަމަށެވެ.\n"ފުރަތަމަ ކަމަކީ، ރާއްޖޭގެ އަމިއްލަ މިނިވަންކަމާއި ސިޔާދަތު ފުރިހަމައަށް ރައްކާތެރިކުރުން. ދެވަނަ ކަމަކީ، އެ ގުޅުންތަކުގެ ސަބަބުން، ރައްޔިތުންނަށް ފައިދާއާއި ލާބަ ލިބޭނެކަން ކަށަވަރު ކުރުން. މި ސަރުކާރުގެ ފުރަތަމަ ދުވަހުން ފެށިގެން، މިއަދާ ހަމައަށްވެސް ތަންފީޒުކުރަމުން މި އަންނަނީ މި ސިޔާސަތު،" ރައީސް ވިދާޅުވި އެވެ.\nއެ ހިތާބުގައި ރައީސް ވިދާޅުވީ މި ސަރުކާރު ފެށުނުއިރު، ރާއްޖެ އޮތީ ބައިނަލްއަގުވާމީ މުޖުތަމައައުން ވަރަށް ބޮޑަށް އެކަހެރި ކުރެވިފައި ކަމަށާއި، އެކަމުގެ ސަބަބުން، ރާއްޖެއަށާއި ދިވެހި ރައްޔިތުންނަށް ލިބެންހުރި، އެތައް މަންފާތަކަކާއި، އެތައް އެހީތަކެއް ލިބުމަށް ވަރަށް ބޮޑަށް ހުރަސްއެޅިފައި އޮތް ކަމަށެވެ.\n"ނަމަވެސް މާތް ﷲގެ ވާގިފުޅާއެކު، އަޅުގަނޑުމެންގެ ހާރިޖީ ގުޅުންތައް މިހާރު އަންނަނީ ބަދަހިވަމުން، އަދި އެކަމުގެ ފައިދާވެސް ދިވެހި ރައްޔިތުންނަށް ލިބެމުން،" އެ މައްސަކަތުގެ ސަބަބުން ކޮވިޑް-19 އިގެ ހާލަތުގައި ރާއްޖެއަށް ލިބެމުންދާ ގިނަ އެހީތައް ފާހަގަކުރައްވަމުން ރައީސް ވިދާޅުވި އެވެ.\n"މިނުރައްކާތެރި ބަލިމަޑުކަމުން އަރައިގަތުމުގައި، މިހާތަނަށް އަޅުގަނޑުމެންނަށް ހޯދިފައިވާ ކުރިއެރުމާއި، ލިބެމުން އަންނަ ކާމިޔާބީގެ އެއް ސަބަބަކީ، ރާއްޖެއާއި ބައިނަލްއަގުވާމީ މުޖުތަމައުއާ ދެމެދު އޮތް ބަދަހި ގުޅުން،" ކޮވިޑް-19 އާ ދެކޮޅަށް ކުރާ މަސައްކަތުގައި، ފަންނީގޮތުންނާއި މާލީގޮތުންވެސް ބޭރުގެ އެކި ގައުމުތަކުން ލިބުނު އެހީތަކަށް އިޝާރާތް ކުރައްވަމުން ރައީސް ވިދާޅުވި އެވެ.\nދިވެހިންގެ ގައުމީވަންތަކަން އަންނަން އޮތް ޖީލުތަކާ ހަމައަށް ފޯރުކޮށްދެވޭނީ، ދިވެހި ޅަދަރިންނާއި ޒުވާނުންގެ ހިތްތަކުގައި، ގައުމިއްޔަތުގެ ސިފަތަކަށް ޚާއްޞަ ލޯތްބަކާއި ގަދަރެއް އުފެދިގެން ކަމަށާއި، އެކަން ކުރުމަކީ ކޮންމެ ފަރުދެއްގެ ކޮނޑުގައި އެޅިފައިވާ ގައުމީ ޒިންމާއެއްގެ ގޮތުގައި ރައީސް މިއަދު ވަނީ ސިފަކުރައްވައިފަ އެވެ.\nރައީސް މި ގޮތަށް ވިދާޅުވެފައިވަނީ އިންޑިއާއާއެކު އޮންނަ ގުޅުން ވަރަށް ބޮޑަށް ބަދަހިވެ، އެ ގައުމުން ދެމުން އަންނަ ގިނަ އެހީތަކާއެކު، ރާއްޖޭގެ މިނިވަންކަމާއި ސިޔާދަތަށް ނުރައްކާ ވަމުންދާކަމަށް އިދިކޮޅުން އިސްވެ ތުހުމަތު ކުރަމުންދާ ދާނޑިވަޅެއްގަ އެވެ.\nރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ ގައުމީ ދުވަސް + ބޭރުގެ އެހީ\nދުނިޔެއާ އެކަހެރިވުމުން އެހީތަކަށް އޮތީ ހުރަސްއެޅިފައި: ރައީސް\nޓޫރިޒަމް ކުރިއަރުވަން އިންޑިއާއާއެކު މަޝްވަރާކޮށްފި


Roadha Mahu Barudhan Lui Kohlan Beynumiyya Mi Kan Kamah Iskandhee - Vaguthu\nރޯދަ މަހު ބަރުދަން ލުއިކޮށްލަން ބޭނުން ނަމަ، މިކަން ކަމަށް އިސްކަންދީ\nރޯދަ މަހަކީ މުސްލިމުންނަށް އަންނަ އަޅުކަމުގެ މައްސަރެއްގެ އިތުރުން ކޮންމެ ގެއެއްގައި ވެސް އެހެން މަސް މަހާއި ހިލާފަށް ކާބޯތަކެތި ތައްޔާރުކުރުން ގިނަ މަހެކެވެ. ކޮންމެ އާއިލާ އަކުން ވެސް މަސައްކަތް ކުރާނީ ދުވާލުގެ ބަނޑުހައިހޫނު ކަމަށް ފަހު، ވީހާވެސް ގިނަ ބާވަތްތަކުގެ ކާބޯތަކެތި ތައްޔާރު ކުރުމަށެވެ.\nނަމަވެސް އިރުއޮއްސުމުން ރޯދަވީއްލުމާއި ހަމައިން ހާރު ކެއުމާއި ހަމައަށްވެސް ދުވާލުގެ ވަރުބަލިކަމާ އެކު ގިނަ ބަޔަކު، ކާނާގެ ޒަރިއްޔާއިން ލިބުނު ހަކަތަ ވިރުވާލެވޭ ފަދަ އެއްވެސް ކަމެއް ނުކުރެއެވެ. މިކަމުގެ ސަބަބުން ކޮންމެ ރޯދަ މަހަކާ ދިމާކޮށް ގިނަ ބައެއްގެ ބަރުދަން އިތުރުވާ ކަމަށް ދިރާސާތަކުން ދައްކައެވެ.\nއަދި ދިވެހިން ތެރޭގައި ހާއްސަކޮށް، ކެއުމަށް ކުޅި ނުވަތަ ލޮނު އެއްޗެއް ތައްޔާރުކޮށްފި ނަމަ މަދުވެގެން ފޮނި އެއް ބާވަތް ތައްޔާރު ކުރުމަކީ އާދަޔަކަށް ވެފައިވާ އިރު ރޯދަ ވީއްލުމަށް ބޭނުން ކުރާ ފޮނި ބުންއިންތަކުގެ ސަބަބުން ވެސް އެތައް ބަރުދަނެއް އިތުރުވުމުގެ ފުރުސަތު ބޮޑެވެ.\nމި ރޯދަ މަހު ބަރުދަން ލުއިކޮށްލަން ބޭނުންކަމުގައިވާ ނަމަ މިކަންކަމަށް ސަމާލުކަން ދިނުން މުހިންމެވެ.\nހެދިކާގެ ބަދަލުގައި ހަށިގަނޑަށް ފައިދާހުރު ސޫޕެއް ނުވަތަ ސެލަޑެއް ބޭނުންކުރުން\nގިނަ ބަޔަކަށް މިހާތަނަށް ގަބޫލު ކުރެވިފައި އޮންނަ ގޮތުގައި ސެލެޑް ނުވަތަ ސޫޕްތަކަކީ ވަރަށް އަނގަޔަށް ނުބައި ބާވަތްތަކެކެވެ. ސޫޕް ހަދާ ކަމުގައިވާ ނަމަ، ހެވީ ކްރީމް ފަދަ އެއްޗެއް ބޭނުން ކުރެވިދާނެއެވެ. އަދި ބަރަބޯ ފަދަ ފަސޭހައިން އޮލަކޮށް ކައްކާލެވޭ ބާވަތަކުން ސޫޕެއް ތައްޔާރު ކުރިޔަސް މިހާރު ބޭނުން ކުރާ ބައެއް ހެދިކާތަކަތަށްވުރެ މީރުވާނެ ކަން ޔަގީނެވެ.\nސެލަޑެއް ހަދާ ކަމުގައިވާ ނަމަ، ހުސް ފަތުގެ ސެލަޑެއް ތައްޔާރު ކުރުމުގެ ބަދަލުގައި ބައެއް ކަހަލަ ތަރުކާރީ އާއި، މޭވާ އަދި، މަސް، ލޯފެޓް ޗީޒް ފަަދަ ބާވަތްތައް ސެލެޑުގައި ބޭނުންކުރެވިދާނެއެވެ. އަދި ސެލެޑްގެ އެންމެ މުހިންމު އެއްބައި ކަމުގައިވާ ޑްރެސިން ރަނގަޅުކޮށްފި ނަމަ އެ ސެލަޑެއް ނުބައެއް ނުވާނެއެވެ.\nވީހާވެސް ބޮޑަށް ދުޅަހެޔޮ ކަަމަށް އިސްކަންދީ\nރަމަޟާން މަހު ބަރުދަން ލުއިކުރަން ބޭނުން ކަމުގައިވާ ނަމަ، ދުޅަހެޔޮ ކަމަށް އިސްކަން ދިނުމަކީ މުހިންމު ކަމެކެވެ. އެގޮތުން ރޯދަ ވީއްލުމުން ފެށިގެން ހާރުދަމާއި ހަމަޔަށް ބަނޑުހައި ހޫނުކަން ފިލުވުމަށް އެކި ބާވަތް ބާވަތުގެ ހެދިކާ ބޭނުން ކުރުމަށް ވުރެ، ބަނޑުހައިކަމުގެ އިހްސާސް ކުރެވޭ ފަހަރުތަކުގައި ފެން ބޭނުން ކުރުން މުހިންމެެވެ.\nފަހަރެއްގައި ބަނޑުހައި ކަމުގެ އިހްސާސް ފެން ފޮދެއް ބޭނުންވެގެން ވެސް ކުރެވިދާނެއެވެ. ހަމައެކަނި ފެން ބޮއިގެން ބަނޑުހައިކަން ނުފިލައިފި ނަމަ، ލުއި އެއްޗެއް ބޭނުންކޮށްލުން ގޯހެއް ނޫނެވެ.\nތެލުލި ކާނާ ބޭނުންކުރާ މިންވަރު މަދުކޮށްލާ\nކޮންމެ ރޯދަ މަހެއްގައި ވެސް ތެލުލާފައި ހުންނަ އެތައް ބާވަތްތަކެއް ސުފުރާ މަތިން ފެނެއެވެ. އަދި ދިވެހިން ބޭނުންކުރާ ގިނަ ހެދިކާގެ ބަވާތްތަކަކީ ދެ ފުށުން ތެޔޮލާފައި ހުންނަ ބާވަތްތައް ކަމުގެ ސަބަބުން އެތަކެތި ކޮންމެ ދިވަހަކު ކެއުމަށް ބޭނުންކުރާ ކަމުގައިވާނަމަ ބަރުދަން އިތުރުވުމުގެ ފުރުސަތު ވަރަށް ބޮޑެވެ.\nފޮނި ކާތަކެއްޗާ ދުރަށްދޭ\nކޮންމެ ދުވަހަކު ރޯދަވީއްލުމަށް އަދި ހާރު ކެއުމަށް ސުފުރާމަތީގައި ހުންނަ ފޮނި ކާތަކެއްޗާއި ބަރުދަން ލުއި ކުރަން ބޭނުން ނަމަ އެއްކޮށް ދުރަށް ދާން ޖެހެއެވެ. މިފަދަ ބާވަތްތަކަކީ އޭގައި ހަށިގަނޑަށް ބޭނުންވާ ވަރަށް ވުރެ އިތުރަށް ހަކަތަ އެކުލެވިފައި ހުންނަ ތަކެތި ކަމުން އެ ބާވަތްތައް ބޭނުންކޮށްގެން ގައިގައި ސަރުބީ ހުންނަ މިންވަރު އިތުރުވުމަކީ ގާތް ކަމެކެވެ.\nއެހެން ކަމުން ހަށިގަނޑުން ބަރުދަން ލުއިކުރަން ބޭނުން ކަމުގައިވާ ނަމަ ކޮންމެ ދުވަހަކު ފޮނި ކާތަކެތި ކެެއުމުގެ ބަދަލުގައި މޭވާ އަކުން ފުއްދާލެވިދާނެއެވެ. މޭވާގެ ތެރެއިން އަންނާރު، ދޮންކެޔޮ އަދި މޭބިސްކަދުރުގެ އިތުރުން ކަރާ ފަދަ ތަކެއްޗަކީ އޭގެ ސަބަބުން މި ރޯދަމަހު ހަށިގަނޑުން މަދުވެދާނެ ބައެއް ބާވަތްތައް ހޯދުމަށްވެސް މުހިންމު ބާވަތަކެކެވެ. ހަމައެކަނި މޭވާ ބޭނުން ކުރުމުގެ ބަދަލުގައި ލޯފެޓް ޔޯގެޓާއި އެއްކޮށް މޭވާ ބޭނުންކުރުން ރަނގަޅެވެ.\nހަށިގަނޑު ހަރަކާތްތެރިވާ މިންވަރު އިތުރުކުރުން\nރޯދަ މަހުގެ ދުވާލުގެ ވަގުތުތަކުގައި ބަނޑުހައި ހޫނުކަން އިހްސާސްކުރުމަށްފަހު ރޯދަވީއްލުމުން ހަށިގަނޑަށް ކަންނެތް ކަން ވެރިވެއެވެ. އަދި ދުވާލުގެ ވަގުތުތަކުގައިވެސް އެހެން މަސްމަހާ ހިލާފަށް ހަށިގަނޑުގައި ކަންކަން ކުރާނެ ހަކަތަ ނުހުންނަކަން ފާހަގަކުރެވެއެވެ.\nނަމަވެސް އެކިކަންކަމުގައި މަސްއޫލުވެގެން ނުވަތަ ކަސްރަތުކޮށްގެން ހަށިގަނޑުގެ ހަރަކާތްތައް އިތުރުކޮށްލާށެވެ.\nއޭޕްރީލް 25, 2020 13:43\nއާ ވާހަކަ އެއް ނެތެއްނު، ކަސްރަތު ކުރޭ ފޮނިކާއެއްޗެހި ނުކާ.. މީ ކަމުދާ ލިޔުމެއް ނޫން..\nއޭޕްރީލް 25, 2020 16:03


Thinadhoo COVID Thandugai3Mas ތިނަދޫ ކޮވިޑް ތަންޑުގައި3މަސް – Huvadhoo News Thinadhoo COVID Thandugai3Mas Huvadhoo News\nތިނަދޫ ކޮވިޑް ތަންޑުގައި3މަސް\nކޯވިޑް19ގެ ތަކުލީފު ގައި ތިނަދޫ އޮންނަތާ މިއަދަށް3މަސްވީއެވެ. ދިރިއުޅުމުގެ އަސާސީ އެތައް ކަމެއް ހުއްޓާލައިގެން ތިބޭތާ 100 ދުވަސް ވާން ކައިރި ވަނީއެވެ. ދޫދެވިފައިވާ ހަނި ފުރުސަތުގެ ތެރެއިން ރައްޔިތުން އުޅެމުން ދާތާ މިހާ ގިނަ ދުވަސް ވެފައި ވާއިރު 1 ހާހާ ގާތްކުރާ އަދަދަކަށް ނުވަތަ ރަޖިސްޓަރީ އާބާދީގެ7ބައިކުޅަ 1 ބައި ވަނީ ކޮވިޑް-19 ކިޔާ ބައްޔަށް ފައްސިވެފައެވެ.\nމި ޙާލަތަށް ތިނަދޫ ދިޔައިރު މުޅި އާބާދީ އުޅެމުން ދިރިއުޅެމުން ދަނީ ނާއުއްމީދުގެ ވެއްޓެއްގައި ނުތަނަވަސް ދިރިއުޅުމެއްގައެވެ. ބަލި ޖެހިދާނެތީ އެކަމުގެ ބިރުގައެވެ. އާމްދަނީ ނުލިބިދާނެތީ އެކަމުގެ ކަންބޮޑވުމުގައެވެ. ވިޔަފާރި ބަނގުރޫޓު ވަމުންދާނެތީ އެކަމުގެ ހާސްކަމުގައެވެ. ދަރިންގެ ތަޢުލީމު ގެއްލުމުންދާތީ އެކަމުގެ ފިކުރުގައެވެ.\nކޮވިޑް ލޮކްޑައުން އަކަށް ދިޔުމުން އުޅެން ޖެހޭ ތަކުލީފަކީ ދުނިޔޭގެ އެހެން ގައުމުތަކެކޭވެސް އެއްފަދައިން ރާއްޖެވެސް ތަޖުރިބާ ކުރަމުން އަންނަ ކަމެކެވެ. އެހެންކަމުން ތިނަދޫ ގެ ރައްޔިތުންވެސް މިޙަފްލާގައި ކެތްތެރިވެ ތިބެފިއެވެ. މަދު ބަޔަކު އުސޫލުން ބޭރު ވިޔަސް ޖުމްލަކޮށް އެންމެ ވެސް އީއޯސީ އާއި އެޗްޕީއޭ އަށް ބޯ ލަނބައިފިއެވެ. އިޖްތިމާޢީ އެއްވެސްކަމއއް ނުކޮށް ގޭގައި ތިބެފިއެވެ. ރަށުގެ ޙާލަތު ބަދަލުކުރުމަށް ގޭގައި މަޑުކޮއްފިއެވެ. ކިތަންމެ ބޭނުން ވިޔަސް އާއިލީ ގޮތުން އޮތް ގާތް ތިމާގެ ގެތަކަށް ޒިޔާރަތް ނުކޮށް ތިބެފިއެވެ. ނަތީޖާއަކަށްވީ3މަސް ތެރޭގައި ނަމަވެސް ހާހަކާ ގާތް ކުރާ އަދަދު 50 އާ ގާތަށް ތިރިވުމެވެ. ރަށު ތެރެއިން ދުވާލަކަށް ތިރީހުން މައްޗަށް ފައްސިވަމުން ދިޔަ ޢަދަދު ކޮންޓްރޯލުވެވި ފަހަކުން ތިރިޔަށް ދިއުމެވެ.\nތިނަދޫ ގައި ހުންނަ ހުންނަ ޑރ އަބްދުއްސަމަދު މެމޯރިއަލް ހޮސްޕިޓަލާއި ޕަބްލިކް ހެލްތު ޔުނިޓާއި ތިނަދޫ ކައުނަސިލްގެ އިތުރުން ފުލުހުންނާއި ޢާންމު ރައްޔިތުން ގުޅިގެން ކުރި މަސައްކަތް ތަފާތު ގޮންޖެހުން ތަކާ ކުރިމަތިލާން ޖެހުނުކަމަށް ވިޔަސް މިއަދު މިވަނީ ފަހު މަރުޙަލާއަށް ގެނެސްފައެވެ. ކުރިން އެޅި ހަރުކަށި ފިޔަވަޅު ތަކައް ދޫ ތަކެއްދީ ރަށުގައި އަޅުވާފައި އިން ” މަކުޑި “ ނާއްޓާލަން ގާތްވެފައެވެ. 24 ގަޑިއިރު ގެ ކާފިއު6ގަޑި އިރަށް ބަދަލުކޮށް ރައްޔިތުންނަށް ބޮޑު ފަސޭހަތަކެއް ދީފައެވެ. އޭގެ ސަބަބުން ނިމި ދިޔަ3މަސް ތެރޭގައި ނަފްސާނީ އުނިކަން ލިބޭ ތާށި ކަމުގައި ތިބި ތިނަދޫ ގެ ރައްޔިތުން މިއަދު ފެންނަނީ އުޖާލާ މޫނު ތަކަކާއި އެކު ފެންނަ މަންޒަރުތަކެވެ. ބޭރަށް ނުކުމެލާ ހިނުންވެލާ އުޅޭތަނެވެ.\nކުރިޔަށް އޮތް މަދު ދުވަސްކޮޅެއްގެ ތެރޭގައި ތިނަދޫ ލޮކްޑައުން އުވާލުމާއި ކާފިޢު ނިންމާލުމަށް ތިނަދޫ އީއޯސީ އިން ނިއްމައި އެޗްޕީއޭ އަށް އެދުން ޚަބަރު ނޫސް ތަކުން ފެނުމާއި އެކު އެންމެ ބޮޑު ހިތްހަމަ ޖެހުނު އެއްބަޔަކީ ހުވަދު އަތޮޅުގެ ތިނަދޫ ފިޔަވާ ބާކީ ތިބި އެހެން ރަށްރަށުގެ ރައްޔިތުންނެވެ. ތިނަދޫ އަށް އަރާ ފޭބުން މަނާ ކޮށް މޮނީޓަރިންގ ހާލަތަށް ދިޔަ ދުވަހުން ފެށިގެން އެ ރަށްތައް ވެސް ތިބެން ޖެހުނީ ޒަރޫރީ އެކި ބޭނުން ތަކަށް ކޮންމެ ދުވަހަކު އަންނަން ޖެހުނު އަތޮޅު ގެ މައި މަރުކަޒަށް ނުދެވިފައެވެ. ތިނަދޫ ރައްޔިތުންނެކޭ އެ މީހުންނެކޭ މާ ބޮޑު ތަފާތެއް ނެތެވެ. އެހެން ކަމުން އެ ރައްޔިތުން މިއަދު ތިބީ ތިނަދޫ އަށް އައުމަށް ފިސާރި ރަނގަޅަށް ތައްޔާރު ވެގެންނެވެ.\n90 ދުވަހަށް ފަހު ތިނަދޫ ކޮވިޑް މަކުޑި ނައްޓާލައި ހުރިހާ ތަޅު ތަކެއް ހުޅުވާލުމަށް މަސައްކަތް ކުރަމުން ދާއިރު ރަށުތެރޭގައި ދެކެވޭ ވާހަކަ ތަކުން އުފެދޭ ސުވާލެއްވެސް އެބައޮތެވެ. އެޗްޕީއޭ އިން ދީފައިވާ ޚާއްޞަ ލުއި ތަކާ އިރު އިރު ކޮޅާ ބަދަލުވާ ލުއި ތަކުން, ޙަޤީޤަތުގައި ވެސް ތިނަދޫ އިން ނަގާ ރެންޑަމް ސާމްޕަލް ގެ ނަތީޖާއިން ލޮކްޑައުން ނިމިގެން ހިގައިދާނެތޯ އުފެދޭ ސުވާލެވެ. ނޫނީ އިތުރު ފައްސި ތަކާ އެކު އިތުރު ދިގު މުއްދަތަކަށް ބޮޑު ރާޅެއް ނަގައި މިހާރު ގޭގައި ތިބޭ ތިބުން އިތުރު3މަހަށް ދިގުލައިގެން ނުދާންތޯ އުފެދޭ ސުވާލެވެ.\nކޮންމެ އަކަސް ޔަޤީންވާ ކަމަކީ ކޮވިޑް-19 ހިތްދަތި ޙާލަތުން އަރައި ގަތުމަށް ރާއްޖޭގައި ދިރިއުޅެމުންދާ މީހުން 260600 (2ލައްކަ 60 ހާސް 600) އަށް ވުރެ ގިނަ މީހުން ކޯވިޑް19 ގެ ވެކްސިން ގެ2ޑޯޒް ޖަހައިފިކަމެވެ. މުޅި ރާއްޖެ މާސްކް އަޅައިފި ކަމެވެ.\nތިނަދޫ އަށް އެކަނި ބަލާއިރު ވެސް 3887 މީހުން ކޯވިޑް19 ގެ ވެކްސިން ގެ2ޑޯޒް ޖަހައިފިއެވެ. އަދި ފާއިތުވި3މަސް ތެރޭގައި އެކަނިވެސް 7490 ސާމްޕަލް ނަގައި ކޮވިޑް-19 އަށް ޓެސްޓް ހަދައިފިއެވެ .


Midhiya aharu hatharu vanaah enme gina mahsala hushaalhaafaivanee hdh atholhun\nމިދިޔަ އަހަރު ހަތަރު ވަނައަށް އެންމެ ގިނަ މައްސަލަ ހުށައަޅާފައިވަނީ ހދ އަތޮޅުން\nމިދިޔަ އަހަރު އަތޮޅުތެެރެއިން ހަތަރުވަނައަށް އެންމެ ގިނަ މައްސަލަ ހުށައަޅާފައިވަނީ ހދ އަތޮޅުންކަމަށް ފުލުހުންގެ ތަފާސް ހިސާބުތަކުން ދައްކައިފި އެވެ.\n2018 ވަނަ އަހަރު ހުށައަޅާފައިވާ މައްސަތަކާއި ގުޅޭގޮތުން މައުލޫމާތު ދިނުމަށް ފުލުހުން ބޭއްވި ނޫސްވެރިންގެ ބައްދަލުވުމުގައި ވަނީ އަތޮޅުތެރެއިން މިދިޔަ އަހަރު ހުށައަޅާފައިވާ މައްސަލަތަކާއި ބެހޭގޮތުން މައުލޫމާތު ދެއްވާފަ އެވެ.\nއެގޮތުން ހަތަރު ވަނައަށް އެންމެ ގިނަ މައްސަލަ ހުށައަޅާފައިވަނީ ހދ އަތޮޅުންނެވެ. ހދ އަތޮޅުން ފުލުހުންނަށް ޖުމަލް 354 މައްސަލައެއް ވަނީ ހުށައަޅާފަ އެވެ. އަދި އެންމެ ގިނަ މައްސަލަ ހުށައަޅާފައިވަނީ އައްޑޫ ސިޓީންނެވެ. އެއީ 834 މައްސަލައެކެވެ.\nދެވަނައަށް އެންމެ ގިނަ މައްސަލަ ހުށައަޅާފައިވަނީ ގދ އަތޮޅުންނެވެ. އެއީ 388 މައްސަލައެވެ. ތިންވަނައަށް އެންމެ ގިނަ މައްސަލަ ކ އަތޮޅުން ހުށައަޅާފައިވާއިރު އެއީ 376 މައްސަލަ އެެވެ.\nހއ އަތޮޅުން މިދިޔަ އަހަރު 134 މައްސަަލަ އެއް ހުށައަޅާފައިވާއިރު ށ އަތޮޅުން ހުށައަޅާފައިވަނީ 88 މައްސަލައެކެވެ. ނ އަތޮޅުން 177 މައްސަލަ، ރ އަތޮޅުން 187 މައްސަލަ އަދި ބ އަތޮޅުން 155 މައްސަލަ ވަނީ ހުށައަޅާފައެެވެ.\nމީގެ އިތުރުން ޅ އަތޮޅުން 170 މައްސަލަ، އއ އަތޮޅުން 122 މައްސަލަ، ވ އަތޮޅުން 28 މައްސަލަ، މ އަތޮޅުން 78 މައްސަލަ، ފ އަތޮޅުން 60 މައްސަލަ، ދ އަތޮޅުން 139 މައްސަލަ، ތ އަތޮޅުން 155 މައްސަލަ، ލ އަތޮޅުން 298 މައްސަލަ، ގއ އަތޮޅުން 247 މައްސަލަ، އދ އަތޮޅުން 193 މައްސަލަ، ޏ އަތޮޅުން 268 މައްސަލަ ވަނީ ހުށައަޅާފަ އެވެ.\nމިދިޔަ އަހަރު އަތޮޅު ތެރެއިން އެންމެ މަދުން މައްސަލަ ހުށަހަޅާފައި ވަނީ ވ، މ، ފ، ށ، މި އަތޮޅުތަކުންނެވެ.\n2017 ވަނަ އަހަރާ އަޅާ ބަލާ އިރު ހއ، ހދ، ށ، އދ، މ، ދ، ތ، ގއ، ގދ، މި އަތޮޅުތަކުން 2018 ވަނަ އަހަރު ހުށަހެޅި މައްސަލަތަކުގެ އަދަދު ވަނީ އިތުރުވެފަ އެވެ.


India Ge Seaplane Ge Hidhumaiy Fashan Dhiya Maldivian Ge Crew In Raajje Ah - Vaguthu\nއިންޑިއާގައި ސީ ޕްލޭން ހިދުމަތް ފެށުމަށް އެ ގައުމަށް ދިޔަ ކްރޫ މެމްބަރުން. --- ފޮޓޯ: މޯލްޑިވިއަން\nއިންޑިއާގެ ސީޕްލޭން ހިދުމަތް ފެށުމަށްޓަކައި އެހީތެރިކަން ފޯރުކޮށް ދިނުމަށް ދިޔަ މޯލްޑިވިއަންގެ ކްރޫން އެނބުރި ރާއްޖެ އަށް މިއަދު އަތުވެއްޖެއެވެ.\nމޯލްޑިވިއަނުން ކުރި ޓުވީޓެއްގައި ވިދާޅުވީ ސްޕައިސް ޖެޓުން އެގައުމުގައި ސީޕްލޭންގެ ހިދުމަތް ފެށުމަށް އެހީތެރިކަން ފޯރުކޮށްދިނުމަށް އިންޑިއާ އަށް ދިޔަ މޯލްޑިވިއަންގެ ދިވެހި ކްރޫ މެމްބަރުން މިއަދު ރާއްޖެ އައިސްފައިވާ ކަމަށެވެ. މޯލްޑިވިއަނުން ވަނީ އެ ކްރޫންނަށް މަރުހަބާ ދަންނަވައިފައެވެ.\nCrew returns home to base. after assisting #Spicejet to establish Seaplane service in India. #NationalAirline #MaldivianSeaplane pic.twitter.com/Imj1RSrqNQ\n— Maldivian (@MaldivianAero) November 29, 2020\nރާއްޖޭގެ އެހީތެރިކަމާއެކު އިންޑިއާގައި އަލަށް ފެށި ސީ ޕްލޭންގެ ހިދުމަތް ފައްޓަވައި ދެއްވީ އިންޑިއާގެ ބޮޑު ވަޒީރު ނަރެންދުރަ މޯދީއެވެ. އިންޑިއާގެ ކެވެދިއާ އާއި އަހްމެދަބާދް އަދި ގުޖްރާތާއި ދެމެދުގައި ސީޕްލޭންގެ ހިދުމަތް ސްޕައިސް ޖެޓުން ފޯރުކޮށްދޭ ހިދުމަތެކެވެ.\nމި މަޝްރޫއުގައި އިންޑިއާ އިން ފުރަތަމަ ބޭނުން ކުރުމަށް ހަމަޖެހިފައި ވަނީ މޯލްޑިވިއަންގެ ޑީއެޗްސީ-6 މަރުކާގެ ސީޕްލޭން އެކެވެ. އިންޑިއާގައި މި މަޝްރޫއު ފަށާފައި ވަނީ، އެ ގައުމުން ފާހަގަކުރާ "ސަރްދާރް ވައްލާބްބާހީ ޕަޓޭލް" އަހަރީ ދުވަހާއި ދިމާކޮށެވެ.\nމި ތިން އަވަށުގެ ދެމެދުގައި ދުވާލަކު އަށް ސީޕްލޭން ބޭއްވުމަށް ވަނީ ހަމަޖެހިފައެވެ. މިއިން ކޮންމެ ދަތުރެއްގައިވެސް ޖާގަ ލިބޭނީ 14 ދަތުރުވެރިންނަށެވެ.\nމި ދަތުރުތައް ކުރާ ފަރާތްތަކަށް ދޫކުރާ ޓިކެޓުގެ އަގަކީ 4،800 އިންޑިއާ ރުޕީސްއެވެ.\nނޮވެމްބަރު 29, 2020 20:32\nއެހެންވީމަ ބޯޓު ބާއްވާފަ ހުސްއަތާދޯ އެއައީ.\nނޮވެމްބަރު 29, 2020 22:03\nކޯސްޓްގާޑު ހިލޭ މަރާމާތުކޮށްދިނީމަ ހަދިޔާއަކަށް ބޯޓްދިނީ\nނޮވެމްބަރު 30, 2020 07:07\nވެރިކަންދިފާ އުކުރެވޭނީ އެޅިހާބަތަކަށް ރިހަ ހެޔޮވަރުވެގެން މިހާރުމި އޮތީ ތުންމަޅި އަޅުވާފަ ވާގަނޑަށްވާންވިވަރަކަށް ޖެހޭނީބޯގުދުކުރަން ނޫނީ ސޯޓުބޭލިދާނެ!\nނޮވެމްބަރު 30, 2020 07:10\nމިހާބައިވަރު ހުނަރުވެރިން ތިބި ގައުމެއްގައި އިންޑިއާއިން ރާއްޖެއަށް "ހަދިޔާ" ކުރި ހެލިކޮޕްޓަރ ދުއްވަން އިނގޭވަރު ބަޔަކޔނެތް ؟


Haasa match gai vaadhakuraa FAM teamugai ehaaraai mihaaruge tharin | Mihaaru\nމިދިޔަ އަހަރުގެ ވެޓްރަންސް މުބާރާތުގައި ވެލެންސިއާގެ އަނިލް (ކ) އަށް ހުރަސް އަޅަން ގޯލްކީޕަރު ނާނި މަސައްކަތްކުރަނީ: އެފްއޭއެމް ޓީމުގައި މި ދެ ކުޅުންތެރިން ވެސް ހިމެނޭ. --ފޮޓޯ: ނިޝާން އަލީ/ މިހާރު\nހާއްސަ މެޗުގައި ވާދަކުރާ އެފްއޭއެމް ޓީމުގައި އެހާރާއި މިހާރުގެ ތަރިން\n24 ޑިސެމްބަރ 2018 - 11:124comments\nމޯލްޑިވްސްފުޓްބޯލް ޑޮޓް ކޮމް އާއި އެފްއޭއެމް ގުޅިގެން ކޮންމެ އަހަރަކު ބާއްވާ މޯލްޑިވްސް ފުޓްބޯލް އެވޯޑްސްގެ މި އަހަރުގެ ހަފުލާގެ ބަޔެއްގެ ގޮތުގައި ކުޅޭ މި މެޗު އޮންނާނީ އާދީއްތަ ދުވަހުގެރޭ ގަލޮޅު ދަނޑުގަ އެވެ.\nއިމްރާން ނަގާފައިވާ "އިންމަ 11" އާ ދެކޮޅަށް ނުކުންނަ "އެފްއޭއެމް 11" ގެ އެންމެ ހާއްސަ ދެ ކުޅުންތެރިންނަކީ މެންޗެސްޓާ ޔުނައިޓެޑުގެ ކުރީގެ ގޯލްކީޕަރު ޕީޓާ ޝުމައިކަލް އާއި ރެއާލް މެޑްރިޑުގެ ކުރީގެ ޑިފެންޑަރު މިޝޭލް ސަލްގާޑޯ އެވެ. ދެން ހިމެނެނީ 1991 ވަނަ އަހަރުގެ ސާފް ގޭމްސް އިން ފެށިގެން މި އަހަރުގެ ސާފް ޗެމްޕިއަންޝިޕާ ހަމަޔަށް އެކި ދުވަސްވަރު ގައުމީ ޓީމަށް ކުޅެފައިވާ ކުޅުންތެރިންނެވެ.\nއޭގެ ތެރޭގައި ކުރީގެ ހުނަރުވެރި ދެ ފޯވާޑުން ކަމަށްވާ އިސްމާއިލް އާސިފް (ކުޑަހީނާ) އާއި މުހައްމަދު ވިލްދާން ފާހަގަކޮށްލެވެ އެވެ. މީގެ އިތުރުން އިސްމާއިލް އަނިލް އާއި އަލީ ރަޝީދު (ސިލާޗީ) އާއި އަބްދުﷲ އާމިރު (އައްލޯ) އާއި މުހައްމަދު ނަޒީހާއި ފަންތޮށި މުހައްމަދު ނާޒިމާއި ޔޫސުފް އަޒީމް (ޔޫއްޓޭ) އާއި އަދި އަންވަރު އަބްދުލްގަނީ ހިމެނެ އެވެ. އަދި ކުރީގެ ގޯލްކީޕަރު މުހައްމަދު ޝިނާން (ނާނި) އާއި އަހުމަދު ނިއާޒާއި މުހައްމަދު އާތިފް ޓީމުގައި ހިމެނެ އެވެ.\nKureege thari himanaigen Imran ge team iulaan kohfi\nމިހާރުގެ ކުޅުންތެރިންގެ ތެރެއިން މި ޓީމުގައި ތިބި ބައެއް ކުޅުންތެރިންނަކީ ދާދި ފަހުން ސާފް ސުޒުކީ ކަޕް ކާމިޔާބުކުރި ގައުމީ ޓީމުގެ ކުޅުންތެރިންނެވެ. އެއީ ކެޕްޓަން އަކްރަމް އަބްދުލްގަނީ އާއި އަލީ ފާސިރު (ސެންޓޭ) އާއި އަސަދުﷲ އަބްދުﷲ އާއި މުހައްމަދު އާރިފް (ބަކާ) އާއި އިބްރާހިމް ވަހީދު ހަސަން އަދި އިބްރާހިމް މަހުދީ ހުސެއިން (ފޭދޫ އިއްބެ) އެވެ.\nމީގެ އިތުރުން ގައުމީ ޓީމުގެ ކުރީގެ ކެޕްޓަން އަސްހަދު އަލީ (އަޑުބަރޭ) އާއި ކުރީގެ އިތުބާރު ޑިފެންޑަރު ޝާފިއު އަހުމަދު (ޝާފީ) އާއި އަހުމަދު އަބްދުﷲ (ލިލީ) އާއި މުހައްމަދު ރަޝީދު (ހޮކޭ) އާއި އަދި ހުނަރުވެރި ފޯވާޑް އަހުމަދު ރިޒުވާން (ރިޒޭ) ވެސް ޓީމުގައި ހިމެނެ އެވެ.\nމި ޓީމުގެ ކޯޗަކީ މި އަހަރުގެ ދިރާގު ދިވެހި ޕްރިމިއާ ލީގުގެ ޗެމްޕިއަންކަން ޓީސީ ސްޕޯޓްސް ކްލަބަށް ކާމިޔާބުކޮށްދިން މުހައްމަދު ނިޒާމް (ނިޒާމްބެ) އެވެ. އޭނާގެ އެހީތެރިންނަކީ ގައުމީ ޓީމުގެ އެސިސްޓަންޓް ކޯޗު އަހުމަދު ޝާކިރާއި ގައުމީ ޓީމުގައި ކުރިން މަސައްކަތްކޮށްފައިވާ އަލީ ނާޝިދު (އޮގަރު އައްޔަ) އާއި މުހައްމަދު ޝާޒްލީ އެވެ. މެނޭޖަރަކީ 2008 ވަނަ އަހަރުގެ ސާފް ޗެމްޕިއަންޝިޕް ރާއްޖޭން ކާމިޔާބުކުރިއިރު މެނޭޖަރަކަށް މަސައްކަތްކުރި މުހައްމަދު ހާނިމެވެ.\nއިމްރާން ޓީމުގައި ހިމެނޭ ފާހަގަކޮށްލެވޭ ކުޅުންތެރިންގެ ތެރޭގައި އަލީ އަޝްފާގް (ދަގަނޑޭ) އާއި އައްސަދު އަބްދުލްގަނީ އާއި އަލީ އުމަރާއި އަހުމަދު ތޯރިގް (ޓޮމް) ހިނެނެ އެވެ. އަދި އާދަމް އަބްދުއްލަތީފް (ލައްޗޭ)، ޝާހު އިސްމާއިލް (ސާޔާ)، މުހައްމަދު އިބްރާހިމް (ކައްޕި)، ތޮއްޑޫ މުހައްމަދު ނިޒާމް އަދި އަލީ ޝިހާމް (ހުރާ އައްޔަ) އަކީ ވެސް އެ ޓީމުން ފާހަގަކޮށްލެވޭ ކުރީގެ ތަރިންތަކެވެ. ކޯޗަކީ އިމްރާނަށް 2000 ވަނަ އަހަރު ގައުމީ ޓީމުން ފުރުސަތު ހޯދައިދިން އޭރުގެ ކޯޗު ބަލްގޭރިއާގެ ޔޮރްދާން ސްޓޮއިކޯފް އިވަނޯފެވެ.


Mifaharu Gemanafushi Zuvaanun Undhoali Hehllaalee Kandu Adeegai މިފަހަރު ގެމަނަފުށި ޒުވާނުން އުނދޯލި ހެއްލާލީ ކަނޑުއަޑީގައި – Huvadhoo News Mifaharu Gemanafushi Zuvaanun Undhoali Hehllaalee Kandu Adeegai Huvadhoo News\nމިފަހަރު ގެމަނަފުށި ޒުވާނުން އުނދޯލި ހެއްލާލީ ކަނޑުއަޑީގައި\nފެނު އަޑީގައި ހަދާފައިވާ އުނދޯލި\nގއ ގެމަނަފުށީގެ ޒުވާނުން އިސްނަގައިގެން އަނެއްކާވެސް ތަފާތު ރީތި ގޮތަކަށް އެރަށުގެ ނަން އަޅައި، އުނދޯޔެއް ހަދައިފިއެވެ.\nމިފަހަރު ފެނު އަޑީގައި ހަދާފައިވާ އުނދޯލި ހަރުކޮށްފައިވަނީ ގެމަނަފުށި ކައިރީގައި އޮންނަ މެދުފުށީގެ ބޭރު ފަރުގައިއެވެ. އަދި ރަށުގެ ނަން އިނގިރޭސި އަކުރުން އުނދޯލީގައި އެޅުމަށްފަހު ކަނޑު އަޑީގައި ބަހައްޓާފައިވާ މިއުނދޯލި އަކީ ގެމަނަފުއްޓަށް ނިސްބަތްވާ ޒުވާނުން ތަކެއް ކުރި މަސައްކަތަކެވެ.\nމިކަމާއި ގުޅިގެން، މި މަސައްކަތުގައި އެންމެ އިސްކޮށް އުޅުނު ފަރާތެއް ކަމަށްވާ ހުސައިން އައިހަމް “ހުވަދޫ ނިއުސް” އަށް މައުލޫމާތު ދެމުން ބުނީ، މި ޚިޔާލު ގެނެވުނީ ރާއްޖޭގެ ރިސޯޓެއްގައި މިފަދަ ގޮތަކަށް އެއްޗެއް ހަދާފަ ހުރުމުން އެ މަސައްކަތް ރީތި ވުމުގެ ސަބަބުން ކަމަށެވެ.\nއިތުރަށް އައިހަމް ބުނީ، މި މަސައްކަތައް ޖުމްލަ ތިން ދުވަސް ހޭދަވި ކަމަށްއި، ދަނގަޑުން ނަަމާއި، އުނދޯލި ވެލްޑިން ކޮށްގެން ކޮންކްރީޓް ބުޑުގައި ހަރުކުރީ ކަމަށްވެސް އައިހަމް ބުންޏެވެ.\nއައިހަމް ބުނީ މި ފެނު އަޑީގައި ހެދި މި އުނދޯލީގެ ބޭނުމަކީ، ގއ.ގެމަނަފުއްޓަކީ ވަރަށް ގިނަ އަދަދަކަށް ޗުއްޓީ ހޭދަކޮށްލުމަ ގިނަ ބަޔަކު އަންނަ ރަށަކަށް ވެފައި، ރަށަށް އައިސް އުޅުމުގައި ތަފާތު ކަންތައްތަށް ކޮށްލުމުގެ ބޭނުމުގައި ކުރި ކަމެއް ކަމަށެވެ.\nމީގެ އިތުރުން އައިހަމް ބުނީ، ރަށުގެ ޒުވާނުން މިހާރުވެސް އެހެން މަސައްކަތެއް ކުރަމުން އަންނަ ކަމަށާއި، ކުރިއަށް އޮތް ތަނުގައިވެސް ގެމަނަފުށިން ތަފާތު ރީތި ތަންތަން ފެނިގެން ދާނެކަމަށްވެސް އައިހަމް ބުންޏެވެ.\nގއ.ގެމަނަފުއްޓަކީ، ރީތި ހިތްފަސޭހަ ރަށެއްކަން ފާހަގަ ކޮށްލެވެއެވެ. ގުދުރަތީ ރީތި ކަމުގެ އިތުރުން، ރަށުގެ ރައްޔިތުންގެ މަސައްކަތުން ގެމަނަފުށީގައި އަބަދުވެސް ޒިޔާރަތް ކޮށްލަން ރީތި ތަންތަން ހަދާފައި ހުރެއެވެ.


Emma Stone inee balive | Mihaaru\nއެމާ ސްޓޯން އިނީ އަލަތު ދަރިފުޅަށް ބަލިވެ\nއޮސްކާ އެވޯޑް ހާސިލުކޮށްފައިވާ ހޮލީވުޑްގެ ބަތަލާ އެމާ ސްޓޯން މަޔަކަށްވުމުގެ ދަތުރު ފަށައިފި އެވެ.\nމިދިޔަ އަހަރުގެ ކުރީކޮޅު ލޯބިވެރިޔާ ޑޭވް މެކޭރީއާ ކައިވެނިކުރި ބަތަލާ ބަލިވެއިނުމާ ބެހޭ ގޮތުން މިހާތަނަށް އެއްވެސް ވާހަކައެއް ނުދެއްކި ނަމަވެސް އޭނާގެ ބަލިވެއިންކަން ކަށަވަރުވާ ފޮޓޯތަކެއް ގިނަ މީޑިއާތަކުން ގެނެސް ދީފައި އެވެ.\nއެ ފޮޓޯތަކުގައި ފެންނަނީ ކަޅު ކުލައިގެ ޓޮޕަކާއި ޓައިޓެއް ލައިގެން އިން 32 އަހަރުގެ ބަތަލާ ތޮތްޕަކާއި މާސްކެއް އަޅައިގެން ރައްޓެއްސަކާ އެކު ލޮސް އެންޖެލިސްގެ މަގެއްގައި ހިނގާފައި ދަނިކޮށެވެ. ފޮޓޯތަަކުން ފެންނަ ގޮތުގައި އެމާގެ ބަނޑަށް ތިން ހަތަރު މަސް ވެދާނެ އެވެ.\nދެހާސް ސޯޅަ ވަނަ އަހަރުގެ ފިލްމު "ލާ ލާ ލޭންޑް" އިން އެންމެ މޮޅު ބަތަލާގެ އޮސްކާ ހޯދި އެމާގެ އެންމެ ފަހުގެ ފިލްމަކީ 2019 ގެ "ޒޮމްބީލޭންޑް: ޑަބަލް ޓެޕް" އެވެ. ކާމިޔާބު އެތައް ފިލްމެއް ކުޅެފައިވާ ބަތަލާގެ ކުރިއަށް އޮތް ފިލްމަކީ މި އަހަރު ރިލީޒްކުރާނެ ޑިޒްނީގެ ކްރައިމް ކޮމެޑީ "ކުރްއެލާ" އެވެ.\nEmma Stone kaiveni kuree?\nހޮލީވުޑް އޮސްކާ އެވޯޑްސް ހޮލީވްޑް ކައިވެނި\n“ އެ ފޮޓޯތަކުގައި ފެންނަނީ ކަޅު ކުލައިގެ ޓޮޕަކާއި ޓައިޓެއް ލައިގެން އިން 32 އަހަރުގެ ބަތަލާ ތޮތްޕަކާއި މާސްކެއް އަޅައިގެން ރައްޓެއްސަކާ އެކު ލޮސް އެންޖެލިސްގެ މަގެއްގައި ހިނގާފައި ދަނިކޮށެވެ.” ހިއް ހިއް ހިއް\nކާކައްބާ!! އިނީ ބަލިވެޔޭ ބުނާއިރު މިހާރު އެހެރީ ވިހަން ކައިރިވެފަ. އެމާގެ ބަނޑު ވަރަށް ބޮޑޭ ޖެހިނަމަ.\nމަށައްހީވަނީ އަންހެނުން ޓައިޓު ނުކިޔާހެން. އެކަން ބަލާބަލަ. މަށަށްވެސް ހީވަނީ އަންހެނުން ކިޔަނީ ލެގިންހެން. އަހަރެންގެ އަންހެނުން އެހެން ކިޔާ އަޑު އިވޭ


ދަތުރުވެރިންގެ ހިޔާ އެޅުމަށް ހޯމް މިނިސްޓްރީން ފައިސާގެ އެހީއެއް ދެއްވައިފި - R. Fainu Council\nދަތުރުވެރިންގެ ހިޔާ އެޅުމަށް ހޯމް މިނިސްޓްރީން ފައިސާގެ އެހީއެއް ދެއްވައިފި\nރ. ފައިނު ބަނދަރުގައި ކައުންސިލްގެ ފަރާތުން އެޅުމަށް ހަމަޖެހިފައިވާ ދަތުރުވެރިންގެ ހިޔާގެ ޕްރޮޖެކްޓަރަށް މިނިސްޓްރީ އޮފް ހޯމް އެފެއަރޒުން\nފައިސާގެ އެހީއެއް ދެއްވުމަށް ނިންމަވާ އެކަމުގެ ފަހުމުނާމާގައި ސޮއި ކޮށްފިއެވެ.\nދަތުރުވެރިންގެ ހިޔާ ޕްރޮޖެކްޓަކީ ރަށަށް ލަފާފުރާ ފަރާތްތަކުން ބަނދަރުމަތީ މަޑުކޮށްލުމަށާއި ރަށުގައި ދިރިއުޅޭ ފަރާތްތަކަށްވެސް ތަނުގެ ބޭނުން ހިފޭނެގޮތަށް ފަރުމާކޮށްގެން ކައުންސިލުން ކުރިޔަށް ގެންދާ ޕްރޮޖެކްޓެކެވެ. މިޕްރޮޖެކްޓަށް މާލީ އެހީތެރިކަން ހޯދުމަށް ކައުންސިލުން ކުރަމުން ގެންދާ މަސައްކަތްތަކުގެ ނަތީޖާއެއްގެ ގޮތުން މިނިސްޓްރީ އޮފް ހޯމް އެފެއަރޒުން -/232175 (ދެލައްކަ ބައްތިރީސްހާސް އެއްސަތޭކަ ހަތްދިހަ ފަސް ރުފިޔާ) ގެ ފައިސާގެ އެހީއެއް ދެއްވުމަށް ވަނީ ނިންމަވާފައެވެ. މިކަމާއި ގުޅޭ ފަހުމުނާމާގައި ސޮއިކުރުން އޮތީ 18 ޖޫން 2018 ވީ ހޯމަ ދުވަހު މިނިސްޓްރީ އޮފް ހޯމް އެފެއަރޒުގައެވެ. ކައުންސިލްގެ ފަރާތުން މިފަހުމުނާމާގައި ސޮއި ކުރެއްވީ ކައުންސިލްގެ ރައީސް އިބްރާހީމް ނާޞިރެވެ.\nދަތުރުވެރިންގެ ހިޔާ އެޅުމަށް ހޯމް މިނިސްޓްރީން ފައިސާގެ އެހީއެއް ދެއްވައިފި Reviewed by ފައިނު ކައުންސިލް އިދާރާ on 11:29 PM Rating: 5


އިންމޭޓްސް ކުރިއޭޓިވިޓީ ފެއާ 2019 މާފުށީގައި ފަށައިފި\nމޯލްޑިވްސް ކަރެކްޝަނަލް ސަރވިސް އިން އިންތިޒާމްކޮށްގެން ބާއްވާ އިންމޭޓްސް ކްރިއޭޓިވިޓީ ފެއާ 2019 މާފުށީ ސުކޫލުގައި މިއަދު ފަށައިފި އެވެ. މިއީ ސިލްސިލާކޮށް މި ފެއާ ބާއްވާތާ 8 ވަނަ ފަަހަރެވެ.\nމި ފެއާ ހުޅުއްވައިދެއްވީ ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް އާއި އެމަނިކުފާނުގެ އަނބިކަނބަލުން ފަޒްނާ އަޙްމަދު އެވެ. މީގެ އިތުރުން، މިނިސްޓަރ އޮފް ހޯމް އެފެއާޒް ޝެއިޚް ޢިމްރާން ޢަބްދުﷲ އާއި ގިނަ ޢަދަދެއްގެ މިނިސްޓަރުން މި ފެއާގައި ބައިވެރިވެވަޑައިގަތެވެ.\nއިންމޭޓްސް ކްރިއޭޓިވިޓީ ފެއާއަކީ، ޤައިދީންގެ އަމިއްލަ މަސައްކަތުން އެމީހުންގެ ހުނަރުތައް ބޭނުންކޮށްގެން އުފައްދާ ތަކެތި ޢާންމުންނާއި ހަމައަށް ގެނެސްދިނުމަށްޓަކައި ބާއްވަމުންގެންދާ ފެއާ އެކެވެ. އަދި މިފެއާގައި ހިމެނޭ ތަކެއްޗަކީ، ފެއާ ހިނގަމުންދާ ވަގުތު ގަންނަން ލިބޭގޮތަށް ބެހެއްޓިފައިވާ ތަކެއްޗެވެ. އޭގެ ތެރޭގައި، ޤައިދީން ހައްދާ މޭވާއާއި، ތަރުކާރީ ގެ އިތުރުން އެކި ވައްތަރުގެ ގަހާއި ޤައިދީން ކުރާ އަތްތެރި މަސައްކަތުން އުފައްދާ ތަފާތު އެކި ވައްތަރުގެ ތަކެތި ހިމެނެ އެވެ.\nފެއާ ހުޅުވުމުގެ ރަސްމިއްޔާތުގައި ބައިވެރިވެވަޑައިގަންނަވާ ވާހަކަ ދައްކަވަމުން މިނިސްޓަރ އޮފް ހޯމް އެފެއާޒް ޝެއިޚް ޢިމްރާން ޢަބްދުﷲ ވިދާޅުވީ، ޖަލަށް މީހުން ލަނީ އެމީހުންގެ އިޞްލާޙު ކުރުވާ، ހުނަރާ، ރިވެތި ސިފަތަކާއި ޢީލްމު ދަސްކޮށްދިނުމަށްކަމަށެވެ. އަދި މޯލްޑީވްސް ކަރެކްޝަނަލް ސަރވިސް އިން ހިންގާ މިފަދަ ޕްރޮގްރާމްތަކަކީ، އެމަޤްޞަދު ޙާޞިލް ކުރުމަށްޓަކައި ހިންގޭ ޕްރޮގްރާމްތަކެއް ކަމަެވެ.\n“ޖަލަށް މީހުން ލަނީ، އެމީހުންނަށް އަދަބު ދިނުމަށް ވުރެ ބޮޑަށް އެމީހުންގެ އުޅުން އިޞްލާޙު ކުރުވުމަށް. އަދި އެމީހުންނަށް ވެސް ހުނަރުތަކެއް ދަސްކޮށްދީ، ރިވެތި ސިފަތައް ދަސްކޮށްދީ، އެމީހުން ޖަލުގައި ހޭދަކުރާ ދުވަސްތަކުގައި އެމީހުންނަށް ޢިލްމު އުނގަންނައިދީ، އެމީހުންނަކީ ވެސް މުޖުތަމަޢު ބަލައިގަންނަ ބަޔަކަށް ހެދުމަށް. މިފަދަ ޕްރޮގްރާމްތައް ހިންގަނީ މި މަޤްޞަދު ޙާޞިލް ކުރުމަށްޓަކައި.” މިނިސްޓަރ ވިދާޅުވި އެވެ.\nމީގެއިތުރުން މިނިސްޓަރ ވިދާޅުވީ، މިފަދަ ފެއާތަކުގެ ސަބަބުން ޤައިދީންގެ ހުނަރުވެރިކަން ވަރަށް ފުރިހަމަކޮށް ދައްކައިދޭކަމަށެވެ. އަދި އިތުރަށް މަސައްކަތްކުރެވިއްޖެނަމަ، މީގެ ސަބަބުން މުޖުތަމަޢަށް ގިނަ ފައިދާތަކެއް ކުރާނެކަމަށްވެސް މިނިސްޓަރ ވިދާޅުވި އެވެ. އަދި ޤައިދީންނަށް އެމީހުން ކުރާ މަސައްކަތްތަކަށް ދޭ އުޖޫރަ މިހާރަށްވުރެ ބޮޑުކުރުމަށް ވެސް މަސައްކަތް ކުރާނެ ކަމަށެވ\nކަރެކްޝަނަލް ސަރވިސް އިން ހިންގާ މިފަދަ ފެއާތައް ބޭއްވުމުގެ މަޤްޞަދަކީ، ޤައިދީންގެ ހުނަރުވެރި މަސައްކަތްތައް ޢާންމުންނާއި ހަމައަށް ގެނެސްދީ، އެމީހުން އަނބުރާ މުޖުތަމަޢަށް ނުކުންނަ އިރު އެމީހުންނަކީ ވެސް މުޖުތަމަޢު ބަލައިގަންނަ ބަޔަކަށް ހަދައި، އެމީހުންނަށް ވެސް މުޖުތަމަޢުގެ ތެރެއިންް ފުރުޞަތުތައް ހޯދައިދިނުމެވެ. އަދި މި މަޤްޞަދު ޙާޞިލްކުރުމަށްޓަކައި، މޯލްޑިވްސް ކަރެކްޝަނަލް ސަރވިސް އިން ދަނީ ގިނަގުނަ މަސައްކަތްތަކެއް ކުރަމުންނެވެ.


Accident gai truck dhashah cycle, ekamaku dhuvvi meehun salaamaiyvi | Mihaaru\nއެކްސިޑެންޓުގައި ޓްރަކް ދަށަށް ސައިކަލް، އެކަމަކު ދުއްވި މީހުން ސަލާމަތްވި\nހުޅުމާލޭގައި މިއަދު ހިނގި އެކްސިޑެންޓުގައި ސައިކަލަށް ގެއްލުން ލިބިފައި.-- ފޮޓޯ: އެމްވީ ކްރައިސިސް\nރެޑްވޭވް މެގަމޯލް ކުރިމަތީގައި އެކްސިޑެންޓް ހިނގި މަންޒަރު ދުށް މީހަކު "މިހާރު" އަށް ބުނީ ޓްރަކާއި ސައިކަލު ވެސް ދިޔައީ ދެ ވަނަ ފިޔަވައްސާ ދިމާލަށް ކަމަށެވެ. ޓްރަކް ކައިރިން އޯވަޓޭކް ކުރިއިރު އޭގެ ކަނާތު ފަޅީގައި ޖެހި ސައިކަލު ދިޔައީ ޓްރަކް ދަށަށެވެ.\nލަފާކުރެވެނީ ޓްރަކްގައި ޖެހުނު ގަޑީގައި، ސައިކަލުގައި އިން ދެ ފިރިހެނުން ފުންމާލީ ކަމަށެވެ.\n"(ޓްރަކް) ދަށަށް ވަދެފައި ސައިކަލު އޮތީ ވަރަށް ބޮޑަށް ހަލާކުވެފައި،" އޭނާ ބުންޏެވެ.\nސައިކަލުގައި ޖެހުނުއިރު ވަރަށް ބާރު އަޑެއް އިވުނު ކަމަށާއި ނަމަވެސް ޓްރަކް ދުއްވަން އިން ބިދޭސީ މީހާ އުޅުނީ ވެހިކަލް މަޑުނުކޮށް ދާންވެގެން ކަމަށް މަންޒަރު ދުށް މީހާ ބުންޏެވެ.\n"އެ މީހުން ކަނާތު ފަޅިއަށް ވެއްޓުނީ. ވާތު ފަޅިއަށް ވެއްޓުނު ނަމަ މީހާ އަށް ވަރަށް ބޮޑަށް އަނިޔާއެއް ވާނެހެން ހީވަނީ. އެކަމަކު އޭނާ ދިޔައީ އަނެއް ފަޅިއަށް."\nފުލުހުންގެ މީޑިއާ އޮފިޝަލަކު ވިދާޅުވީ ޓްރަކަކާއި ސައިކަލެއް ޖެހި އެކްސިޑެންޓެއް ހިނގައިގެން ހަވީރު 6:00 ހާއިރު ރިޕޯޓުކޮށްފައިވާ ކަމަށެވެ. އެކްސިޑެންޓް ހިނގިއިރު ޓްރަކް ދުއްވަން އިނީ 30 އަހަރުގެ ބަންގްލަދޭޝް ފިރިހެނެކެވެ. ސައިކަލު ދުއްވީ 22 އަހަރުގެ ދިވެހި ފިރިހެނެކެވެ.\nސައިކަލުގައި ދިޔަ މީހާ އަށް އެކި ވަރުގެ އަނިޔާ ލިބިފައިވާތީ އެ މީހާ ހޮސްޕިޓަލަށް ގެންދިޔަ ކަމަށް ފުލުހުން ބުންޏެވެ.\n"މި އެކްސިޑެންޓް ހިނގިއިރު އުޅަނދު ދުއްވަން އިން ދެ މީހުން އަތުގައި ލައިސަންސެއް ނެތް. މި އެކްސިޑެންޓުގައި ބަލަންޖެހޭ ކަންކަން ފުލުހުން ދަނީ ބަލަމުން،" އޮފިޝަލް ވިދާޅުވި އެވެ.\nފުލުހުން ހުޅުމާލެ މަގުމަތީގެ އެކްސިޑެންޓް\nސައިކަލްގާތިބި ދެމީހުންނަކީ ބޮޑްގޮޅިޖެހި ގަމީސްލާގުރޫޕު މީހުން ކަމުގާވާނަމަ ފަހަރެއްގާވެދާނެ ބުއްދި ރަންވެފައިވާ ހިނދުކޮޅަކައް އެކަހަލަ ވަގުތުތަކުގާ ގަވާއިދަކައްނުބަލާ އަބަދުވެސް އުޅޭނީ ފިލާ ރައްކާވެގެން ދެވޭތޯ މީއެކުދިންގެ ހާލަތު\nނުފުރޮޅާ ގަލެއް ނުބަހައްޓާތި ތި މާވެށި ހަލާކު ވިޔަސް ބަލާނެ ކަ މެއްނެތް ބަނގުލަދޭސް މީހުން ވަރައް ހަޔާތްކުޑަކޮއް ބޮޑެތި ވެހިކަލު ދުއްވަން ލިބުނީ މަ ދުއްވާނެ ރަށުގަ ގެރިގާޑިޔާ ކޮއްޕަ މުންދުވާ ބަޔަކު ވެހިކަލަކައް އެރުނީ މަ ހީވާނީ އުޑައް އެރޭހެން ދިވެއްސަކައް މަޖިލީސް މެންބަރަކާ އެއްވަރު މުސާރައެއް ދޭނަ މަ ތިޒާތު ވަޒީފާ ތަކައް ދިވެހިން ނިކުންނާނެ\nލައިސަންސް ނެތީ އުޅަނދު ދުއްވަން އިން ދެމީހުން އަތުގަ ލައިސަންސް ނެތް. އުޅަނދޭ ބުނީ ސައިކަލަށް ކަމެއް ޓްރަކަށް ކަމެއް ނޭގުނު. ސައިކަލު ދުއްވާ ކުދިން ވަރަށް މޮޅުވާނެ. އެހެން ނޫންނަމަ ޕޮލިސް ފޯސް އެއްކޮށް އެކްސިޑެންޓް ގެ ކަންތަކުގައި އުޅޭނީ.\nއެބުނަނީ ބަންގާޅީ މީހާ އަތުގައިވެސް ލައިސަންސް ނެތްވާހަކަ. ސައިކަލެއްގެ ފަހަތަށް އަރަން ލައއސަންސް ބޭނުންވޭބާ. ބަންގާޅީގެ ނަން ކިޔަން ފުލުހުންނަށް ނުކެރުނީ. ޢޭނަ އެހެންވެ ފިލަން އުޅުނީ. މީހަކު އޯވަރޓޭކް ކުރަން އުޅުނަސް ތި ބަންގާޅީޔަކު ތަނެއް ނުދައްކާނެ. ކުލީ ކާރާއި ކުލީ ޕިކަޕާއި ކުލީލޮރިވެސް މިހާރު ދުއްވަނީ ބަންގާޅީން. އަހާލާއިރަށް ބުނާނެ އަހަރެން ޝާދީ ކުރީއޭ. ޖެއްސު މެއް ކޮށްލެވިއްޖެއްޔާ ވަރަށް އުފާވާނެ ތިބަންގާޅީން.\n"މި އެކްސިޑެންޓް ހިނގިއިރު އުޅަނދު ދުއްވަން އިން ދެ މީހުން އަތުގައި ލައިސަންސެއް ނެތް": މީގެ މާނައަކީ ސައިކަލް ދުއްވަން އިނީވެސް ލައިސެންސް ނެތް މީހެކޭ، އަދި ސައިކަލް ގެ ފަހަތުސީޓުގަ އިނީވެސް ލައިސެންސް ނެތް މީހެކޭ؟\nކުރަފިގެ ސިކުނޑި ދޯ ހުންނަނީ؟ އޭގެ މާނައަކީ ސައިކަލު އަދި ޓްރަކް ދުއްވަން އިން މީހާގެ ލައިސަންސް ނެތޭ!! ގެޓްސް ތަ؟\nއެބުނާ ބަހުގެ މާނަޔަކީ ބަންގާޅި މަންޖެ އަތުގަވެސް ދިވެހި މަންޖެ އަތުގަވެސް ލައިސަންސް ނެތޭ ރަނގަޅައް ކިޔާބަލަ ފުރަތަ މަ\n"މި އެކްސިޑެންޓް ހިނގިއިރު އުޅަނދު ދުއްވަން އިން ދެ މީހުން އަތުގައި ލައިސަންސެއް ނެތް" ޖަލަށް ލާބަލަ2އަހަރު ވަރަށް ލައިސަންސް ނެތި ދުށްވާ މީހުނާ ނުރައްކާތެރިކޮށް ދުއްވާ މީހުން!!\nއެކަކީ ބަންގާޅީ އެއް. އޭނަ ދެކެ ފުލުހުން ބިރުގަންނާނެ. ބިރުދައްކާފައި ހުންނާނީ. ކިހިނެއް ޖަލަށްލާނީ.\nސޮރީ ލައިސަންސް ޤާނޫނަކީ ބަންގްލަދޭޝްމީހުންނަށް ހިގާ ޤާނޫނެއްނޫން މަރުވިނަމަ މަރުގެ މައްސަލަބެލުނީސް. އެއީ އެޤާނޫނު އަދި ހިގާތީވެ މިބުނީ\nތީ ފޮނިފޮންޏަށް ފިލްމުތަކުގާ ދުއްވާހެން ދުއްވާންއުޅެގެން ވާކަންތައް.\nހުޅުމާލޭގަ ދުއްވާ ޓްރަކްތައް ދުއްވަނީ އެއްގޮތަކަށްވެސް ނުބަލާ ވަރަށް ބާރަށް ފުލް ސްޕީޑުގަ. ހީވަނީ އެންބިއުލަސް ދާހެން..\nއެވެދާނެ ޖިންނީންކަމަށް. ޖިންނި ނުލާހިކު ފާސްޓުވާނެ.


India aai Pakistan mahsala ah sulhaveri halleh muhhimu: Shahid\nއިންޑިއާގެ ބޮޑުވަޒީރު އަދި ރާއްޖޭގެ ފޮރިން މިނިސްޓަރު\n23 އޯގަސްޓު 20190ކޮމެންޓް\nއިންޑިއާއާއި ޕާކިސްތާން މައްސަލައަށް ސުލްހަވެރި ހައްލެއް މުހިއްމު: ޝާހިދު\nކަޝްމީރުގެ މައްސަލާގައި އިންޑިއާއާއި ޕާކިސްތާނާ ދެމެދު އުފެދިފައިވާ މައްސަލައަށް ސުލްހަވެރި ހައްލެއް މުހިއްމުކަމަށް ރާއްޖޭގެ ފޮރިން މިނިސްޓަރ ޢަބްދުﷲ ޝާހިދު ވިދާޅުވެއެޖެ އެވެ.\nމިނިސްޓަރ ޝާހިދު މިހެން ވިދާޅުވީ، ޕާކިސްތާނުގެ ފޮރިން މިނިސްޓަރ މަހްދޫމް ޝާހް މަހްމޫދު ގްރޭޝީއާ މިއަދު ފޯނުން ގުޅުއްވާ ދެއްކެވި ވާހަކަފުޅުގައެވެ.\nފޮރިން މިނިސްޓްރީން ބުނީ ޝާހިދު ފޯނުން ގުޅުއްވާ ދެއްކެވި ވާހަކާގައި ކަޝްމީރުގެ މައްސަލާގައި ރާއްޖެއިން ދެކޭގޮތް ހާމަކުރެއްވި ކަމުގައެވެ. އަދި އެމައްސަލާގެ އެންމެ ފަހުގެ މައުލޫމާތު ޕާކިސްތާނުގެ ފޮރިން މިނިސްޓަރު ޝާހިދުއަށް ދެއްވިކަމަށްވެސް އެ މިނިސްޓްރީން ބުނެއެވެ.\nޕާކިސްތާނާއި އިންޑިއާއަކީ ދިވެހިރާއްޖެއާއި ވަރަށް ރަޙުމަތްތެރި ދެ ގައުމުކަމަށާއި، އެހެންކަމުން ދެ ދެމެދުގައި އުފެދިފައިވާ ހިޔާލު ތަފާތުވުންތައް ސުލްހަވެރިކަމާއެކު ހައްލުކުރުން މުހިއްމުކަމަށް ޝާހިދު ވިދާޅުވިކަމަށް ފޮރިން މިނިސްޓްރީން ބުނެއެވެ.\nމީގެ އިތުރުން ކަޝްމީރަށް ދީފައިވާ ޝަހްސީ މިނިވަންކަން ކަނޑައަޅާފައިވާ އިންޑިއާގެ ޤާނޫނު އަސާސީގެ 370 ވަނަ މާއްދާ އުވާލުމަކީ އިންޑިއާގެ ދާހިލީކަމެއްކަމަށް ދިވެހިރާއްޖެއިން ދެކޭކަމަށްވެސް ޝާހިދު ވިދާޅުވިކަމަށް ފޮރިން މިނިސްޓްރީން ބުނެއެވެ.\nދިވެހިރާއްޖެއިން އަބަދުވެސް ޕާކިސްތާނުގެ ގާތް ރަހުމަތްތެރިއެއްގެ ގޮތުގައި އޮންނާނެކަމުގެ ޔަގީންކަން ދެއްވިކަމަށްވެސް ފޮރިން މިނިސްޓްރީން ބުނެއެވެ.\nއިންޑިއާ-ރާއްޖެ ޕާކިސްތާން ފޮރިންގް މިނިސްޓަރު


އެމްޑީއެންގެ ރިޕޯޓާ ގުޅިގެން ފުލުހަށް މައްސަލައެއް ހުށަހަޅައިފި | Help Find Ahmed Rilwan (@moyameehaa)\nއެމްޑީއެންގެ ރިޕޯޓާ ގުޅިގެން ފުލުހަށް މައްސަލައެއް ހުށަހަޅައިފި\nމިނިވަން ނިއުސްގެ ނޫސްވެރިޔާ، އަހުމަދު ރިލްވާން ގެއްލުނު މައްސަލަޔާ ގުޅޭ ގޮތުން މޯލްޑިވްސް ޑިމޮކްރަސީ ނެޓްވޯކު (އެމްޑީއެން)އިން އެކުލަވާލި ތަހުގީގީ ރިޕޯޓްގައި ބައެއްގެ ޒާތީ މައުލޫމާތުތަކެއް އާންމު ކޮށްފައިވާ ކަމަށް ބުނެ އެ މައްސަލަ ބަޔަކު ފުލުސް އޮފީހަށް ހުށަހަޅައިފި އެވެ.\nއެމްޑީއެން އިން ބޭރުގެ ފަރާތަކާ ހަވާލުކޮށްގެން ކުރި ތަހުގީގަކަށް ފަހު އާންމު ކުރި އެ ރިޕޯޓްގައި، ރިލްވާނަށް ފާރަލީ ކަމަށް ބެލެވޭ ބައެއްގެ ނަންތަކާއި، ގޭންގްތަކުގެ ލީޑަރުން ކަމަށް ބުނެ ބައެއް ފަރާތްތަކުގެ ނަންތަކާއި ފޮޓޯ އާންމު ކޮށްފައިވެ އެވެ. އަދި ސަރުކާރުގެ ބައެއް މިނިސްޓަރުންނާއި ސިޔާސީ ފަރާތްތަކުގެ މައްޗަށް އެ ރިޕޯޓްގައި ބޮޑެތި ތުހުމަތުތައް ކޮށްފައިވެ އެވެ.\nފުލުހުންގެ އޮފިޝަލަކު މިއަދު ވިދާޅުވީ، އެ ރިޕޯޓްގައި ބައެއްގެ ޒާތީ މައުލޫމާތުތަކެއް އާންމު ކޮށް ބަޔެއްގެ ތުހުމަތުތަކެއް ކޮށްފައި ވާތީ އެ މީހުންގެ އާންމު ދިރިއުޅުމަށް އެކަމުގެ އުނދަގޫ ފޯރާ ކަމަށް ބުނެ މީހަކު މައްސަލައެއް ޕޮލިހަށް ހުށަހަޅާފައިވާ ކަމަށެވެ. ނަމަވެސް އެ މައްސަލަ ބަލަމުން އަންނަ ކަމެއް ވެސް ނޫން ކަމެއް އޭނާ ވިދާޅެއް ނުވެ އެވެ. އަދި އެ ރިޕޯޓްގައި ހުރި ވާހަކަތަކާ ގުޅޭ ގޮތުން ފުލުހުން ފަހުން ކޮމެންޓެއް ކުރާނެ ކަމަށް ވެސް ވިދާޅުވި އެވެ.\nމިއަދު ނެރުނު ރިޕޯޓްގައިވާ ގޮތުގައި ހުޅުމާލެ ފެރީ ޓާމިނަލުން ރިލްވާނަށް ވަނީ ބަޔަކު ފާރަލައިފަ އެވެ. އަދި އެއީ ގޭންގްތަކާ ގުޅުން އޮންނަ ބައެއް ކަމަށް ތުހުމަތުކޮށްފައިވެ އެވެ. އަދި އޭނާއަށް ފާރަލަމުން ގޮސް ރިލްވާން ވަގަށް ނަގާފައި ވަނީ ގޭންގްތަކުގެ ތެރޭގައި ތިބި އިސްލާމީ ހަރުކަށި ވިސްނުމުގެ ބަޔަކު ކަމަށް ތުހުމަތު ކުރެވޭ ކަމަށް ވެސް ރިޕޯޓްގައިވެ އެވެ. އެ ރިޕޯޓްގައި ފުލުހުންނަށް ވެސް ވަނީ ގިނަ ގުނަ ސުވާލުތަކެއް އަމާޒުކޮށްފަ އެވެ.


Bollywood ge - AO News\nމަދު ދުވަސްކޮޅެއްގެ ތެރޭގައި ގިނަ ބައެއްގެ ލޯތްބާއި ތަރުހީބު ހޯދާފައިވާ ސުޝާންތު ސިންގްގެ މަރާއެކު ފެންމަތިވި މަސްތުވާތަކެތީގެ މައްސަލައާއި ގުޅިގެން ގިނަ ފިލްމީ ތަރިންގެ ކެރިއަރު ނިމިގެންދާނެ ކަމުގެ އަޑުތައްވަނީ މީގެ ކުރިންވެސް ފެތުރިގެން ގޮސްފައެވެ،\nސުޝާންތުގެ މަރުގެ މައްސަލައިގެ ތަހުގީގާއި އެކު ބޮލީވުޑްގެ އަދިރި ފަރާތުގެ ގިނަ ސިއްރުތަކެއް ބޭޒަރުވަމުން އަންނައިރު މި މަހުގެ 8 ވަނަ ދުވަހު އިންޑިއާގެ ނާކޮޓިކްސް ކޮންޓްރޯލް ބިއުރޯ (އެންސީބީ) އިން މަސްތުވާތަކެތީގެ މައްސަލައާއި ގުޅިގެން ރިއާ ހައްޔަރުކޮށް އޭނާގެ ބަންދަށް 14 ދުވަސްޖަހާފައިވާއިރު ރިއާ ވަނީ މި މައްސަލައިގެ ތަހުޤީގުގައި ބޮލީވުޑްގެ ތަރިންގެ ތެރެއިން މަސްތުވާތަކެތި ބޭނުންކުރާ ފަރާތްތަކުގެ ނަންތައް އެންސީބީ އާއި ހިއްސާކޮށްފައެވެ،\nމި މައްސަލައިގެ ތަހުޤީގުގައި ނާކޮޓިކްސް ކޮންޓްރޯލް ބިއުރޯ (އެންސީބީ) އިން ޑިލީޓު ކޮށްފައިވާ ޗެޓް ލޮގުތަކެއް އަލުން ރީޓްރީވް ކޮށް، ބެލި ބެލުމުގައި ފާހަގަކުރެވިފައިވާ ބޮލީވުޑްގެ5ތަރިއެއްގެ ނަމުގެ ފެށޭ އަކުރުތައް، މިހާރު އަންނަނީ މީޑިއާގައި ދައުރުވަމުންނެވެ. މި ގޮތުން ‘ޓައިމްސް ނައު ނިއުސްއިން’ ރިޕޯޓްކޮށްފައިވާގޮތުން މަސްތުވާތަކެތި ބޭނުންކުރާ ތަރިންގެ ނަންފެށޭ އަކުރުތަކަކީ “ކޭ، ޑީ، އެސް، އެން އަދި ޖޭ”އެވެ، މި ތަރިންގެ ނަން އަދި އެއްވެސް މީޑީއާއަކުން ހާމަކޮށްފައި ނުވާއިރު ބައެއް ފަރާތްތަކުން ވަނީ މި އަކުރުތަކުގައި ހިމެނޭ ޑީ އަކީ ބަތަލާ ދިޕިކާ ޕަޑުކޯން ކަމަށާއި އެސް އަކީ ޝްރައްދާ ކަޕޫރުކަމަށް ލަފާކޮށްފައެވެ. އަދި “ޖޭ” އަކުރު ނިސްބަތްވަނީ ސުޝާންތުގެ ކުރީގެ ޓެލެންޓު މެނޭޖަރު ޖާޔާ ސާހާ އަށް ކަމަށްވެސް ބައެއް ފަރާތްތަކުންވަނީ ބުނެފައެވެ،\nއެހެންނަމަވެސް މި ވާހަކަތަކާއި ގުޅިގެން ކަމާއި ބެހޭ އެއްވެސް އިދާރާއަކުން އަދި މިހާތަނަށް އެއްވެސް ވާހަކައެއް މީޑިއާ އާއި ހިއްސާކޮށްފައެއް ނުވެއެވެ.\nސުޝާންތުގެ މަރާއި ގުޅިގެން ކުރިއަށް ގެންދިޔަ ތަހުޤީގުގައި، ބޮލީވުޑްގައި މަސައްކަތްކުރާ މީހުންގެ ތެރެއިން 80 ޕަސެންޓް މީހުންނަކީ ޑްރަގް ބޭނުންކުރާ މީހުން ކަމުގައި ރިއާވަނީ ބުނެފައެވެ. މި ގޮތުން މަޝްހޫރު ފިލްމީ ތަރި ސައިފް އަލީ ހާންގެ ދަރިފުޅު ސާރާވެސް މި ލިސްޓުގައި ހިމެނިފައިވާއިރު، ސާރާގެ އިތުރުން 24 ފަންނާނެއްގެ ނަން ރިއާވަނީ އެންސީބީ އާއި ހިއްސާކޮށްފައެވެ. އިންޑިއާގެ މީޑިއާތައް ބުނާ ގޮތުން ކާޓިން ޑައިރެކްޓަރު މުކޭޝް ޗަބްރާ އާއި ސުޝާންތުގެ ކުރީގެ މެނޭޖަރު ރޯހިނީ އައްޔަރު ގެ އިތުރުން ރަކުލް ޕްރީތު ސިންގް އަދި ފެޝަން ޑިޒައިނާ ސިމޯން ކަމްބާޓާ އަކީވެސް މަސްތުވާތަކެތި ބޭނުންކުރާ މީހުންނެވެ.\nރިއާ ޗަކްރަބޯޓީބޮލީވުޑްދީޕިކާ ޕަޑުކޯންސުޝާންތް ސިންގް ރާޖްޕުޓް\nމިތުންގެ ދޮށީ ދަރިފުޅަށް ކުރާ ރޭޕްގެ ތުހުމަތުތައް ބަލައިދިނުމަށް އެދެފި


ބޭވަފާތެރިވި ޓްރިސްޓަންއަށް ކްލޯއީ މާފު ކުރީތަ؟\nވިހެއުމަށް ފަހު ކްލޯއީ އާންމުންނަށް ފުރަތަމަ ފަހަރަށް ފެނިފައިވަނީ މޭ މަހުގެ4ވަނަ ދުވަހު\nއޭގެ ދުވަސްތަކެއް ކުރިން ޓްރިސްޓަން އެހެން އަންހެނުންތަކަކާ އެކު ފެންނަ ވީޑިއޯތަކެއް ވަނީ އާންމުވެފައި\nކްލޯއީއާއި ޓްރިސްޓަންގެ ދަރިފުޅު، ޓްރޫ، ވިހާފައިވަނީ އޭޕްރިލް 12ގައި\n10 މެއި 2018 | ބުރާސްފަތި 12:02\nކްލޯއީއާއި ޓްރިސްޓަން މޭ މަހު\nމަޝްހޫރު ރިއަލިޓީ ތަރި، ކްލޯއީ ކާޑޭޝިއަން ވިހަން ދުވަސް ތަކަކަށް ވެފައިވަނިކޮށް އޭނާއަށް ބޭވަފާތެރިވިކަމަށް ރިޕޯޓްކުރެވިފައިވާ ޓްރިސްޓަން ތޮމްޕްސަންއަށް އޭނާ މާފުކޮށްފައިވާ ކަމުގެ ހެކިތަކެއް ފެންނަން ފަށައިފިއެވެ.\nއޭޕްރިލް 12 ގައި އަންހެން ދަރިފުޅަކަށް ދެ މީހުން މަރުހަބާ ކިޔާފައިވާ އިރު، އޭގެ ދުވަސްތަކެއް ކުރިން ޓްރިސްޓަން އެހެން އަންހެނުންތަކަކާ އެކު ފެންނަ ވީޑިއޯތަކެއް ވަނީ އާންމުވެފައެވެ. އަދި ވިހެއުމަށް ފަހު ކްލޯއީ ވަނީ ވަރަށް ބޮޑަށް އާންމުންގެ ލޯ މަތިން ގެއްލިފައެވެ.\nސޯޝަލް މީޑިއާއިންވެސް ކްލޯއީ ގެއްލިފައިވާ އިރު، އޭނާ ވިހޭ ފަހުން އާންމުންނަށް ފުރަތަމަަ ފެނިފައިވަނީ މޭ މަހުގެ4ވަނަ ދުވަހެވެ. އެއީ ލޯބިވެރިޔާ ޓްރިސްޓަންއާ އެކު ރެސްޓޯރަންޓަކުންނެވެ. އެއަށް ފަހުން ދެ މީހުން އެކުގައި އެކި ތަންތަނުން ވަނީ ފެނިފައެވެ.\nކްލޯއީ ބޭރަށް ނިކުންނަން ފެށުމާ އެކު ޕަޕަރާޒީ ފޮޓޯތައް އާންމުވުމުން ކްލޯއީ ވަނީ އޭނާގެ އެޕްގައި އެކަމާ ގުޅޭ ގޮތުން ވާހަކަ ދައްކާފައެވެ. އެގޮތުން، ފިޓްނަސްއަށް ވަރަށް ބޮޑެ އަހައްމިއްޔަތުކަން ދޭ ކްލޯއީ ބުނީ، ވިހެއުމަށް ފަހު ކަސްރަތު ކުރުމުގެ ހުއްދަ ޑޮކްޓަރު ވަރަށް ފަހުން ދީފައިވާކަމަށެވެ.\nދެ މީހުންގެ ގުޅުމާ ގުޅޭ ގޮތުން އެކި ކަހަލަ ރިޕޯޓްތައް ކުރެވިފައިވާ އިރު، ޓްރިސްޓަން ބޭވަފާތެރިވެފައިވާ ކަމުގެ ރިޕޯޓްތަކާ އެކު ކްލޯއީގެ ގިނަ ސަޕޯޓަރުން ވަނީ ޓްރިސްޓަންއަށް ފާޑު ކިޔާފަވެ. ކާޑޭޝިއަން އާއިލާގެ ބައެއް ފަރާތްތަކުން މިކަމާ ގުޅޭ ގޮތުން އިންޓަވިއު ތަކުގައި ވާހަކަ ދައްކާފައިވާ އިރު، ކްލޯއީއާއި ޓްރިސްޓަންގެ ގުޅުމާ ގޮތުން އެއްވެސް ފަރާތެއް ކޮމެންޓް ކޮށްފައެއް ނުވެއެވެ.\n'ދަ އެލެން ޝޯވ'އަށް ދިން އިންޓަވިއުއެއްގައި ކްލޯއީގެ ދައްތަ ކިމް ބުނީ، 'ދަރިއެއް ހިމެނޭ ހިސާބުން ކޮންމެ ކަމެއް ކޮންމެ މީހެއް ކުރިއަސް އެއްޗެހި ނުކިޔަން ނިންމައިފިން' ކަމަށާއި ސަބަބަކީ ބޮޑުވުމަށް ފަހު އެ ކުއްޖާއަށް އެ ވާހަކަތައް އަޑު އިވިދާނެތީ ކަމަށެވެ.


Muskulhivegen ves America akah nudhevunu | Mihaaru\n12 ސެޕްޓެމްބަރ 2019 - 08:102comments\nމި މީހާ ފަޅާއެރީ ބޮލާއި ތުނބުޅީގައި ހުދު ކުލަ ޖައްސައި ބޮލުގައި ފަގުޑިއެއް އޮޅައި، އައިނެއް އަޅައިގެން، އުމުރުން ދުވަސްވީ މީހަކަށް ހެދިގެން، ފުރޮޅުލީ ގޮނޑިއެއްގެ އުޅެނިކޮށެވެ. އެއާޕޯޓްގެ އިމިގްރޭޝަން އޮފިސަރުންނަށް މި މީހާގެ އަސްލު ފަޅާއެރީ ހަރަކާތްތައް ހުރި ގޮތުންނެވެ.\nއެގޮތުން ޕާސްޕޯޓްގައި އެއީ 81 އަހަރުގެ މީހެއް ކަމަށް ބުނެފައި އޮތަސް، އޭނާގެ ހަރަކާތްތަކާއި އަޑުހުރި ގޮތުން ނުބައެއް އުޅޭކަމަށް ޝައްކުކުރެވިގެން ރަނގަޅަށް ފާސްކުރި އިރު އެއީ 32 އަހަރުގެ ޒުވާނެކެވެ. އަސްލު ނަމަކީ ޖަޔޭޝް ޕަޓޭލް އެވެ. އޭނާގެ ފޭކް ޕާސްޕޯޓްގައިވާ ގޮތުން އެއީ 81 އަހަރުގެ އަމްރިކް ސިންގެވެ.\nޖަޔޭޝް، އޭނާގެ ޕާސްޕޯޓް އަދި މޭކަޕްގައި ޖަޔޭޝް.\nސެންޓްރަލް އިންޑަސްޓްރިއަލް ސެކިއުރިޓީ ފޯސް (ސީއައިއެސްއެފް) ގެ ތަރުޖަމާނު ހެމެންދުރަ ސިންގް ވިދާޅުވީ ޝަހުސު އޮޅުވާލައިގެން އުޅުނު މީހާ އަކީ އިންޑިއާގެ އެހެމްދުއާބާދަށް ނިސްބަތްވާ މީހެއް ކަމަށާއި އޭނާ ހުއްޓުވީ އެއާޕޯޓްގެ ޓާމިނަލް ތިނަކުން ކަމަށެވެ.\nސިންގް ވިދާޅުވި ގޮތުގައި، މުސްކުޅިއަކަށް ހެދިގެން އެމެރިކާ އަށް ދާން އުޅުނު ޖަޔޭޝް އެކަން ކޮށްފައި ވަނީ މިހާތަނަށް ބެލިބެލުމުން އޭނާ މީހަކަށް ފައިސާ ދީގެން ވަގު ޑޮކިއުމަންޓްތަކެއް ވެސް ހަދައިގެންނެވެ. އަދި އެކަމުގައި އުޅުނީ ބާރަތު ކިޔާ އެޖެންޓެއް ކަމަށް އެނގިފައިވާ ކަމަށް ވިދާޅުވި އެވެ.\nއެހެންވެ އެ ދެ މީހުން ހައްޔަރުކޮށް، މި މައްސަލަ ފުލުހުން މިހާރު އަންނަނީ ތަހުގީގުކުރަމުންނެވެ.\nފުލުހުންގެ އިސް އޮފިޝަލެއް ކަމަށްވާ ސަންޖޭ ބާޓިއާ އެންޑީޓީވީ އަށް ވިދާޅުވި ގޮތުގައި 32 އަހަރުގެ ޒުވާނާ މުސްކުޅިއަކަށް ހެދިގެން ދަތުރުކުރަން އުޅުނީ އޭނާގެ ޕްރޮފައިލްގައި ހުރި ކަންކަމާ ހެދި އެމެރިކާ ވިސާ ފަސޭހަ އިން ނުލިބިދާނެތީ އެވެ. އެކަމަކު އޭގެ މާ ބޮޑު ތަފުސީލެއް ނުދެއްވަ އެވެ.\nއިތުރު ލިޔުންތައް ކުށްކުރުން އިންޑިއާ ވީސާ ޕާސްޕޯޓް


vnews - Raees Nasheedhah Inthikhaabuthakugai Vaadhakurumuge Haggu dheyn UN in Govaalaifi\nނަޝީދަށް އިންތިހާބުތަކުގައި ވާދަކުރުމުގެ ފުރުސަތު ދިނުމަށް އދ އިން ގޮވާލައިފި\nރައީސް ނަޝީދަށް އިންތިޚާބުތަކުގައި ވާދަކުރުމުގެ ފުރުޞަތު ދިނުމަށް ޔޫއެން ހިއުމަން ރައިޓްސް ކައުންސިލުން ދިވެހި ސަރުކާރަށް ގޮވާލައިފިއެވެ.\nއެ ކައުންސިލުން ނެރެފައިވާ ބަޔާނެއްގައި ބުނެފައި ވަނީ އެކަމަށް ދިވެހި ސަރުކާރަށް ގޮވާލީ، 2013 ވަނަ އަހަރާއި 2016 ވަނަ އަހަރު ރައީސް ނަޝީދުގެ ފަރާތުން ހުށައަޅުއްވާފައިވާ ޝަކުވާތައް ބެލުމަށް ފަހުގައި ކަމަށެވެ.\nޔޫއެން ހިއުމަން ރައިޓްސްއަށް ރައީސް ނަޝީދުގެ ފަރާތުން ހުށައެޅުއްވި ޝަކުވާތަކާއި ގުޅިގެން އެކައުންސިލުން އެކަންބަލައި ރައީސް ނަޝީދަށް އިންތިޚާބުގައި ވާދަކުރުމުގެ ފުރުސަތު ދިނުމަށް ގޮވާލި އިރު އެއޮފީހުން ބުނެފައި ވަނީ ރައީސް ނަޝީދުގެ މައްޗަށް ހިންގި ޝަރީއަތަކީވެސް އިޖުރާއަތްތަކާއި ޚިލާފަށް އަދި ދިފާޢުވުމުގެ ފުރުޞަތުވެސް ނުލިބި ހިންގާފައިވާ ޝަރީއަތެއް ކަމަށެވެ.\nމީގެ އިތުރުން ރައީސް ނަޝީދުގެ މައްޗަށް އިއްވި އެހުކުމުގެ މައްޗަށް ބިނާކޮށް އެމަނިކުފާނަށް ލިބިގެންވާ އިންތިޚާބީ ހައްޤުން މަހުރޫމު ކުރުމަކީ، ރާއްޖެއިން ބައިވެރިވެފައިވާ މުއާހަދާ އިންޓަނޭޝަނަލް ކޮންވެނެންޓް އޮން ސިވިލް އެންޑް ޕޮލިޓިކަލް ރައިޓްސް (އައިސީސީޕީއާރު)ގެ 25 ވަނަ މާއްދާ އާއި ޚިލާފު ކަމެއް ކަމަށެވެ.\nރައީސް ނަޝީދަށް އިންތިޚާބުގައި ވާދަކުރުމުގެ ފުރުސަތު ދިނުމުގެ އިތުރުން އެއޮފީހުން ވަނީ ރައީސް ނަޝީދުގެ މައްޗަށް ތުހުމަތުކުރެވޭ މައްސަލަ އަލުން އައު ޝަރީއަތެއްގެ ގޮތުގައި ކުރިޔަށް ގެންދިޔުމަށްވެސް ގޮވާލާފައިވެއެވެ.\nކުރިމިނަލްކޯޓުގެ އިސް ޣާޒީ އަބުދުﷲ މުހައްމަދު ސިފައިންގެ ބެލުމުގެ ދަށުން އާރަށުގައި ބަންދުކޮށްފައި ބެހެއްޓި މައްސަލައިގައި ރައީސް ނަޝީދުގެ މައްޗަށް ރައީސް ވަހީދުގެ ސަރުކާރުގައި އުފުލި ދައުވާ އަނބުރާ ގެންގޮސް، އަލުން ޓެރަރިޒަމްގެ ދައުވާ އުފުލީ ރައީސް ޔާމީން ވެރިކަމަށް ވަޑައިގެންނެވުމަށްފަހު، ޕްރޮސެކިއުޓަރ ޖެނެރަލްގެ މަޤާމުގައި މުހުތާޒު މުހުސިން ހުންނެވި ދުވަސް ވަރުގައެވެ. އެމައްސަލައިގައި ރައީސް ނަޝީދަށް 13 އަހަރުގެ ޖަލުޙުކުމެއް އިއްވީ 2015 ވަނަ އަހަރުގެ މާޗު މަހުގެ 13 ވަނަ ދުވަހުގެ ރޭގައެވެ.


Rape Aai Dhekolha Kuramundhaa Muzaaharaa Hoonuvejje! | Fenvaru Online\nމުވާހަރާގެ ބައިވެރިން ބޮޑުތަކުރުފާނު މަގުގައި އިށީނދެގެން\nރެޕާއި ދެކޮޅަށް ކުރާމުންދާ މުޒާހަރާ ހޫނުވެއްޖެ !\n17:44 - 29 ޖޫން 2020 -0ކޮމެންޓް\nރޭޕް އާއި ދެކޮޅަށް އަޑުއުފުލައި މާލޭގައި މިހާރު ކުރަމުންދާ މުޒާހަރާގެ ބައިވެރިންނަށް ފުލުހުން ހުރަސް އެޅުމުން މުޒާހަރާ ހޫނުވެ ހަމަނުޖެހުންތަކެއް ހިނގައިފިއެވެ.\nމުޒާހަރާގެ ބައިވެރިންނާއި ފުލުހުންނާއި ދެމެދު ހަމަނުޖެހުންހިނގީ، މުޒާހަރާގެ ބައިވެރިން ބޭންކް އޮފް މޯލްޑިވްސް ކައިރިން ބޮޑުތަކުރުފާނު މަގުން އާރޓިފިޝަލް ބީޗު ސަރަހައްދަށް ނުކުމެ، ހުޅުމާލެ ފެރީ ޓާރމިނަލާއި ވީކޮޅަށް ހިނގައި ގަންނަން އުޅުމުން، ފުލުހުން މުޒާހަރާގެ ބައިވެރިންނަށް ހުރަސްއަޅައި ހުއްޓުވުމުގެ ތެރޭގައެވެ.\nސަފަކަށް އެތުރި އަތްގުޅައިގެން ތިބި މަދު ފުލުހުންގެ ސަފެއް ފޫއަޅުވައިލުމަށް ފަހުގައި ކުރިއަށް ޖެހުމަށް މުޒާހަރާގެ ބައިވެރިން ދިމާކުރުމުން ހިނގައި ދިޔަ ހަމަނުޖެހުންތަކުގައި އެއްވެސް މީހަކަށް އަނިޔާއެއްވީކަން ފާހަގަ ވެފައެއް ނުވެއެވެ. މުޒާހަރާގެ ބައިވެރިއެއް ފުލުހުންގެ ބެލުމުގެ ދަށަށް ގެންދިޔުމަށް ފުލުހުން އުޅުމުން ހަމަނުޖެހުން އިތުރުވެގެން ދިޔަނަމަވެސް ފުލުހުން އެމީހާ ވެހިކަލަށް އަރުވާފައެވެ.\nފުލުހުން ފުރަތަމަ ތިން ބައިވެރިޔަކު ހައްޔަރު ކުރުމަށްފަހުގައި އިތުރު އެހެން ބައިވެރިޔަކާއި އެކު ޖުމްލަ ހަތަރު މީހުން ހައްޔަރު ކުރިއެވެ. ހައްޔަރުކުރި ސީދާ ސަބެއް ރަސްމީ ފަރާތަކުން ކަށަވަރު ކޮށްދީފައި ނުވިނަމަވެސް، ހައްޔަރުކުރެވުނީ ފުލުހުންގެ އަމުރަށް ނުކިޔަމަންތެރި ވުމުގެ ސަބަބުންކަން ދޭހަވެއެވެ.\nމުޒާހަރާގެ ހަތަރު ބައިވެރިއަކު ހައްޔަރު ކުރެވުނުއިރު އޭގެތެރެއިން ދެ މީހަކު މިހާރުވަނީ ދޫކޮށްލާފައެވެ. ފުލުހުންގެ ބެލުމުގެ ދަށުގައި މިހާރުތިބީ 18 އަހަރުން ދަށުގެ ދެ ކުޑަކުދިންނެވެ.\nމިހާރު ކުރިއަށްދާ މުޒާހަރާގައި ދެފަހަރެއްގެ މަތިން ނުތަނަވަސްކަން އުފެދިފައި ވީނަމަވެސް މާބޮޑެތި ކުރިމަަތިލުންތަކެއް ހިނގާފައި ނުވެއެވެ. މީހަކު ހައްޔަރު ކުރަން އުޅުމުގެ ތެރޭގައި މުޒާހަރާގެ ބައިވެރިންނާއި ފުލުހުންނާއި ދެމެދު ކޮންމެވެސް ވަރެއްގެ ހަމަނުޖެހުންތަކެއް ހިނގައި ބައިވެރިންނާއި ދެކޮޅަށް ފުލުހުން ކަރުނަގޭސް ބޭނުންކޮށްފައި ވެއެވެ.


Maamendhoo maru: Valhi haraafaivanee kurimathifaraathashaai fahathun hithaa dhimaavaagothah – Iru\nލަހޫ·9ފެބުރުވަރީ 2021\nގއ. މާމެންދޫގައި ރޭ 23:00 ހާއިރު ހިނގި މާރާމާރީގައި ގއ. މާމެންދޫ، ލީލީ އޮފްދެ ވެލީ އުމުރުން 17 އަހަރުގެ އަހްމަދު އުދައްޔު މަރުވީ އޭނާގެ ހަށިގަނޑަށް ވަޅިން ދިން ހަމަލާތަކުގެ ސަބަބުންނެވެ. އެ މާރާމާރީގައި އުދައްޔުގެ އެއްބަނޑު ބޭބެ، ފިރުޝާން ޒާހިރަށްވެސް ވަނީ ވަޅިން ހަމަލާދީ ޒަހަމް ކޮށްލާފައެވެ. މި ޒުވާނާގެ ހާލުވެސް ސީރިއަސްކަމަށް މައުލޫމާތު ލިބެއެވެ.\nރޭ މާރާމާރީގައި މަރުވި އުދައްޔުގެ ބުރަކަށީގެ އެކި ތަންތަނަށް ވަޅިން ހަމަލާދީފައިވާކަމަށާއި 4-5 އިންޗި ފުނަށް ވަޅި ހަރާ ޒަހަމްކޮށްލާފައިވާ ނިޝާންތައްވެސް ހުރިކަމަށް ގއ.އަތޮޅު ހޮސްޕިޓަލުން ވިދާޅުވެއެވެ.\nއުދައްޔު ހޮސްޕިޓަލަށް ގެންދިޔައިރުވެސް މަރުވެފައިވާކަމަށާއި ވަޅި ހަރާފައިވަނީ ވަރަށް ފުނަށް ކަމުން ހަށިގަނޑުގެ މައި ގުނަވަންތަކަކަށް ބޮޑެތި ގެއްލުންތަކެއް ލިބިފައިވާކަންވެސް ޑޮކްޓަރުން ހަވާލާދީ ގއ އަތޮޅު ހޮސްޕިޓަލުން ވިދާޅުވެއެވެ. އަދި ފުރަގަހުން ވަޅި ހަރާފައިވަނީ ފުއްޕާމެޔާ ހިތާ ދިމާލުންކަމަށާއި ފުލުހުން އިތުރަށް ބަލަންޖެހޭ ކަންކަން ބެލަމުން އަންނަތީ ކުއްޖާގެ ހަށިގނޑު އަދިވެސް އޮތީ ގއ.އަތޮޅު ހޮސްޕިޓަލުގައިކަމަށް އެ ހޮސްޕިޓަަލުން ވިދާޅުވެއެވެ.\nމީގެ އިތުރުން އެރަށުން މީހަކު މައުލޫމާތު ދޭގޮތުގައި، އެ މާރާމާރީ ހިނގަން މެދުވެރިވީ ދުވަސްތަކެއް ވަންދެން ދެ ގްރޫޕްއެއްގެ ދެމެދުގައި އޮތް ހަމަނުޖެހުމެއްގެ ސަބަބުންނެވެ. އެގޮތުން ރޭ އުދައްޔުމެންގެ ގްރޫޕުން ގޮސް އެ ރަށު އަނެއް ގްރޫޕްގެ މީހެއްގެ ގައިގައި ޖެހުމުގެ ބަދަލެއްގެ ގޮތުން އެ ގްރޫޕް ވަނީ ސައިކަލުތަކެއްގައި އައިސް ހަމަލާދީފައެވެ. އެގޮތުން އުދައްޔުގެ ބޮލުގައި ދަނގަޑަކުން ޖަހައި، ބުރަކަށީގެ އެކި ތަންތަނަށް ވަޅިން ހަމަލާދީ ކުރިމަތިފަރާތަށްވެސް ވަޅިން ހަމަލާދީފައިވާ ކަމަށް އޭނާ މައުލޫމާތު ދެއެވެ.